Atropa in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Atropa ar byavahar, ppali, parshwakriya, upkaar, kriya-pratikriya aaru satarkatabani\nसदस्य इस दवा को ₹1.33 में ख़रीदे।\nAtropa की जानकारी\nAtropa ৰ লাভ আৰু ব্যৱহাৰসমূহ- Atropa Benefits & Uses in Assamese- Atropa ar laabh aaru byavaharsamuh\nAtropa ৰ পালি আৰু সেয়া কেনেদৰে ল'ব- Atropa Dosage & How to Take in Assamese - Atropa ar paali aaru xeya kenedore lobo\nAtropa ৰ পাৰ্শ্চক্ৰিয়াসমূহ- Atropa Side Effects in Assamese- Atropa ar parshwakriyasamuh\nAtropa সংক্ৰান্ত সতৰ্কতাবাণীসমূহ- Atropa Related Warnings in Assamese- Atropa xonkranta xatarkatabanisamuh\nঅইন দৰৱৰ সৈতে Atropaৰ গুৰুতৰ ক্ৰিয়া-প্ৰতিক্ৰিয়া- Severe Interaction of Atropa with Other Drugs in Assamese- Oinor xoite Atropa ar gurutor kriya-pratikriya\nAtropa মতভেদসমূহ- Atropa Contraindications in Assamese- Atropa nishedhsamuh\nAtropa ৰ বিষয়ে সততে সোধা প্ৰশ্নসমূহ- Frequently asked Questions about Atropa in Assamese- Atropa ar bikhoye satate xodha prashnasamuh\nখাদ্য আৰু মদৰ সৈতে Atropa ক্ৰিয়া-প্ৰতিক্ৰিয়া- Atropa Interactions with Food and Alcohol in Assamese- khadya aaru modor xoite Atropa kriya-pratikriya\nAtropa ৰ লাভ আৰু ব্যৱহাৰসমূহ - Atropa Benefits & Uses in Assamese - Atropa ar laabh aaru byavaharsamuh\nAtropa তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nAtropa ৰ পালি আৰু সেয়া কেনেদৰে ল'ব - Atropa Dosage & How to Take in Assamese - Atropa ar paali aaru xeya kenedore lobo\nAtropa-ৰ উপাদানসমূহ - Atropa Active Ingredients in Assamese - Atropa-ar upadaansamuh\nAtropa ৰ পাৰ্শ্চক্ৰিয়াসমূহ - Atropa Side Effects in Assamese - Atropa ar parshwakriyasamuh\nগৱেষণাৰ ভিত্তিত, Atropa ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nAtropa সংক্ৰান্ত সতৰ্কতাবাণীসমূহ - Atropa Related Warnings in Assamese - Atropa xonkranta xatarkatabanisamuh\nAtropa-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nAtropa এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Atropa খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nAtropa-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nAtropa ৰ স্তন্যপায়ীসকলৰ ক্ষেত্ৰত পাৰ্শ্ব-প্ৰতিক্ৰিয়া অতি কম বা নায়েই। গতিকে আপুনি ইয়াক চিকিতসকৰ পৰামৰ্শ অবিহনেই গ্ৰহণ কৰিব পাৰে।\nবৃক্কত Atropa কি প্ৰভাৱ দেখা গৈছে?\nAtropaৰ বৃক্কত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই বৃক্ক ত কেতিয়াও একো প্ৰভাৱ পৰা নেদেখিব।\nযকৃতত Atropa কি প্ৰভাৱ দেখা গৈছে?\nAtropaৰ কলিজা ৰ ওপৰত মৃদু পাৰ্শ্ব-প্ৰতিক্ৰিয়া আছে।\nহৃদযন্ত্ৰৰ ক্ষেত্ৰত Atropa ৰ কি প্ৰভাৱ দেখা গৈছে?\nAtropaৰ পাৰ্শ্ব-প্ৰতিক্ৰিয়াই কেতিয়াবাহে হৃদয় ক প্ৰভাবিত কৰে।\nঅইন দৰৱৰ সৈতে Atropaৰ গুৰুতৰ ক্ৰিয়া-প্ৰতিক্ৰিয়া - Severe Interaction of Atropa with Other Drugs in Assamese - Oinor xoite Atropa ar gurutor kriya-pratikriya\nAtropa তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nAtropa মতভেদসমূহ - Atropa Contraindications in Assamese - Atropa nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Atropa লোৱা অনুচিত যাতে -\nAtropa ৰ বিষয়ে সততে সোধা প্ৰশ্নসমূহ - Frequently asked Questions about Atropa in Assamese - Atropa ar bikhoye satate xodha prashnasamuh\nএই Atropa-এ অভ্য়াস বা নিচাৰ সৃষ্টি কৰে নেকি?\nAtropa লোৱাটো আসক্তিত পৰিণত হ'ব পাৰে। সেয়ে আপুনি চিকিত্সা পৰামৰ্শৰ আধাৰতহে এয়া সেৱন কৰা উচিত।\nআপুনি Atropa লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, চিকিত্সা পৰামৰ্শ অনুসাৰেহে Atropa লওক।\nAtropa য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Atropa ক্ৰিয়া-প্ৰতিক্ৰিয়া - Atropa Interactions with Food and Alcohol in Assamese - khadya aaru modor xoite Atropa kriya-pratikriya\nখাদ্য আৰু Atropaৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে Atropa ল'ব পাৰে।\nমদ আৰু Atropaৰ মাজৰ প্ৰতিক্ৰিয়া\nAtropa আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।\nAtropa ৰ অনুকল্প - Substitutes for Atropa in Assamese\nAtropa ৰ মূল্য আৰু পেকৰ চাইজ - Atropa Price and Pack Size in Assamese - Atropa ar mulya aaru pakor size\nAtropa Injection ₹1.4 खरीदें\nআপুনি বা আপোনাৰ পৰিয়ালৰ কোনোবাই Atropa লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Atropa ব্যৱহাৰ কৰিছিল নেকি?\nআপুনি কিমান পৰিমাণে Atropa সেৱন কৰিছিল?\nআপুনি Atropa ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Atropa সেৱন কৰে?


অজ্ঞাত, 'আখৰ' ই-আলোচনী\nতিনিআলিটোৰ ডাঙৰ গছজোপাৰ তলতেই ল'ৰাজন বহি থাকে । ৰঙা ৰঙা চকুৰে মূৰৰ পৰা ভৰিলৈ চাই ছোৱালীবোৰলৈ। ডাঙৰ সৰু নোচোৱাকৈ যেতিয়াই তেতিয়াই চিগাৰেট খাই থাকে। এনেয়ো বদমাচ বুলিয়েই তাৰ নাম আছে।\nনীতাৰ অফিচৰ পৰা আহোতে পলম হ'ল। পাঁচ বজাৰ ট্ৰেকাৰখন নাপালে , গাঁৱৰ ৰাস্তাটো পাওঁতে মুখ চিনিব নোৱাৰা এন্ধাৰ হ'ল। এই ৰাস্তাটোৰে পৰাপক্ষত সন্ধিয়া অকলে খোজ কাঢ়ি নাহেই তাই। বৰ জয়াল, অলপ দূৰৈত শ্মশান এখন আছে কাৰণে এইখিনি সময়ত মানুহ নাই বুলিবই পাৰি । যিমান পাৰি খৰকৈ খোজ দিব চেষ্টা কৰিছে যদিও মেখেলাখনে খোজবোৰ আগুৱাই দিয়াত বাধা দিছে। মেখেলাখন হাতেৰে ধৰি লবলৈও দুয়োখন হাততে বেগ। কোনোমতে আহি তাই তিনিআলিটো পালে। মনটো অলপ মুকলি লাগিব খুজিছিলহে , পিছমুহূৰ্ততে থতমত খাই ৰৈ গ'ল তাই। অলপ দূৰৈত গছজোপাৰ তলত সেই ল'ৰাজন...\nচাকৰিটোৰ বাবে অকলেই ৰুম এটাত ভাৰা কৰি থাকে নীতা । গাওঁখনৰ মানুহবোৰ ভাল যদিও, দুই এজন মানুহৰ কথা, চাৱনি একেবাৰে পচন্দ নহয় । ওচৰ পাজৰৰ মানুহখিনিৰ লগত ভালেই তাইৰ। বাইদেউ বুলি মতা কাষৰ ঘৰখনৰ মানুহ গৰাকীয়ে তাইক কোন কেনেকুৱা কৈ কৈ একপ্ৰকাৰ মুখস্থ কৰাই দিছে। তেওঁৱেই প্ৰথম কৈছিল, এই ল'ৰাজনৰ পৰা সাৱধান হ'বলৈ। গাঁৱৰ বেছিভাগৰ লগতে তাৰ ভাল নাই। বন্ধু বুলিবলৈ তো নায়েই। তাৰ পিছৰ পৰা তাক দেখিলে নোচোৱাকৈয়ে অহা যোৱা কৰি আছে তাই । ল'ৰাজনে কাক কি বেয়া কৰিছে নাজানে যদিও সকলোৱে তাক ভয় অথবা সন্দেহ কৰিয়েই চলে হেনো । ঘৰত বেছিভাগ সময়েই নথকা ল'ৰাজনক সকলোৱে এই তিনিআলিটোতেই দেখে। সেইজন বেয়া ল'ৰাৰ সন্মুখত তাই যে এইদৰে অন্ধকাৰ ঠাইডোখৰত অসহায়ভাৱে পৰিবলগীয়া হ'ব হয়তো কেতিয়াও ভবা নাছিল । এতিয়া তাক অকলশৰীয়াকৈ নিৰ্জন ঠাইডোখৰত লগ পাই , ভয়ত পেটত হাত ভৰি লুকুৱা অৱস্থা হৈছে। ওচৰে পাঁজৰে চিনাকি অচিনাকি কোনো মানুহ নাই। কি হ'ব এতিয়া? তাৰ ওচৰেদি কেনেকৈ পাৰ হৈ আগুৱাই যাব ?\nকথাবোৰ ভাবি থাকোতেই তাইৰ চকু মুখত টৰ্চৰ পোহৰ পৰিল। ল'ৰাজনে টৰ্চ মাৰি চাই পঠিয়ালে তাইলৈ । উফফ্ তাইৰ বুকুত ধপধপনি নিজেই শুনিবলৈ পাইছে এতিয়া । কিবা মনত পৰি খপজপকৈ বেগটো খেপিয়াই মোবাইলটো উলিয়াই ল'লে তাই। বেগ খুচৰোতে হাতৰ পেকেটটো মাটিত পৰিল। পেকেটটো হাউলি উঠাই ল'বলৈ সাহস ন'হল নীতাৰ । মুখৰ পৰা ভৰিলৈকে টৰ্চ মাৰি কি জানো চাইছে । কোনে জানে সেই সুযোগতে কি বা কৰে? একো উৱাদিহ নাপাই নীতা একেঠাইতে থিয় হৈ থাকিল । ল'ৰাজন তাইৰ ফালে আগুৱাই অহা যেন পোৱাত , নীতাৰ উশাহ বন্ধ হোৱাৰ দৰে হ'ল। কিন্তু কথাবোৰ দেখোন ভবাৰ দৰে ন'হল । হঠাত তাইক আচৰিত কৰি সি ক'লে ----\n"আন্ধাৰ হ'লে অকলে অকলে এইটো ৰাস্তাত আহিব নালাগে , ভাল নহয়"\nমুখৰ পৰা চিগাৰেটৰ গোন্ধটো আহি তাইৰ নাকত লাগিলহি । অসহ্যকৰ গোন্ধটোত নাকটো কোচ খাই নগ'ল তাইৰ। কথাখিনি কৈ সি , তাইৰ ভাৰা ঘৰলৈ যোৱা ৰাস্তাটোৰে খোজ ল'লে। এবাৰো উভতি নোচোৱাকৈ সি পোহৰটো পিছফালে পৰাকৈ টৰ্চটো মাৰি গৈ থাকিল । এই প্ৰথম তাই বেলেগ মানুহ এজনৰ ওচৰত ইমান নিৰাপত্তা অনুভৱ কৰিছে চাগে। কিবা এটা আচৰিত ধনাত্মক শক্তিয়ে টানিছে তাইক । নিশ্চিন্ত হাঁহি এটা নজনাকৈয়ে ওঁঠৰ ফাঁকেৰে ওলাই আহিল । বুকুখন যেন পাতল হৈ পৰিছে । নিৰ্দিষ্ট দূৰত্ব বজাই ৰাখি তাই বেয়া যেন লগা ভাল ল'ৰাজনৰ পিছে পিছে খোজ ল'লে .....।


আশীৰ্বাদৰ ৰং - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nশ্ৰমিকৰ পি এফক লৈ বঞ্চনা, গ্ৰেপ্তাৰ কাছাৰৰ চাহ বাগিচাৰ…\n‘পাকিস্তান মূৰ্দাবাদ’ শ্ল’গান দিয়ক আৰু…\n‘প্ৰথম প্ৰধানমন্ত্ৰী চৰ্দাৰ পেটেল হোৱা হ’লে দেশত কাশ্মীৰকলৈ…\nনলবাৰীত অসম চৰকাৰৰ ‘মুখ্যমন্ত্ৰী কৃষি সা-সঁজুলি…\nমেট্ৰিক পৰীক্ষাৰ মাজতে নলবাৰীত সন্ধানহীন ছাত্ৰী\nভাল খবৰ! ৰে’লৱে বিভাগত ওলাইছে চাকৰি, সবিশেষ…\nবশিষ্ঠ আৰু যোৰাবাট আৰক্ষীৰ যুটীয়া অভিযানত গ্ৰেপ্তাৰ ড্ৰাগছসহ…\nকামাখ্যা মন্দিৰৰ মেখেলা উজুৱা পথত এজন লোকৰ আত্মহত্যা\nকামাখ্যাত ‘পাকিস্তান জিন্দাবাদ’ ধ্বনি দি গণৰোষত যুৱক……\nচিংগাপুৰ-জাপানত নহয়, গুৱাহাটীত ১০ মহলাৰ ওপৰত পুল বাৰ, চাওক…\n‘ভাৰতৰ মনৰ কথা, মোডীৰ স’তে’ শীৰ্ষক প্ৰচাৰ…\nঅসমত এন পি পি! বিজেপি-অগপৰ লগতে জাতীয় দল-সংগঠনৰ নেতাৰে গোপন…\nঅৰুণাচলৰ প্ৰাক্তন মুখ্যমন্ত্ৰীৰ জে ডি (এছ)ত যোগদান\nইম্ফলত আই ই ডি বিস্ফোৰণত জড়িত ৪ উগ্ৰপন্থীক গ্ৰেপ্তাৰ\nআজি মিজোৰাম আৰু অৰুণাচল প্ৰদেশৰ প্ৰতিষ্ঠা দিৱস\nপুনৰ বহিঃৰাজ্যত হত্যা অসমৰ যুৱকক\nনাগৰিকত্ব বিধেয়কক লৈ ফেচবুকত পোষ্ট দিয়া মণিপুৰৰ ছাত্ৰক…\n৮ ৰাজ্যৰ কৃষ্টি-সংস্কৃতিৰে উজলিল মেঘালয়ৰ বিজ্ঞান প্ৰযুক্তি…\nগোলাঘাটত ব্ৰাউন ছুগাৰসহ এজনক আটক\n‘বিজেপি চৰকাৰৰ সুশাসন দেখি বিৰোধী দলবোৰ ঈৰ্ষাত…\nজামুগুৰিহাটত পত্নীক হত্যা কৰি ঘৰৰ চৌহদত পুতি থোৱা স্বামীক…\nএৰ’ ইণ্ডিয়া শ্ব’ত যুঁজাৰু বিমান উৰাবলৈ সাজু সেনা প্ৰধান…\nপুলৱামাৰ শ্বহীদৰ পৰিয়াললৈ ফেচবুকৰ জৰিয়তে ৬ কোটি টকা সংগ্ৰহ…\nজম্মু-কাশ্মীৰত বৃহৎ নলাত বাগৰিল যাত্ৰীবাহী বাছ…\nবাংলাদেশৰ কেমিকেলৰ গুদামত সংঘটিত অগ্নিকাণ্ডত মৃত্যুৰ সংখ্যা…\nছিউলত উপস্থিত প্ৰধানমন্ত্ৰী নৰেন্দ্ৰ মোডী..\nচৌদি আৰবে মুকলি কৰি দিব ৮৫০জন ভাৰতীয় কয়দীক\nপুলৱামা ঘটনাক গৰিহণা দিলে নিউজিলেণ্ড সংসদে…\nআফগানিস্তানত আইইডি বিস্ফোৰণ, নিহত ৬\nভাৰতৰ সৈতে যুদ্ধ? কি ক’লে পাক প্ৰধানমন্ত্ৰী…\nবিশ্বকাপত পাকিস্তানৰ বিৰুদ্ধে বেট-বলৰ যুঁজত নামিবনে ভাৰত?\nপুলৱামা আক্ৰমণৰ পিছতে ম’হালী ষ্টেডিয়ামৰ পৰা আঁতৰোৱা হ’ল…\nবিটিএডি আৰ্মী ফুটবল লীগ ১৮-১৯ত বাক্সাৰ বৰমা এফ চি চেম্পিয়ন\nৰাষ্ট্ৰীয় বেডমিণ্টনৰ ফাইনেলঃ ছাইনা নেহৱালৰ প্ৰতিদ্বন্দ্বী পি…\nবিসংগতিপূৰ্ণ গুৱাহাটীৰ বেডমিণ্টন ক’ৰ্ট, আধাতে খেল সামৰিলে…\nৰাষ্ট্ৰীয় চাইক্লিঙত উজলিল অসম কন্যা গংগোত্ৰী…\n২১ শিখৰ বিৰুদ্ধে ১০ হাজাৰ আক্ৰমণকাৰী! চাওঁক অক্ষয় কুমাৰৰ ছবি…\nএইবাৰ চলমান খানৰ বিয়া!\nধন লৈ টুইটাৰত ৰাজনৈতিক দলৰ প্ৰচাৰ চলাব তাৰকাই! চাওঁক ষ্টিং…\nশ্বাহৰুখ খানে পাকিস্তানক দিলে ৪৫ কোটি! কিমান সঁচা এই খবৰ…\nছলমান খানৰ নতুন ছবিৰ পৰা আঁতৰোৱা হ’ল পাকিস্তানী গায়কে…\nপাকিস্তানত মুক্তি দিয়া নহয় অজয় দেৱগানৰ নতুন ছবি…\nআইৰ মুখৰ ভাষা\nঅমিত শ্বাহৰ ভাষণ\nএক অধ্যায়ৰ সামৰণি\nবন্ধ হ’ব নেকি বিএছএনএল!\nনাগালেণ্ডৰ উদ্ভাৱক ‘ইমনাৰেং ইম’চং’ক…\nনৱ-প্ৰজন্মৰ জীৱন সুৰক্ষিত কৰাৰ লক্ষ্যৰে ইনষ্টাগ্ৰামত নতুন…\nফেচবুক মেছেঞ্জাৰ আপডেট কৰক, লাভ কৰিব নতুন সুবিধা…\nভাৰতবৰ্ষত মুকলি হ’ল বিশ্ব সবাতোকৈ কম মূল্যৰ টিভি,…\nসুখবৰ, ২০২০ ত চিকিৎসাখণ্ডত উপলদ্ধ হ’ব কেন্সাৰ ৰোগৰ…\nবৃদ্ধি পালে পেট্ৰ’ল-ডিজেলৰ মূল্য..\nকেন্দ্ৰীয় চৰকাৰৰ কৰ্মচাৰী সকলৰ বাবে সুখবৰ…\nবিত্তীয় সংকট মোচন! কেন্দ্ৰীয় চৰকাৰলৈ ৰিজাৰ্ভ বেংকৰ ২৮ হাজাৰ…\nসোমবাৰেও বৃদ্ধি পালে পেট্ৰ’ল-ডিজেলৰ মূল্য\nগ্ৰাহকক পুনৰ মাধমাৰ পেট্ৰ’ল-ডিজেলৰ\nপেট্ৰ’ল-ডিজেলৰ মূল্য বৃদ্ধি…\nশ্ৰমিকৰ পি এফক লৈ বঞ্চনা, গ্ৰেপ্তাৰ কাছাৰৰ চাহ বাগিচাৰ সহকাৰী প্ৰবন্ধক • 'পাকিস্তান মূৰ্দাবাদ' শ্ল'গান দিয়ক আৰু ৰেহাই মূল্যত খাওক মাংসৰ পকোৰা... • গোলাঘাটত ব্ৰাউন ছুগাৰসহ এজনক আটক • 'বিজেপি চৰকাৰৰ সুশাসন দেখি বিৰোধী দলবোৰ ঈৰ্ষাত জ্বলি-পুৰি মৰিছে' • জামুগুৰিহাটত পত্নীক হত্যা কৰি ঘৰৰ চৌহদত পুতি থোৱা স্বামীক মৰিয়াই মৰিয়াই হত্যা... • আইৰ মুখৰ ভাষা • ‘প্ৰথম প্ৰধানমন্ত্ৰী চৰ্দাৰ পেটেল হোৱা হ’লে দেশত কাশ্মীৰকলৈ সমস্যা নাথাকিল হেঁতেন’ • ভাল খবৰ! ৰে’লৱে বিভাগত ওলাইছে চাকৰি, সবিশেষ... • কোকৰাঝাৰত বিপিএফৰ সভা, আগন্তুক লোকসভা নিৰ্বাচনৰ ৰণকৌশলৰ সন্দৰ্ভত আলোচনা... • লোকসভা নিৰ্বাচন-২০১৯, অতুল বৰাৰ নেতৃত্বত ৰণকৌশল প্ৰস্তুত সমিতি গঠন অসম গণ পৰিষদৰ\n‘সাহিত্য সন্ধান’ চুটি গল্প- ২১\nঅসমীয়া প্ৰতিদিন ৰ দ্বাৰা\t Dec 2, 2018 ত\n♦ বলেন দত্ত\nজীৱনৰ আধা বয়সত চাকৰি এটা পালো অসমত। বহুবছৰ অসমৰ বাহিৰত থাকি থাকি আমনি লাগি চৰকাৰী চাকৰিটো পাই গুচি আহিলো। তামুলপুৰত পোষ্টিং। নলবাৰীত ঘৰ। অহা-যোৱা কাৰো। বাছেৰে। বাছ এখন যায়। বৰপেটা-সৰ্থেবাৰী-নলবাৰী হৈ একেবাৰে ভূটানলৈ। নলবাৰীৰ পৰা তামুলপুৰৰ বিভিন্ন বিভাগত কাম কৰা কৰ্মচাৰীবোৰ এই বাছখনতে নিতৌ অহা যোৱা কৰে।\nমই নতুন। বাকী কৰ্মচাৰীবোৰ বছৰ বছৰ ধৰি একেলগে অহা যোৱা কৰা বাবে ইজনে সিজনৰ চিনাকি। গাড়ীৰ চিট খালী নাথাকে। ৰঙিয়াত খালী হয়। ইজনে সিজনক মাতে দাস দা, শৰ্মাদা আহক এই ছীট দুটা ৰঙিয়াত খালী হ’ব। একেলগে বহিব পাৰিম। মই নতুন বাবে মোক কোনেও তেনেকৈ নামাতে। তথাপিও পাই যায় ছীট। ৰঙিয়াত। দিন যোৱাৰ লগে লগে ময়ো লাহে লাহে পুৰণি কৰ্মচাৰী বোৰৰ মাজৰে এজন হ’বলৈ ধৰিলো। দত্তদা মোৰ পুৰাণীবোৰৰ প্ৰথম চিনাকি। মানুহজনে বাছখনত সদায় অহা-যোৱা নকৰে। সেয়েহে পুৰণি বোৰৰ মাজতো দত্তদা সিমান চিনাকি নহয়। মানুহজন বেমাৰী। কঁকালৰ বিষ। ডিস্ক প্ৰব্লেম।\nঅফিচৰ পৰা উভতি আহোতে মোৰ ষ্টপেজতো আগতে পাই। মই উঠিয়েই ছীট এটা পালো। লাহে লাহে গাড়ীৰ ছীটবোৰ মানুহেৰে পূৰ হৈ গাড়ীৰ ভিতৰত এটা দুটাকৈ মানুহবোৰ থিয় হবলৈ আৰম্ভ কৰিছে। দেখিলো দত্তদা ভিৰ ঠেলি ঠেলি পিছলৈ আহি আছে। মই ওচৰলৈ মাতি মোৰ ছীটতো দি দিলো দত্তদাক। বেমাৰী দেহা বাবে দত্তদাই আপত্তি নকৰি বাহিলে। মই থিয় হৈ থাকিব লগা হোৱাত দত্তদাই অলপ অসন্তুষ্টি পালে। পিছফালে মুকলি ঠাই থকা বাবে মই থিয় হ’বলৈ পিছলৈ গুচি গলো।\nএনেতে তালুকদাৰদাই ছীটতো কাক দিলো বুলি সুধিলে। দত্তদা বেমাৰী তেখেতকে দিলো বুলি কলো। “অ, চিনাকী (!) নেকি” – তালুকদাৰদাই পুনৰ সুধিলে। মই কলো “হয়, এই আপোনাৰ দৰেই।” “তেতিয়া হ’লে আজি আপুনি থিয় হৈয়ে যাব লাগিব। ছীট পোৱাৰ আশা নাই” – তালুকদাৰ দাই কালে। মই হ’ব আৰু বুলি ক’লো।\nনলবাৰীত নামি দত্তদাই মোৰ কান্ধখনত খামুচি এটা গভীৰ কৃতজ্ঞতাসূচক ভাবত ক’লে, “কঁকালৰ বিষটো বাঢ়িছে। তুমি ছীটতো নিদিয়া হ’লে বৰ দিগদাৰেই আছিল। কিন্তু তোমাক থিয় কৰোৱাৰ বাবে গোটেই পথছোৱাতে মনটো বেয়া লাগি আছিল”। “এ সেইটো নো কি কথা। মই ডেকা ল’ৰা। থিয় হৈ ভালহে লাগিল। তাতে ছীটটো আপোনাৰ কামত আহিল। তাতকৈ আৰু ভাল লগা কি হ’ব পাৰে দত্তদা।” – মই দত্তদাৰ দুখখিনি পাতলাবলৈ কলো। স্বতঃস্ফূৰ্তভাৱে দত্তদাৰ মুখৰ পৰা ওলাই আহিল, “তোমাৰ জীৱনত ভাল হওঁক।”\nঅইন দিনৰ দৰে অফিচৰ পৰা উভতি আহি আছো। নাজানো কেতিয়া টোপনি গুচি গলো। অলপ পিছত সাৰ পাই দেখো গাড়ীখনত যথেষ্ট ভিৰ লাগিছে মানুহেৰে। মোৰ ছীটৰ কাষতে এজন ষাঠিৰ উৰ্ধৰ বয়সীয়াল মানুহে গাড়ীৰ ভিতৰৰ হেঁচা সহ্য কৰি কথমপি নিজক বচাই থিয় হৈ আছে। “ক’ত যাব ?”- মই মানুহজনক সুধিলো। “নলবাৰী”- মানুহজনে ক’লে। ভাবিলো ময়ো নলবাৰী যাম। ছীট দিয়া মানে সেই ছীট পুনৰ উভতাই পোৱাৰ আশা আৰু নাই। তথাপিও মানুহজনক ছীটটো দি বহিবলৈ ক’লো। মানুহজনে সুধিলত ময়ো নলবাৰীলৈকে যাম বুলি ক’লো।\nএটা কৃতজ্ঞতাসূচক চাৱনিৰে মানুহজন বহিল। বাহি মানুহজনে ক’লে ৰাতিপুৱাৰে পৰা হেনো দাঁত এটাৰ বিষ। উপায়ন্তৰ হৈহে বিষৰ টেবলেট এটা লৈ ঘৰৰ পৰা ওলাইছে। মনটো বেয়া লাগিল। ভাবিলো নিশ্চয় কিবা ডাঙৰ বিপদ নহ’লে এই হেন ভৰ দুপৰীয়া এই বয়সৰ মানুহজন ওলাই নাহে। এনে এটা মানুহক ছীটটো দি এটা অনাবিল আনন্দৰ সুখানুভূতি লৈ বাছখনৰ পিছৰ খালি থকা ঠাইখিনিত থিয় হ’বলৈ আগবাঢ়িলো। ইতিমধ্যে তাত থিয় হৈ থকা ডেকাদাই সুধিলে- “ছীটটো কাক দিলে?” মই বুঢ়া মানুহ এজনক দিলোঁ বুলি ক’লো। ডেকাদাই হাঁহি এটা মাৰি সুধিলে, “চিনাকি?” মই ক’লো যে মই মানুহজনক চিনি নেপাওঁ। এটা তাচ্ছিল্যৰ হাঁহি ভাঁহি আহিল ডেকাদাৰ মুখৰ পৰা।\nপিছলৈ চিট খালি হোৱাত ডেকাদা আৰু মই একেলগে বাছখনৰ পিছফালৰ চিট এটাত বহি আহিলো। বৰকুৰা পাৰ হৈ বাছখন নলবাৰীত সোমাইছে। দেখিলো আগ ফালৰ পৰা বুঢ়া মানুহজন মোক বিচাৰি মোৰ কাষলৈ আহি আছে। তাকে দেখি ডেকাদাই হাঁহি হাঁহি কৈ উঠিল আপোনাক কৃতজ্ঞতা জনাবলৈ আহিছে। ইতিমধ্যে মানুহজন আহি আমাৰ ওচৰ পাই মোক হাতযোৰ কৰি তুমি কুশলে থাকা বোপাই বুলি আশীৰ্বাদ দি বাছখনৰ পৰা নামিল। মই থিয় হৈ প্ৰতি নমস্কাৰ জনাই মানুহজন যোৱাৰ পিনে চাই ৰ’লো। গাড়ীখনে পুনৰ যাত্ৰা আৰম্ভ কৰিলে। হঠাতে গাড়ীখনৰ খোলা খিৰিকিৰে এজাক শীতল বতাহে মোৰ মূৰটোত হাত বুলাই গুচি গ’ল।\nমৰিগাঁৱৰ লাহৰীঘাটত স্থানীয় ৰাইজৰে কংগ্ৰেছ সমৰ্থকৰ সংঘাট, আহত ১০\nৰঙিয়াত বিজেপি প্ৰাৰ্থীৰ পোষ্টাৰ ফালিলে দুূবৃৰ্ত্তই\nআগৰ\tপিছৰ 1 of 1,819


গতিশীল পৰমাণু – Scientific Temperament\nAnuranan -abi-monthly science e-magazine Translations\nApril 15, 2020 April 15, 2020 moie roja\t0 Comments physics, Richard Feynman\n- The Feynman Lectures on Physics by Feynman, Leighton & Sands ৰ Vol 1 – Mechanics, Radiation & Heat ৰ অংশুমান হাজৰিকাৰ অসমীয়া অনুবাদ – প্ৰথমটি পাঠ – Atoms in Motion\n📚 time to read:7minutes\n১. আৰম্ভণী –\nপ্ৰথমেই কও, আপুনি যদি এজন পদাৰ্থবিদ হব বিচাৰে তেন্তে আমাৰ পঢ়িব লগা বহু খিনি আছে – প্ৰায় দুশ বছৰৰ অতি ক্ষিপ্ৰতাৰে বাঢ়ি অহা জ্ঞানৰ ভাণ্ডাৰ সমূহ সাধাৰণ কথা নহয়। ইমান খিনি জ্ঞান আমি ইমান সহজে আয়ত্ব কৰিব নোৱাৰো বুলি ভবাটো সম্পূৰ্ণৰূপে সমীচিন। কিন্তু আচৰিতধৰণে ইমান খিনি জ্ঞানৰ বহুখিনিক আমি সৰু কৰি পেলাব পাৰো ‘নিয়ম’ সমূহৰ যোগেদি। হয়, বিজ্ঞানৰ সূত্ৰ সমূহে মানৱ ইতিহাসৰ জ্ঞানৰ বিশাল ভাণ্ডাৰ সমূহক সৰু কৰি গলাৰ্ধন কৰিব পৰা কৰি দিছে। ততসত্বেও এই সূত্ৰ সমূহক চিধাই পঢ়িবলৈ যোৱাটো একপ্ৰকাৰৰ মূৰ্খামি। এই সূত্ৰ সমূহক আয়ত্ব কৰিবলৈ মন থাকিলে বিজ্ঞানৰ এটা ভাগৰ লগত আন বিভাগ সমূহৰ থকা সম্পৰ্কৰ বিষয়ে আমি জানি লোৱাটো প্ৰয়োজনীয়। গতিকে প্ৰথমে আমি পদাৰ্থ বিজ্ঞানৰ লগত থকা বিজ্ঞানৰ আন বিষয় সমূহৰ সম্পৰ্কৰ বিষয়ে শিকিবলৈ যত্ন কৰিম। এতিয়া আপুনি হয়তো প্ৰশ্ন কৰিব যে আমি পদাৰ্থ বিজ্ঞানকো কিয় ইউক্লিদৰ জ্যামিতিৰ দৰে পঢ়িব নোৱাৰো? সূত্ৰ সমূহ এক্সিয়ম (axiom) সমূহৰ দৰে প্ৰথমতেই লিখি তাৰ পৰা আমি কি পদাৰ্থ বিজ্ঞান পঢ়া আৰম্ভ কৰিব নোৱাৰো নেকি? (বাহ, মানে আপুনি দুশ বছৰৰ জ্ঞান দুই মিনিটত পঢ়ি শেষ কৰিব বিচাৰিছে?) নাই, দুটা কাৰণৰ বাবে আমি এনেকুৱা কৰিব নোৱাৰো–\n১. প্ৰথমে, আমি এতিয়ালৈকে সকলোখিনি মৌলিক নিয়ম বা সূত্ৰৰ বিষয়ে জ্ঞাত নহয় আৰু\n২. দ্বিতীয়তে, পদাৰ্থ বিজ্ঞানৰ সূত্ৰ সমূহৰ একেবাৰে সঠিক বাখ্যা কৰিবলৈ হলে আমাক বহুত উচ্চ শ্ৰেণীৰ গাণিতিক জ্ঞানৰ প্ৰয়োজন হব, যিটো এতিয়াই আমাৰ সকলোৰে বাবে সম্ভৱ নহয়।\nগতিকে আমি খণ্ড খণ্ডকৈ শিকাৰ বাদে আমাৰ হাতত গত্যান্তৰ নাই। খণ্ড খণ্ডকৈ অৰ্থাত প্ৰকৃতিৰ সমষ্ট জ্ঞানৰ এক এক অংশ, আৰু এই অংশ সমূহ সম্পূৰ্ণ সত্যৰ কিছুমান আসন্নমান (approximation) ৰ বাদে আন একো নহয়। এতিয়ালৈকে আমি শিকা বা জনা সকলোখিনিয়েই একো একোটা ধৰি লোৱা মান মাত্ৰ যি পিছত ভুল বুলি প্ৰমাণিত হলে সাল সলনি কৰি শুদ্ধ মান নিৰ্ণয় কৰা হয়।\nএতিয়া আহো বিজ্ঞান বুলিলে নো আমি কি বুজো? তাৰ বাবে প্ৰথমেই জানিব লাগিব আমি জ্ঞান সমূহ ক’ৰ পৰা পাওঁ? এই জ্ঞান সমূহ পাওঁ আমি পৰীক্ষা নিৰীক্ষাৰ দ্বাৰা। এই পৰীক্ষা সমূহেই হৈছে সকলো ধৰণৰ বৈজ্ঞানিক সত্যতা জোখাৰ মাপকাঠি। কিন্তু এতিয়া আন এক প্ৰশ্ন উদয় হয় যে এই বিজ্ঞানৰ সূত্ৰ সমূহ বুলি যাক কোৱা হয়, সেই সমূহ ক’ৰ পৰা আহে? তাৰ উত্তৰত কব পাৰি যে এই সূত্ৰ সমূহো আহে বৈজ্ঞানিক পৰীক্ষা নিৰীক্ষাৰ দ্বাৰা। কিন্তু কেৱল মাত্ৰ বৈজ্ঞানিক পৰীক্ষা নিৰীক্ষা সমূহেই যথেষ্ট হয়নে বিজ্ঞানৰ একোটা নিয়ম সকলোৰে মাজলৈ আনিবলৈ? নহয়, কেৱল পৰীক্ষা নিৰীক্ষায়েই নহয়, ইয়াৰ লগতে লাগিব কল্পনা কৰিব পৰা শক্তি। হয়, প্ৰথমে পৰীক্ষাৰ দ্বাৰা যি কোনো প্ৰাকৃতিক পৰিঘটনাৰ লগত জড়িত হৈ থকা সূত্ৰ সমূহৰ শুংসূত্ৰ পোৱা যায়। তাৰ পিছত কল্পনা শক্তি আৰু চিন্তা চৰ্চাৰ যোগেদি সেই পৰিঘটনা সমূহৰ মাজত লুকাই থকা বৈজ্ঞানিক সূত্ৰ সমূহক ঘঁহি মাজি ওলিয়াই অনা হয়। তাৰ পিছত পুনৰ পৰীক্ষা চলোৱা হয় যে নিৰ্দিষ্ট কৰা সূত্ৰটিৰ প্ৰায়োগিক ব্যৱহাৰ কৰোতে সঠিক ভাবে ফলাফল ওলাইছে নে নাই, তাৰ পিছত হে সেই সূত্ৰটি সকলোৱে ব্যৱহাৰ কৰিবলৈ যোগ্য হৈ পৰে। এই পক্ৰিয়া সমূহ ইমানেই জটিল যে ইয়াৰ বাবে পদাৰ্থ বিজ্ঞানৰ কৰ্মী সকলক দুভাগত বিভক্ত কৰি দিয়া হৈছে – তাত্বিক পদাৰ্থবিদ (Theoretical Physicist) আৰু প্ৰায়োগিক পদাৰ্থবিদ (Experimental Physicist) । তাত্বিক পদাৰ্থবিদ সকলে প্ৰকৃতিৰ নিয়ম সমূহক কল্পনা কৰে, সেই নিয়ম সমূহৰ তাত্বিক অৰ্থৰ লগতে গাণিতিক প্ৰমাণ সমূহ নিৰূপন কৰে, কিন্তু তাৰ প্ৰয়োগ নকৰে। আনহাতে প্ৰায়োগিক পদাৰ্থবিদ সকলে পৰীক্ষা কৰে আৰু তাৰ পৰা ফলাফল নিৰূপন কৰি সূত্ৰ সমূহৰ প্ৰমাণ সমূহ নিৰ্ণয় কৰে।\nআমি কও, বিজ্ঞানৰ সূত্ৰ সমূহৰ সত্যতা সলনি হৈ থাকে, অৰ্থাৎ আজি শুদ্ধ বুলি কোৱা সূত্ৰ সমূহ হয়তো কাইলৈ ভুল হিচাপেও প্ৰমাণিত হব পাৰে। কিন্তু প্ৰশ্ন হয়, সেই সূত্ৰ সমূহৰ লগত জড়িত থকা পৰীক্ষা সমূহ কি দৰে ভুল হব পাৰে? উত্তৰত কও, ভুল হব পাৰে, তাকো সাংঘাটিক ধৰণে – পৰীক্ষাৰ লগত ব্যৱহৃত সঁজুলি সমূহত যদি কিবা ভুল থাকে, তেন্তে গোটেই পৰীক্ষাটোৱেই ভুল হৈ যায়। হয়, এনেধৰণৰ সমস্যাবোৰ চকু কাণ মেলি সজাগ হৈ কৰিলে অৱশ্যে সমাধান হৈ যায়। কিন্তু এই ধৰণৰ সৰু সুৰা কথা বোৰ বাদ দিলেও প্ৰশ্ন হয়, কি দৰে এটা পৰীক্ষা ভুল হৈ যাব পাৰে? উত্তৰ – অতি সহজ, সঠিক নোহোৱাকৈ! আচৰিত, নহয়নে? উদাহৰণ সহ কও, পদাৰ্থ এটাৰ ভৰ কেতিয়াও সলনি নহয় যেন লাগে :- ঘূৰ্ণন গতিত ঘূৰি থকা লাটুম এটাৰ যিমান ওজন হয়, ৰখি থকা অৱস্থাত থকা লাটুম একোটাৰো সমানেই ওজন। ইয়াৰ পৰা এটা সূত্ৰ ওলিওৱা হ’ল যে – ভৰ সদাই একেই থাকে, ইয়াৰ গতিবেগৰ লগত কোনো সম্পৰ্ক নাই। সেই ‘‘সূত্ৰ”টো এতিয়া ভুল বুলি প্ৰমাণিত হ’ল। এতিয়া গম পোৱা গ’ল যে গতিবেগ বাঢ়িলে ভৰ বাঢ়ি যায়, কিন্তু গম পাব পৰাকৈ ভৰ সলনি হবলৈ হ’লে পদাৰ্থটিৰ গতিবেগ পোহৰৰ গতিবেগৰ আশে পাশে হব লাগিব। এতিয়া সঠিক সূত্ৰটো হব- ‘পদাৰ্থ এটা যদিহে এক ছেকেণ্ডত এশ মাইলতকৈ কম গতিবেগত গতি কৰে, তেন্তে পদাৰ্থটিৰ ভৰ এক মিলিয়ন ভাগৰ এক ভাগলৈকে একেই থাকিব।’ প্ৰায়োগিক দৃষ্টিকোণৰ পৰা কোনোৱে হয়তো কব পাৰে যে দুয়োটা সূত্ৰতে দেখোন চাবলৈ গলে কোনো পাৰ্থক্য নাই। – এফালৰ পৰা হয়ও, নহয়ো! সাধাৰণ গতিবেগৰ বাবে আমি এই নতুন নিয়মটোক একেবাৰে পাহৰি ভৰ আৰু গতিবেগৰ যি স্বাধীন সম্পৰ্ক, তাকে মনত ৰাখি কাম চলাই নিব পাৰো। কিন্তু আমাৰ গতিবেগ বঢ়াৰ লগে লগেই আমি ভুল হৈ গৈ থাকিম। গতিবেগ যিমানেই বাঢ়িব, আমাৰ ভুলটোও সিমানেই ডাঙৰ হব।\nশেষত দাৰ্শনিক ভাবে কবলৈ গলে আমি প্ৰথমে লোৱা সূত্ৰটো একেবাৰে ভুল! লাগিলে যিমান সৰুকৈয়ে ভৰ সলনি নহওক কিয়, আমাৰ এই পৃথিৱী খনৰ প্ৰতি থকা সম্পূৰ্ণ ধাৰণাই ই সলাই পেলায়। প্ৰকৃতিৰ নিয়ম বা এই সূত্ৰ সমূহৰ গুৰিত থকা ই এক সাংঘাটিক কথা। কেতিয়াবা সৰুতকৈ সৰু ফলাফলেও আমাৰ সম্পূৰ্ণ চিন্তা ধাৰাকেই সলাই পেলায়।\nতেন্তে আমি প্ৰথমে শিকিম কোনটো? শুদ্ধ, কিন্তু বুজিবলৈ টান, আচৰিত আৰু হতভম্ব হৈ যোৱা ধাৰণা সমূহৰ নিয়ম সমূহ যেনে Theory of Relativity, four-dimensional space-time, ইত্যাদি নে সহজ সৰল, কম-বেছি পৰিমাণে শুদ্ধ ভৰ – গতিবেগৰ স্বাধীন সম্পৰ্কৰ দৰে সহজ ধাৰণা সমূহ? প্ৰথমটো শুনিবলৈ বেছি ভাল লগা আৰু আমোদ দায়ক, কিন্তু দ্বিতীয়টো আৰম্ভণীতে বুজিবলৈ সহজ আৰু প্ৰথমটোৰ প্ৰকৃত অৰ্থ বুজি পোৱাৰ বাস্তৱ ৰাষ্টা। এই কথাটো পদাৰ্থ বিজ্ঞান অধ্যয়ন কৰোতে বাৰে বাৰে ওলাই আহে, আৰু প্ৰতিবাৰেই আমি বেলেগ বেলেগ ধৰণে ইয়াক সমাধান কৰিবলৈ যত্ন কৰো। যেনেকুৱা ধৰণেই আমি সমাধান নকৰো কিয়, সেই কথাটো শিকা বহুতেই প্ৰয়োজনীয় – বৰ্তমান আমি কি কথা জানো, কি কি ধৰণে কথা খিনি জানো, কিমান শুদ্ধকৈ জানো, কি ধৰণে এই কথা খিনি মহাবিশ্বৰ প্ৰকৃত ৰূপটিৰ লগত খাপ খাই পৰে আৰু যদিহে আমি ভৱিষ্যতে পুনৰ শুদ্ধ কৈ শিকো, তেন্তে কি ধৰণে আমি ইয়াক সলাব পাৰো!\nআহক, এই কথা খিনি লৈ আমি আগবাঢ়ো, যাতে পিছলৈ আমি যেতিয়া কিবা এটা বিষয়ত হাত দিম, তেতিয়া অন্ততঃ আমাৰ সেই বিষয়টোৰ বিষয়ে নুন্যতম জ্ঞান অলপ থাকিব, বিষয়টো কিয় প্ৰয়োজনীয় সেই বিষয়ে কব পাৰিম আৰু কি দৰে সেই বিষয়টো বিশ্ব ব্ৰহ্মাণ্ডৰ ডাঙৰ ৰহস্য সমূহ সমাধানত সহায়ক হব, সেই বিষয়েও বুজ লব পাৰিম।\nআচ্ছা, এই বিশ্ব ব্ৰহ্মাণ্ড খনৰ বিষয়ে আমি এতিয়ালৈকে কি কি জানো বুলি জানো?\n১-২. পদাৰ্থ সমূহ পৰমাণুৰ দ্বাৰা গঠিত –\nযদিহে কেতিয়াবা কিবা মহামাৰী অথবা দুৰ্য্যোগৰ বাবে এই পৃথিৱীৰ পৰা মানৱ জাতি চিৰ দিনৰ বাবে বিলুপ্ত হৈ পৰে, আৰু কেৱল মাত্ৰ এটা বাক্য হে পিছৰ প্ৰজন্মৰ জীৱ সকলৰ বাবে যদি লিখি থৈ যাব পৰা হয়, তেন্তে সেই বাক্যফাঁকি কি হব? কোনসাৰি বাক্যই আটাইত্কৈ কম শব্দত আটাইটকৈ বেছি কথা শিকাব পাৰিব? মই ভাবো সেই বাক্যফাঁকি পৰমাণু তত্বৰ বিষয়ে হব ( অণু-পৰমাণুৰ বিষয়ে, আপুনি যিয়েই নাম নিদিয়ে কিয়!) যে সকলো ধৰণৰ পদাৰ্থই পৰমাণুৰ দ্বাৰা গঠিত – চিৰন্তৰ গতি (perpetual motion) যুক্ত অতি সুক্ষ্ম কণাবোৰ, যি বোৰ কণা নিৰৱিচ্ছিন্ন ভাবে গতি কৰি থাকে, আৰু এটাৰ পৰা আনটো অলপ দূৰলৈ গলেই সিহতে এটাই আনটোক আকৰ্ষণ কৰে, আনহাতে যেতিয়া এটাক আনটোৰ ওচৰলৈ নিয়াৰ বাবে চাপ দিয়া হয়, তেতিয়া সিহতৰ মাজত বিকৰ্ষণ হয়। এই উপৰোক্ত এটা বাক্যটেই আপুনি দেখিব বহু খিনি জ্ঞান লুকাই আছে, যদিহে আমি আমাৰ সৃজনী শক্তি আৰু কল্পনা শক্তিক ব্যৱহাৰ কৰো।\n← আমাৰ ফালৰ পৰা (৭)


অসন্তুষ্ট বুঢ়ী – অঞ্জলি গগৈ বৰগোহাঞি – ফটাঢোল\nঅসন্তুষ্ট বুঢ়ী – অঞ্জলি গগৈ বৰগোহাঞি\n: কোন অ’ এইটো? মাত এষাৰো নলগোৱাকৈ ফুঁ-ফুঁৱাই নেদেখাৰ ভাও ধৰি গ’লি যে!\nবীৰেনে লগৰ ল’ৰাৰ লগত চিনেমা চাবলৈ যাবৰ বাবে আগতীয়াকৈ টিকট কাটি থৈছিল। পিচে সি পুৱা সোনকালে সাৰ নাপালে, তাৰ দেৰি হৈছিল বাবে মাধুৰিমা আইতাক দেখিও নেদেখাৰ ভাও ধৰি আঁতৰি যাব খুজিছিল৷ পিচে বুঢ়ীৰ চকুৰ আগেদি কোনোবা সাৰি যাব পাৰিলেহে! চকুত ছানি পৰিছিল, তেতিয়া বাটেদি কোনোবা পাৰ হৈ গ’লেও বুঢ়ীয়ে গম নাপাইছিল৷ কিন্তু আজি এমাহৰ আগতে চকুৰ অপাৰেচন কৰাৰ পৰা বাটেদি কোনো হাৰি যাব নোৱাৰে৷\nমানুহগৰাকীৰ পোচাকী নাম এটা বিয়াৰ আগলৈকে আছিল। হয় বিয়াৰ আগতে তেখেতৰ নাম মাধুৰিমা আছিল। হেমচন্দ্ৰ মাষ্টৰে বিয়া কৰাই অনাৰ পাছত প্ৰথমে ন-ছোৱালী বুলি কিছুমানে মাতিছিল৷ তাৰপিছত লাহে লাহে মাষ্টৰণী হ’ল৷ মইনাৰ জন্মৰ পাছৰ পৰা মইনাৰ মাক হ’ল নামটো৷ সময় বাগৰাৰ লগে লগে মাধুৰিমা নামটো জাঁহ গ’ল৷ বুঢ়ীক কেতিয়াবা নিজৰ নামটো সুধিলে তেওঁৰে পটকৈ মনত নপৰে আচল নামটো৷ হেমচন্দ্ৰ মাষ্টৰে বিয়াৰ পাছতে দুদিনমান মাধুৰিমা বুলিয়ে মাতিছিল, কিন্তু এটা সময়ত মাধুৰিমাৰ ঠাইত হে’ৰা হ’লগৈ৷ এই বয়সত তেখেতৰ আগৰ সকলো নাম তল পৰিল, এটা নতুন নাম হ’ল , অসন্তুষ্ট বুঢ়ী৷ নামটোনো কি, বুঢ়ীৰ সেইবোৰ লৈ আক্ষেপ বা ভ্ৰূক্ষেপ নাই। কিবা এটা বুলি মাতিছে যে তাতেই সন্তুষ্ট৷ পিচে অলপ দিনৰ পৰা বুঢ়ী খুবেই অসন্তুষ্ট হৈ আছে! এৰা নহ’বনো কিয়? এইহেন শাওনৰ ভৰপকৰ দিনত বুঢ়ীৰ ঘৰৰ সন্মুখৰ পথাৰখন সেউজীয়াই পোহাৰ মেলিব লাগিছিল, কিন্তু গোটেই সাৰুৱা পথাৰখন ছন পৰি আছে! এই সময়ত পথাৰত ৰোৱনী, হালুৱাৰ চিঞৰত পথাৰবোৰ সাৰ পাই থাকিব লাগিছিল! বুঢ়ী এইখন গাঁৱলৈ বিয়া হৈ অহাৰ দিন ধৰি গোটেই পথাৰখন এনেকৈ ছন পৰি থকা দেখা নাই। পথাৰখনৰ এনেকুৱা ৰূপ বুঢ়ীৰ কেনেকৈ সহ্য হয়!\nবীৰেনৰ যদিও পলম হৈছিল বুঢ়ীৰ কথাত ৰৈ দিবলৈ বাধ্য হ’ল৷ বুঢ়ীলৈ চাই ক’লে,\n: এস্! আইতা কিনো ক’ব! মানে গৰমৰ বন্ধ হৈ আছে যে ঘৰত ব’ৰ হৈ গৈছোঁ, সেয়েহে লগৰ ল’ৰাৰ সৈতে চিনেমা চাবলৈ যাওঁ। এই অলপ আগতে সাৰ পালোঁহে। সাৰ পাইয়েই লৰালৰিকৈ ওলাই আহিছোঁ। আইতা ভালনে আপোনাৰ? মই গৈ থাকোঁ তেনে।\nবীৰেনৰ কথাবোৰ শুনি বুঢ়ীৰ টিঙিচকৈ খঙটো উঠিয়ে আহিল। বুঢ়ীৰ তাক ভালকৈ এজাউৰি দিয়াৰ মন আছিল৷ পিচে সি বুঢ়ীক সেইটো সুবিধা নিদি খৰধৰকৈ সেই ঠাইৰ পৰা আঁতৰি গ’ল৷ আজিকালি বুঢ়ীৰ কথাবোৰ কোনেও শুনিবলৈকে নিবিচাৰে৷ হ’ল বুলিনো বুঢ়ীৰ সেই পুৰণিকলীয়া ধ্যান ধাৰণাৰ কথাবোৰ শুনিবলৈ কাৰনো বাৰু মন যাব! পিচে বুঢ়ীৰো মনত কটকটাই থকা কথাবোৰ নক’লে শান্তি নালাগে, সেয়েহে বৰপুখুৰীৰ পাৰৰ মাণিকহঁতৰ ঘৰ পালেগৈ। মাণিকৰ মাকে বুঢ়ীৰ কথাবোৰ একান্তমনে শুনে বা বুঢ়ীয়েও মাণিকৰ মাকৰ কথাবোৰ শুনে৷ এৰা একেই সমনীয়া জা-জোৱালী যে ইজনীয়ে সিজনীক ভালকৈ বুজি পায়৷ পদূলি মূৰৰ পৰাই বুঢ়ীয়ে চিঞৰিলে,\n: বোলো মাণিকৰ মাক, ঘৰত আছানে?\nজপনাখন খুলি সোমাই অহা বুঢ়ীক দেখি মাণিকৰ ঘৈণীয়েকে মাত দিলে,\n: অ’ আইতা দেখোন, আহক আহক। মা, ঘৰত নাই, ভণ্টিহঁতৰ ঘৰলৈ গৈছে৷\n: ই, মাৰে নাই যদি মই যাওঁৱেই দে। মাৰক লগ পাবলৈহে আহিছিলোঁ৷\n: মা নাই কি হ’ল মই আছোঁ নহয়৷ আপুনি দেখোন সদায় মাৰ লগত কথা পাতিয়ে থাকে, আজি মোৰ লগতে পাতকচোন৷\nবুঢ়ীয়ে মাণিকৰ ঘৈণীয়েক বাসন্তীলৈ এপলক চালে৷ সঁচাকৈয়ে আগ্ৰহ প্ৰকাশ কৰিছেনে বুঢ়ীৰ কথা শুনিবলৈ! তাৰপিছত বাসন্তীলৈ চাই ক’লে,\n: মোৰ কথাবোৰ তহঁতৰ দৰে আজিৰ যুগৰ বোৱাৰীয়ে ক’তনো ভাল পাবি৷ নালাগে দে যাওঁ মই৷\n: আপুনি কেনেকৈ ভাবিব পাৰিলে মই বেয়া পাম বুলি? কওক মোৰ শুনিবলৈ মন গৈছে৷ ৰ’ব তাৰ আগতে চাহ অকণ কৰি আনো৷\nবাসন্তীয়ে অনা গাখীৰ চাহটোপা খায়, বুঢ়ীয়ে তামোল এখন চকলিয়াই মুখত ভৰাই কথা আৰম্ভ কৰিলে,\n: মোৰ বুজিছ এই গোটেই পথাৰখন ছন পৰি থকা দেখি বুকুখন ফাটি গৈছে অ’৷ এনেকুৱা দিনত আগতে ঘৰখনৰ সকলো মানুহে পথাৰৰ কাম কৰিছিল৷ চাকৰিয়ালকেইটায়ো পুৱা সোনকালে উঠি কামলৈ যোৱাৰ আগলৈকে পথাৰৰ কাম কৰিহে গৈছিল৷ ঠিক তেনেকৈ স্কুল-কলেজলৈ যোৱা ল’ৰা-ছোৱালীয়েও৷ আৰু এই গৰমৰ বন্ধৰ দিনকেইটাত খেতিৰ ভৰপক নহয়জানো, সেয়েহে সম্পূৰ্ণ খেতিত মনোযোগ দিছিল। মুঠৰ ওপৰত কাম কৰি খোৱাত আমাৰ ৰাইজৰ লাজ নালাগিছিল৷ কিন্তু আজি চাচোন কি দিন আহিল? স্কুল-কলেজলৈ বা চাকৰি কৰাকেইটা নালাগে ঘৰতে এনেই ধদুৱা কোবাই থকা কেইটায়ো খেতিলৈ পিঠি দিলে৷ খেতি কৰিবলৈ লাজ লগা হ’ল। তাৰোপৰি বাৰী-ঘৰত বতৰৰ শাক-পাত এডাল নলগাই। তাঁতশালত ঘূণে ধৰিলে। বিহুৱে-পৰবে ঢেঁকীৰ মাত নাই৷ পাৰোঁনে চকুৰ আগতে অসমীয়াৰ এনে পতন চাই থাকিব? পাৰোঁনে মুখেৰে নমতাকৈ থাকিব?\nইমানবোৰ উত্তেজিত কথা কৈ বুঢ়ীয়ে ফোঁপাইছিল। বাসন্তীয়ে কুহুমীয়া গৰম পানী এগিলাচ আনি বুঢ়ীক খাবলৈ দিলে৷ খাইহে বুঢ়ী অলপ শান্ত হ’ল। এইবাৰ বাসন্তীয়ে বুঢ়ীক কৈ গ’ল,\n: আপোনাৰ কথাবোৰ মই উপলব্ধি কৰিছোঁ আইতা। আজিৰ পৰা দহ পোন্ধৰ বছৰৰ আগলৈকে আমিও পথাৰৰ কাম পুৰা কৰিছিলোঁ৷ লাহে লাহে সহজলভ্য বণুৱাৰ আগমন হৈ গাঁৱে-ভুঁঞে সোমাই পৰিল৷ সিহঁত সাংঘাটিক কৰ্মী৷ আমাৰ দহটা মানুহে এটা দিনত কৰিব নোৱাৰা কাম সিহঁতৰ দুটা মানুহে কৰিব পাৰে৷ মানে চাওক আমাৰ বাবে কঠিয়া তুলিবলৈ বেলেগ মানুহ, পথাৰলৈ কঠিয়াৰ ফেৰাবোৰ নিবলৈ বেলেগ মানুহ আৰু ৰুবলৈ আকৌ বেলেগ মানুহ৷ কিন্তু এইচাম বণুৱা একেবাৰে পাকৈত বুজিছে৷ একেদিনাই দুটা বণুৱাই কঠিয়া তুলি পথাৰলৈ কঢ়িয়াই সাত আঠ বিঘা মাটি ৰুই শেষ কৰে৷ গতিকে সেই বণুৱাৰ আগমনতে প্ৰথম আমাৰ মানুহবোৰ সোৰোপা হ’বলৈ আৰম্ভ কৰিলে৷ দ্বিতীয়তে আগতে মানুহৰ কামৰ লাজ নাছিল৷ পিচে পৃথিৱীখন আজিকালি হাতৰ মুঠিত হ’ল৷ মানে এই ম’বাইল ফোনটো হোৱাৰ পাছত ৰঙ-বিৰঙৰ পৃথিৱীখন দেখি পোৱা হ’ল৷ এতিয়া আৰু কোনে বোকা-পানীত লেটি লৈ সময় কটাবলৈ ভাল পাব! তৃতীয়তে সেই বণুৱাবোৰে চাপৰি অঞ্চলত ইমানবোৰ খেতি কৰে, বজাৰলৈ পইচা লৈ গ’লেই হ’ল৷ মোনা ভৰাই লৈ আহিব পাৰি। মিছামিছি বাৰীত কষ্ট কৰাৰ কি প্ৰয়োজন আছে কওক! চতুৰ্থতে তাঁতশালত কাপোৰ বৈ থাকি অবাবতে সময় অতিবাহিত কৰাতকৈ আমিবোৰে টিভিৰ ছিৰিয়েল চাই, ফেচবুক আৰু ৱাটচ্এপ কৰিবলৈহে ভাল লাগে৷ পঞ্চমতে উৎসৱ-পাৰ্বনে ঢেঁকী মাৰি কলাফুলৰ বিষ তোলাতকৈ আজিকালি সকলো বস্তু কিনিবলৈ পাইয়ে দেখোন৷ গতিকে কিয়নো কষ্ট কৰি মৰিব লাগে৷ আইতা এইখিনিৰ ওপৰিও আৰু সুবিধা চাওক৷ চৰকাৰে আমাক কষ্টকৰ জীৱন অতিবাহিত নকৰিবলৈ বহুতো সুবিধা দিছেই, তেনে ক্ষেত্ৰত কিয় কষ্ট কৰি থাকিম বাৰু! এক টকাতে চৰকাৰে চাউল দিছে, থাকিবলৈ ঘৰ বনাই দিছে, মলত্যাগ কৰিবলৈ পাইখানা সাজি দিছে, পোহৰত থাকিবলৈ ফ্ৰী লাইটৰ ব্যৱস্থা কৰি দিছে, খৰিৰ জুই জ্বলাব নালাগে গেছৰ ব্যৱস্থা কৰি দিছেই, খেতি কৰোঁ বা নকৰোঁ ছয়হাজাৰ টকা দিছে। গতিকে আমাৰ জীৱন এতিয়া নদন-বদন, কিয় ফাল্টু কাম কৰি নিজৰ জীৱন কৰোঁ সমাপন! অ’ আৰু এটা কথা মানে পথাৰ এইবাৰো সেউজীয়া হ’লহেঁতেন কিন্তু কি সেইযে এন.আৰ.চি নে কিবা সেইখনৰ ভয়ত হেনো বণুৱাবোৰ নাহিলে এইবাৰ৷ চাওকচোন কিমান বেয়া কথা হৈছে সেইবোৰ কৰি, আমাৰ পথাৰ সেউজীয়া কৰাৰ মানুহ নাই আজি!\nবুঢ়ীৰ বাসন্তীৰ কথাবোৰ শুনি মূৰটো ঘূৰাবলৈ ধৰিলে৷ বাসন্তীয়ে আৰু কিবাকিবি কৈছিল পিচে বুঢ়ীৰ শুনিবলৈ ধৈৰ্য্য নাথাকিলে৷ কোনোমতে লাখুটিডালত ভৰ দি উঠিল, তাৰপিছত লাখুটিডাল টোঁৱাই বাসন্তীক ক’লে,\n: তহঁতৰ এই ধ্যান ধাৰণাৰ বাবেই অসমীয়া জাতিটো তল যাব চাই থাক৷ সেই বণুৱাবোৰে তহঁতক অগ্ৰাসন কৰি আগবাঢ়ি যাব৷ তহঁতৰ ভৃত্যই তহঁতকে ভৃত্য কৰিব। জোঁৰ পুৰি হাত পালেহি৷ জাগ্ৰত হ’ ঐ জাগ্ৰত হ’৷\nলৰক-ফৰক, দুৰ্বল খোজেৰে অসন্তুষ্ট বুঢ়ী ঘৰ পালেহি৷ সেইদিনাই বাটেৰে আহি থাকোঁতে বুঢ়ীয়ে এটা পণ ল’লে৷ কি জানেনে? নাজানে! শুনক, মানে মাতি থাকিলেও বুঢ়ীয়ে আজিকালি একো নুশুনে আৰু নিজে শুনি নাপায় বাবে বুঢ়ীয়ে কথাও নকয়৷\n« ফটা কবিতা – হিৰণ্যজ্যোতি দাস\nধাৰ – পাৰ্থপ্ৰতিম চৌধুৰী »\nবৰ চিন্তনীয় বিষয়ত অসন্তুষ্ট বুঢ়ী৷\nভাল লাগিল অঞ্জলী\nকথাখিনিয়ে ভবাই তুলিলে।


নৱপ্ৰজন্ম আৰু সুস্থতা - ডাঃ পাৰ্থসাৰথি ভূঞা - সাহিত্য ডট অৰ্গ\nনৱপ্ৰজন্ম আৰু সুস্থতা – ডাঃ পাৰ্থসাৰথি ভূঞা\nআমাৰ ভাৰতবৰ্ষ এখন যুৱ দেশ৷ ভাৰতৰ প্ৰতি তিনিজন ব্যক্তিৰ এজন, এগৰাকী যুৱক বা যুৱতী৷ আজিৰ যুৱ প্ৰজন্ম কাইলৈ দেশৰ ভবিষ্যত, দেশৰ মানৱ সম্পদ৷ গতিকে এই সময়ছোৱাতে প্ৰতিজন যুৱক, যুৱতীয়ে এজন সুনাগৰিক হিচাপে নিজকে গঢ়িবলৈ যত্নপৰ হব লাগে৷ সুনাগৰিক বুলি কলে কেৱল পঢ়া শুনা ভালকৈ কৰি চিকিৎসক, অভিযন্তা, অধ্যাপক বা ডাঙৰ বিষয়া হোৱাকে নুবুজায়৷ তাৰ পৰৱৰ্তে এজন এনে ব্যক্তিক বুজাই যি সমাজ বা দেশৰ ওপৰত বোজা নহৈ তেওঁৰ নিজৰ ফালৰ পৰা কিবা হলেও অৱদান আগ বঢ়াব পৰাকৈ সক্ষম৷\nসাধাৰণতে ১৫ বছৰৰ পৰা ২৪ বছৰ বয়সলৈকে যুৱ অৱস্থা বুলি কোৱা হয়, যদিও National Youth Policy of India ই ১৫ ৰ পৰা ৩৫ বছৰ বয়সলৈকে যুৱ অৱস্থাত সামৰি লৈছে৷ কৈশোৰ পাৰ কৰি যৌৱনত ভৰি দিয়া এই সময়খিনি সকলোৰে বাবে বৰ সংবেদনশীল৷ কাৰণ শাৰীৰিক, মানসিক, সামাজিক ভাবে এই সময়ত যথেষ্ট পৰিৱৰ্তন ঘটে আৰু কিছু নতুন সমন্ধ গঢ়লৈ উঠে৷ গতিকে এই সময়ত নিজক সুস্থিৰ ভাবে ৰাখি, সঠিক ভাবে নিজৰ দেহ-মন যিজনে আগুৱাই লৈ যাব তেওঁৱেই হবগৈ এজন শাৰীৰিক আৰু মানসিক ভাৱে সুস্থ প্ৰাপ্তবয়স্ক ব্যক্তি৷ সেয়ে কোৱা হয়, ’ যুৱ অৱস্থা সুন্দৰ ভৱিষ্যত জীৱনৰ এখন খিৰিকী’৷\nযদিও ভবা হয় যে, যুৱচাম সদায়েই স্বাস্থ্যৱান, কিন্তু আচলতে তেনে নহয়৷ আমাৰ ভাৰতত বহু যুৱক, যুৱতীয়ে অকালতে প্ৰাণ হেৰুৱাই বা এই সময়ত কৰা কিছু কৰ্মৰ বাবে ভৱিষ্যতে এটা ৰুগীয়া জীৱন যাপন কৰিব লগাত পৰে৷ ভাৰতৰ যুৱ সমাজৰ মাজত আজিকালি দেখা এটা প্ৰধান চিন্তাৰ বিষয় হ’ল, খাদ্যাভ্যাস৷ কিছু সংখ্যক খাদ্যৰসিকে জোখতকৈ খুব বেছিকৈ খায়, অথচ সেই খাদ্য সঠিক মাত্ৰাত শৰীৰত ব্যৱহৃত হ’বৰ বাবে প্ৰয়োজনীয় শাৰীৰিক কষ্ট বা ব্যায়াম একেবাৰে নকৰে৷ ফলত মেদবহুলতা( Obesity) ৰ চিকাৰ হয়৷ আৰু ইয়াৰ পৰাই আৰম্ভ হয়, উচ্চ ৰক্তচাপ, ডায়েবেটিচ, হাৰ্টৰ বিসংগতি৷ তদুপৰি আজিকালি উপলব্ধ ফাষ্ট ফুড বা জাংক ফুডৰ বেছি ব্যৱহাৰৰ বাবেও ভাৰতৰ যুৱচাম বয়সতকৈ বহু আগতেই এই বেমাৰবিলাকৰ কৱলত পৰা দেখা যায়৷\nআনহাতে আকৌ এচামৰ ক্ষেত্ৰত শকত হোৱাৰ ভয়ত শৰীৰৰ বাবে নূন্যতম প্ৰয়োজনীয় খাদ্যতকৈও কমকৈ খোৱা দেখা যায়৷ ইয়াৰ ফলত তেওঁলোকৰ ৰক্তহীনতা আৰু শাৰীৰিক দুৰ্বলতা আদিয়ে দেখা দিয়ে৷ এগৰাকী যুৱতীৰ ক্ষেত্ৰত ৰক্তহীনতা বৰ মাৰাত্মক, কিয়নো তেওঁ কাইলৈ হবলগীয়া এগৰাকী মাতৃ৷ ভাৰতত অধিকাংশ প্ৰসুতি মাতৃৰ মৃত্যুৰ কাৰণ হৈছে ৰক্তহীনতা৷\nবৰ্তমান যুৱ সমাজৰ মাজত সাধাৰণতে দেখা পোৱা বদঅভ্যাস হৈছে ধূম্ৰপান আৰু মাদক দ্ৰব্যৰ ব্যৱহাৰ৷ “কেনেকুৱা বস্তুনো এইটো, খাই চাওঁ“, এই কৌতূহলত পৰি কিছু সংখ্যকে ড্ৰাগছৰ কৰাল গ্ৰাসত পৰাও দেখা গৈছে, যি তেওঁলোকৰ গোটেই শৰীৰ কুমলীয়াতে মোহাৰি পেলাইছে৷ ড্ৰাগছৰ বাহিৰেও ধূমপান আৰু মদৰ অত্যধিক ব্যৱহাৰে যুৱ প্ৰজন্মৰ জীৱনত খুবেই কু-প্ৰভাব পেলোৱা পৰিলক্ষিত হৈছে৷ ধূমপানৰ ফলত পিছত ক্ৰনিক লাং ডিজিছ, উচ্চ ৰক্তচাপ আৰু সেইদৰে মদে লিভাৰ চিৰ’চিছ আদি কৰি কম বয়সতে ৰুগীয়া কৰি পেলায়৷\nযুৱতীসকলৰ মাজত এই অভ্যাস তুলনামুলক ভাৱে অধিক বিপদজনক৷ কিয়নো এগৰাকী যুৱতী হৈছে ভৱিষ্যতৰ মাতৃ৷ ধূমপান আৰু মদে, সন্তান জন্মৰ প্ৰক্ৰিয়াত বহুতো বিঘিনিৰ সৃষ্টি কৰে৷ গৰ্ভধাৰণ নোহোৱা বা হ’লেও বেয়া হৈ যোৱা আদিৰ লগতে জন্ম হবলগীয়া সন্তানৰো জন্মগত শাৰীৰিক বিসংগতিৰ কাৰণ এই মদ আৰু চিগাৰেট হ’ব পাৰে৷ আজিৰ এই প্ৰতিযোগিতাৰ ধামখুমীয়াত যুৱচামৰ মাজত নানা ধৰণৰ মানসিক সমস্যায়ো দেখা দিছে৷ হতাশা, মানসিক চাপ, উদ্বিগ্নতা আদিৰ চিকাৰ হোৱা সততে দেখা যায়৷ কিছুমানৰ ক্ষেত্ৰত আত্মহত্যাৰ প্ৰৱণতাও দেখা যায়৷ ভাৰতত প্ৰায় ১.৫ লাখ যুৱক/ যুৱতীয়ে প্ৰতিবছৰে আত্মহত্যা কৰে৷ মানসিক অশান্তিৰ আন বহুতো কাৰকৰ লগতে বয়সসুলভ প্ৰেমজনিত কাৰকৰ প্ৰভাৱো দেখা যায়৷ কিছুসংখ্যকে গুৰুতৰ মানসিক ৰোগৰ ফালে গতি কৰে৷ মানসিক অশান্তিয়ে তেওঁলোকক অতি কম বয়সতে উচ্চ ৰক্তচাপ, ডায়েবেটিচ আদি বেমাৰত পেলাব পাৰে৷\nবয়ঃসন্ধিৰ পৰা প্ৰাপ্তবয়স্কলৈকে এই যাত্ৰাৰ সময়ছোৱাত তেওঁলোকৰ দেহত কিছুমান নতুন অনুভূতিৰ জন্ম হয়৷ শৰীৰত নতুনকৈ নিঃসৰিত হৰমনৰ প্ৰভাৱত কিছু নতুন কৌতূহলৰ সৃষ্টি হয়৷ সেয়েহে এই সংবেদনশীল সময়ত নিজকে সংযমী কৰি ৰখাটো খুবেই গুৰুত্বপূৰ্ণ৷ এনে অনুভূতি বা কৌতূহলৰ ফলত কেতিয়াবা কাৰোবাৰ অসুৰক্ষিত যৌন সম্পৰ্ক স্থাপন হয়৷ এনে অসুৰক্ষিত সম্পৰ্কই কেতিয়াবা এজনৰ দেহৰ পৰা আন এজনলৈ নানা বেমাৰৰ বীজাণু বিয়পাব পাৰে৷ এজন দেখাত সুস্থ ব্যক্তিয়েও এইডছকে আদি কৰি আন যৌন ৰোগৰ (STI)বীজাণু সংগোপনে কঢ়িয়াব পাৰে, যাৰ ফলত তেওঁ সম্পৰ্ক স্থাপন কৰা আনজন ব্যক্তি সেই ৰোগত আক্ৰান্ত হৈ পৰিব পাৰে৷ তদুপৰি অসুৰক্ষিত সম্পৰ্কৰ ফলত হ’ব পৰা অনাকাংক্ষিত গৰ্ভধাৰণৰ পৰা পৰিত্ৰাণ পাবলৈ অৱলম্বন কৰিবলগীয়া জৰুৰীকালীন পদ্ধতিবোৰ তথা অসুৰক্ষিত গৰ্ভপাতে যুৱতী গৰাকীৰ শৰীৰত বিৰূপ প্ৰভাৱ পেলাব পাৰে আৰু হয়তো ভৱিষ্যতে মাতৃ হোৱাৰ পথত হেঙাৰ সৃষ্টি কৰিব পাৰে৷\nবৰ্তমান সময়ত আটাইতকৈ চিন্তনীয় সামাজিক সমস্যা হিচাপে থিয় দিছে যুৱপ্ৰজন্মৰ বেপেৰুৱা স্বভাৱ! আজিকালি বেমাৰতকৈ দুৰ্ঘটনাত বেছি যুৱক, যুৱতীৰ মৃত্যু হোৱা দেখা য়ায়৷ ই আশ্চৰ্যকৰ আৰু চিন্তনীয়৷ আজিকালি ওলোৱা বিভিন্ন অত্যাধুনিক দ্ৰুতবেগী বাইক বোৰ বহুতৰে বাবে সোনকালে ওপৰলৈ যোৱাৰ ভিছা লৈ অহাৰ দৰে৷ দ্ৰুতগতিত বাইক চলাই থ্ৰীল অনুভৱ কৰা সকলে অনুধাৱন নকৰে যে দুৰ্ঘটনা হবলৈ মাত্ৰ এক চেকেণ্ডহে লাগে৷ এনে দুৰ্ঘটনাই বহু প্ৰতিভাৱান যুৱশক্তিৰ মৃত্যু ঘটাইছে বা জীৱনলৈ ঘুনীয়া কৰিছে৷ তদুপৰি আজিকালি সৰু সৰু কথাতে দুটা গোটৰ মাজত হিংসাত্মক ঘটনা ঘটা দেখা যায়৷ যাৰ ফলতো কাৰোবাৰ প্ৰাণ যোৱাৰ লগতে, ঘুনীয়া হোৱা দেখা যায়৷\nএইখিনি আছিল যুৱ অৱস্থাৰ পৰা এজন শাৰীৰিক আৰু মানসিক ভাবে সবল প্ৰাপ্তবয়স্ক লোকলৈ গতি কৰাৰ পথত থকা কিছু অন্তৰায়৷ বহুতৰে মনত হয়তো প্ৰশ্ন উদয় হ’ব যে ডেকাকালতেই যদি নাখাওঁ, কেতিয়া খাম? কথাটো হয়৷ কিন্তু শৰীৰৰ সন্তুলন বৰ্তি থাকিবৰ বাবে খাদ্য খোৱাৰ লগত শাৰীৰিক ব্যায়াম খুবেই দৰকাৰী৷ দুয়োটাৰে মাজত এটা সমানুপতিক সন্তুলন বজাই ৰাখিব পাৰিলেহে মাজে মাজে কিছু অতিৰিক্ত খালেও শৰীৰ ৰুগীয়া নহ’ব৷ দৈনিক পৰিমিত সুষম খাদ্য খাই, কিছু নিয়মীয়া শাৰীৰিক ব্যায়াম কৰিলে মানুহ শকত নোহোৱাকৈ থাকে৷ তাকে নকৰি যদি শকত হোৱাৰ ভয়ত খাবলৈ একেবাৰে কমাই দিয়া হয়, শৰীৰত ৰক্তহীনতাৰ লগতে আন আন পুষ্টিহীনতাই সৃষ্টি কৰা ৰোগে দেখা দিব৷ আজিকালি মোবাইল, লেপটপ আদিৰ লগত অধিক বেছি ব্যস্ততায়ো শাৰীৰিক ব্যায়াম, খেলা ধূলা আদিৰ সময় ভালেখিনি কাঢ়ি নিছে৷ এইবিলাক কথাত গুৰুত্ব দিব লাগে, কাৰণ স্বাস্থ্যই পৰম ধন৷\nপৰাপক্ষত ধূমপান আৰু সুৰা সম্পূৰ্ণকৈ বৰ্জন কৰক৷ জীৱনত আনন্দ উপভোগ কৰিবলৈ আৰু বহু পথ আছে৷ মাদক দ্ৰব্যৰ দৰে কু অভ্যাসৰ প্ৰভাৱত পৰি নিজৰ ভৱিষ্যত জীৱন ধ্বংস নকৰাই শ্ৰেয়৷ বিশেষকৈ যুৱতীসকলে নিজৰ শৰীৰৰ লগতে, ভৱিষ্যতে নিজৰ হবলগীয়া সন্তানটোৰ কথা চিন্তা কৰা উচিত৷ নিজৰ কৰ্মৰ কুফল আপোনাৰ ভৱিষ্যতৰ সন্তানে ভোগ কৰাটো আপুনি বিচাৰিব জানো?\nকবিগুৰু ৰবীন্দ্ৰনাথ ঠাকুৰে লিখিছিল, “মৰিতে চাহি না আমি সুন্দৰ ভুবনে, মানবেৰ মাঝে আমি বাচিবাৰে চাই৷ “ এই পৃথিৱীখন খুব সুন্দৰ, কিন্তু তাক চাবলৈ সদাই আমাৰ দৃষ্টিভংগী যোগাত্মক হব লাগিব৷ আমাৰ বেছিভাগ মানসিক অশান্তিৰ কাৰণ আমি আগলৈ চোৱাতকৈ পিছলৈ বেছি চাওঁ৷ সফলতা বা সুযোগৰ বাটত এখন দুৱাৰ বন্ধ হলেও আমাৰ বাবে আন এখন দুৱাৰ খোল খায়৷ গতিকে আগলৈ গৈ খোলা দুৱাৰ বিচৰাৰ পৰিৱৰ্তে আমি যদি বন্ধ দুৱাৰখনৰ পিনে চাই দুখ কৰি থাকোঁ, কিবা লাভ হব জানো? একেদৰেই মানুহৰ জীৱনত নানা সম্বন্ধ গঢ় লয়, সকলো স্থায়ী নহয়৷ এটা সম্বন্ধ শেষ হৈ গলেই জীৱন ধংস হৈ নাযায়৷ যিয়ে এটা গভীৰ সম্পৰ্কও শেষ হৈ যোৱাৰ পিছত যোগাত্মক ভাবে চিন্তা কৰে যে হয়তো মোৰ বাবে আৰু ভাল সম্বন্ধই বাট চাই আছে, তেওঁহে জীৱনত ভাগি নপৰি আগুৱাই যাব পাৰে৷ মানসিক ভাৱে সুস্থ থাকিবলৈকো ব্যায়াম, যোগাভ্যাস, খেলা-ধূলা আৰু সংগীত, ভাল কিতাপ পঢ়া, ভাল চিনেমা, সৃষ্টিশীলতা আদিয়ে বহুখিনি সহায় কৰে৷ বন্ধু-বান্ধৱৰ লগত নিজৰ কথা শ্বেয়াৰ কৰি, ওলাই গৈ ফুৰি চাকি আহিলেও মন ভালে থাকে৷ মোবাইল টিপি অকলশৰে ৰুমত থকা ব্যক্তিৰ মানসিক অশান্তি আৰু বাঢ়ে৷\nঅসুৰক্ষিত যৌন সম্পৰ্কৰ পৰা সকলো বিৰত থকা উচিত৷ নিজৰ স্বাস্থ্যৰ বাবে, এটা ভৱিষ্যত প্ৰজন্মৰ বাবে নিজকে সুৰক্ষিত কৰি ৰাখিবলৈ কিছু সংযম অতি প্ৰয়োজনীয়৷ নৱযুৱতী সকলৰ বাবে প্ৰয়োজনীয় গুৰুত্ব দিব লগীয়া কথা হৈছে মাহেকীয়াৰ সময়ত পৰিষ্কাৰ পৰিচ্ছন্নতা৷ এই সময়ছোৱাত পৰিষ্কাৰকৈ থকাৰ উপৰিও ছেনিটেৰি নেপকিনৰ ব্যৱহাৰ অভ্যাসত পৰিণত কৰিব লাগে৷\nবৰ্তমান চৰকাৰেও চৰকাৰী আচনিৰ অধীনত নূন্যতম মূল্যত এনে নেপকিনৰ যোগান ধৰিছে৷ তদুপৰি এইসময়ত পানী বা আন জুলীয়া খাদ্য বেছিকৈ খোৱাতো স্বাস্থ্যৰ পক্ষে ভাল৷\nদুৰ্ঘটনাৰ কথানো কি কম! বয়োজ্যেষ্ঠ লোকৰ ভাষাত “খন্তেকৰ ভোজ খাওঁতা নাই৷” দেখা যায় ভালদৰে চলাব নজনা বা ভয়ে ভয়ে চলোৱা লোকৰ দুৰ্ঘটনা কমকৈ হে হয় বা হলেও বেছি গুৰুতৰ নহয়৷ কিন্তু নিজকে ওস্তাদ বুলি ভবা লোকৰ ক্ষেত্ৰতহে ভয়ানক দুৰ্ঘটনা বেছি৷ সেয়ে কেতিয়াও হিচাপতকৈ বেছি আত্মবিশ্বাসী হব নালাগে৷ এইখন পৃথিৱীত কৰবালৈ যাওঁতে দুই মিনিট দেৰি হলেও বিশেষ কথা নাই, তীব্ৰ গতিত উৰিগৈ সোনকালে সিপুৰী পোৱাতকৈ, নহয় জানো?\nশেষত দেশৰ ভৱিষ্যত যুৱশক্তিক প্ৰণাম জনাই কওঁ, নিজৰ দেহ-মনক সঠিক দিশত আগুৱাই নিয়াৰ এয়াই উপযুক্ত সময়৷ এবাৰ পাৰহৈ গলে আৰু এই সময় ঘূৰাই পাব নোৱাৰি৷ গতিকে সচেতনতাৰে জীৱনটোক উপভোগ কৰক৷ গ্ৰীক দাৰ্শনিক এৰিষ্ট’টলৰ ভাষাৰে “Good habits formed at youth make all the difference.”\n← সাহিত্য ডট্ অৰ্গৰ শাওণ সংখ্যাটোৰ আঁৰত\nসাহিত্য সাধক – অবিনাশ শৰ্মা →\nস্বাস্থ্যকথা : বেছিকৈ ঘাম ওলোৱা সকলে জানিবলগীয়া কেইটিমান কথা (-ড০ ভূপেন শইকীয়া )


মহান লোকৰ বাণী | মহৎ লোকৰ বাণী | Mahat Lukor Bani » Assamese Medium\nমহান লোকৰ বাণী | মহৎ লোকৰ বাণী | Mahat Lukor Bani\nছাত্ৰ জীৱনৰ পৰা আৰম্ভ কৰি জীৱনৰ অন্তিম অৱস্থাতো নিজকে সকলো পৰিবেশত খাপ খুৱাই লৈ যাবলৈ “মহান লোকৰ বাণী বা মহৎ লোকৰ বাণী” য়ে বহুত সহায় কৰে বুলি মই বিশ্বাসী।\nমানুহ এজন জীয়াই থাকিবলৈ জীৱনত বহুত ঘাত-প্ৰতিঘাতৰ মাজেৰে পাৰ হব লগা হয়। কেতিয়াবা আপুনি জীৱনৰ বাটত ভাগৰুৱা হৈ পৰে আৰু তেতিয়াই এই মহান লোকৰ বাণী বা মহৎ লোকৰ বাণীয়ে বহুত সহায় কৰে।\nআপুনি নিশ্চয় জনে কি এই মহান লোকৰ বাণী বা মহৎ লোকৰ বাণী। ই কোনো কলাজাদু নহয় যাৰ জৰিয়তে আপুনি আপোনাৰ জীৱনৰ গতিপথ সলনি কৰিব পাৰিব। মহান লোকৰ বাণী বা মহৎ লোকৰ বাণী কিছু মহান লোকৰ চিন্তাধাৰা যিয়ে জীৱনত বহু ঘাত-প্ৰতিঘাতৰ মাজেৰে পাৰ কৰি এটা স্থানত থিয় দিছে আৰু তাৰ জীৱনৰ অভিজ্ঞতাৰ পৰা যি কৈছে তাকেই আমি মহান লোকৰ বাণী বা মহৎ লোকৰ বাণী বুলি কও।\nযদিও Assamese Medium এটি শিক্ষামূলক ৱেবচাইট কিন্তু ইয়াত আমি পাঠ্যপুথিৰ প্ৰশ্ন উত্তৰ আলোচনা কৰাৰ ওপৰিও কিছু প্ৰয়োজনীয় কথা আলোচনা কৰোঁ আৰু তাৰ বাবে আমি এবাৰ মহৎ লোকৰ বাণী কিছু আলোচনা কৰিছো। যদি আপুনি পঢ়া নাই তেন্তে লিংকত ক্লিক কৰি পঢ়িব পাৰে।\nMahat Lukor Bani 2022 | মহান লোকৰ বাণী 2022 | মহৎ লোকৰ বাণী 2022\nকিছু প্ৰয়োজনীয় মহান লোকৰ বাণী\nইয়াত আজি আমি আপোনালোকৰ বাবে কিছু মহান লোকৰ বাণী বা মহৎ লোকৰ বাণী লৈ আহিছোঁ। এই মহান লোকৰ চিন্তাধাৰা আৰু সিহঁতৰ আদৰ্শই আপোনালোকৰ জীৱন সদায় মঙ্গলময় হওঁক তাৰেই কামনা কৰিছো।\n1. কৰ্মই উপাসনা হাঁহিয়েই জীৱন । – বিষ্ণুপ্ৰসাদ ৰাভা\n2. ভাগ্যক কাহানিও বিশ্বাস নকৰিবা, বিশ্বাস কৰিবা শক্তিক । – ৰসৰাজ লক্ষ্মীনাথ বেজবৰুৱা\n3. স্কুল মোৰ মন্দিৰ, পঢ়াই মোৰ লক্ষ্য, শিক্ষক মোৰ ভগৱান, কিতাপেই মোৰ বন্ধু – মহাত্মা গান্ধী\n4. শিক্ষাৰ উদ্দেশ্য হ’ল মানুহক মানুহ ৰূপে গঢ়ি তোলা, মানুহৰ পৰিচয় প্ৰকাশত শিক্ষাৰ অৱদান তুলনাবিহীন। – ৰাজা ৰামমোহন ৰায়\n5. কিতাপ নথকা ঘৰ, খিৰিকী নথকা কোঠালিৰ দৰে। – এইচ. মেনন\n6. আনে কি কৰিছে ভবাতকৈ নিজে কি কৰিছোঁ ভৱাহে বেছি দৰকাৰ। – ৰাজা ৰামমোহন ৰায়\n7. অন্য মানুহে খাবলৈহে জীয়াই থাকে, আনহাতে মই জীয়াই থাকিবলৈহে খাওঁ। – চক্ৰেটিছ\n8. আমি গোটোৱা সকলোবোৰ সম্পত্তিৰ ভিতৰত জ্ঞান মাথো অবিনাশী। – চক্ৰেটিছ\n9. খং নকৰিবা, নিজৰ সৰ্বনাশ হ’ব, অহংকাৰ নকৰিবা, পতন হ’ব, কাকো ঘৃণা নকৰিবা, নিজেও ঘৃণিত হ’বা, ফাঁকি নিদিবা, ফাঁকত পৰিবা। – স্বামী বিবেকানন্দ\n10. ফুল আৰু পখিলাক বাহ্যিক ৰূপেৰে জুখিবা, মানুহক নুজুখিবা। – ৰবীন্দ্ৰনাথ ঠাকুৰ\n11. কম কথা কোৱা বেছি কাম কৰা মানুহে সফলতা লাভ কৰিব পাৰে। – ঈশ্বৰ চন্দ্ৰ বিদ্যাসাগৰ\n12. এটা বন্দুকৰ গুলিতকৈ এবটল চিয়াঁহীৰ মূল্য বেছি। – মাদাৰ টেৰেছা\n13. আমি যাক সৃষ্টি কৰিব নোৱাৰো তাক ধ্বংস কৰাৰ অধিকাৰো আমাৰ নাই। – গুৰু নানক\n14. গৃহ হ’ল শিক্ষাৰ আৰম্ভণি বিন্দু । – ৰোচেন ক্ৰেজ\n15. মানুহ হোৱা আৰু আনকো মানুহ কৰিবলৈ চেষ্টা কৰা। – স্বামী বিবেকানন্দ\n16. তোমাৰ লক্ষ্য স্থান ক’ত ? সেইটো যদি ঠিক কৰিব নোৱাৰা, তেন্তে কোন পথে খোজ দিবা কেনেকৈ জানিবা ৷ তোমাৰ লক্ষ্যই তোমাৰ পথ নিৰ্ধাৰণ কৰিব ৷ – লিটন\n17. শিক্ষাই জীৱন, জীৱনেই শিক্ষা ৷ – লজ\n18. নিজক সদায় আনন্দত ৰাখিবা ৷ আনন্দময়, উৎসাহী আৰু শক্তিমানৰ কাৰণেহে জগতখন, দুৰ্বল, নিৰুৎসাহী মানুহৰ বাবে নহয় ৷ – ওমাৰ্চন\n19. যি মানুহৰ ধৈৰ্য শক্তি আছে, তেওঁৰ অসাধ্য একোৱে নাই ৷ – বেঞ্জামিন ফ্ৰেংকলিন\n20. আনক সমালোচনা কৰিবলৈ যোৱাৰ আগতে নিজক সমালোচনা কৰা ৷ নিজে শুদ্ধ আৰু পবিত্ৰ হ’ব পাৰিলেহে আনৰ বিষয়ে মতামত দিয়াৰ যোগ্যতা অৰ্জন কৰিব পাৰিবা ৷ – চক্ৰেটিচ\n21. মানুহে যিমান কিতাপ পঢ়িবলৈ শিকে সিমানে ভাবিবলৈ শিকে ৷ – জৱাহৰলাল নেহৰু\n22. আমি যি জানো সি অতি সামান্য ৷ আমি যি নাজানো তাৰ সীমা নাই ৷ – পাৰলেচ\n23. কোনোৱে তোমাক সহায় কৰিব নোৱাৰে ৷ নিজেই নিজৰ সহায় লোৱা ৷ – বুদ্ধদেৱ\n24. এলেহুৱা মানুহৰ শৰীৰ পেলাই থোৱা চাবিৰ নিচিনা ৷ ব্যৱহাৰ নকৰা চাবিত যেনেকৈ মামৰে ধৰে, কামত নলগোৱা শৰীৰতো সেইদৰে ৰোগ হয় ৷ ব্যৱহাৰ কৰা চাবি যেনে চকচকীয়া , শ্ৰম কৰা শৰীৰো তেনে কটকটীয়া ৷ তুমি যদি সৰহদিন জীয়াই থাকিবলৈ মন কৰা তেন্তে বহি সময় নষ্ট নকৰিবা ৷ – ৰিচাৰ্ড ৷\n25. সময়েই ধন ৷ – বেঞ্জামিন ফ্ৰেঙ্কলিন ৷\n26. খং নকৰিবা নিজৰে সৰ্বনাশ হ’ব ৷ অহংকাৰ নকৰিবা পতন হ’ব, কাকো ঘৃণা নকৰিবা , নিজেও ঘৃণিত হ’বা , ফাঁকি নিদিবা , ফাঁকত পৰিবা ৷ – বিবেকানন্দ ৷\n27. আজিৰ কাম কাইলৈ কৰিম বুলি থৈ নিদিবা, কাৰণ কাইলৈ তোমাৰ কি অৱস্থা হ’ব তুমি নাজানা ৷ – হজৰত মহম্মদ ৷\n28. পৰিস্থিতি যিমানেই ভয়লগা নহওক কিয়, দৃঢ়তা আৰু আত্মবিশ্বাস থাকিলে জয়লাভ সুনিশ্চিত ৷ – পিয়েৰ টেলহাৰ্ড\n29. সফলতাৰ পিছে পিছে দৌৰি নুফুৰিবা, যদি তুমি সচাঁকৈয়ে সফল হ’ব বিচাৰিছা তেন্তে ক্ষন্তেক জিৰণি লোৱা আৰু ভাবা- তুমি কি কৰি ভাল পোৱা আৰু কিহত বিশ্বাস কৰা ৷ দেখিবা এইবেলি সফলতাই তোমাক খেদি ফুৰিছে ৷ – ডেভিদ ফ্ৰষ্ট ৷\n30. এগৰাকী সফল আৰু এগৰাকী অসফল ব্যক্তিৰ মাজত থকা মূল পাৰ্থক্যটো হ’ল সফল ব্যক্তিগৰাকীয়ে তেওঁৰ ভূলৰ পৰাই সদায়েই শিক্ষা লৈ আগবাঢ়ে – ডেল কাৰ্নেগী ৷


ফটোখনৰ থকা কোনটো ভঙ্গীৰে বহে আপুনি? আপোনাৰ ব্যক্তিত্বৰ…\nআপুনি কেনেদৰে শুয়ে? কি কি প্ৰণালী বান্ধি ল’ব শোৱাৰ…\nদামী ফেচিয়েলবোৰ লগাই ভাগৰি পৰিছে নেকি আপুনি? ব্লেকহেডৰ পৰা পৰিত্ৰাণ পাবলৈ কি কৰিব! চাওক ঘৰুৱা…\nফেলব্লকহেডৰ বাবে, ছালৰ সৌন্দৰ্য নষ্ট হয়। এই ব্লেকহেডবোৰ নাক আৰু থুঁতৰিত অধিক দৃশ্যমান। এইবোৰৰ পৰা পৰিত্ৰাণ পাবলৈ, আপুনি ঘৰত বনোৱা ফেচ মাস্ক এটা ব্যৱহাৰ কৰিব পাৰে। জানক -ব্লেকহেডচ কাইচে হাতাই: ছালৰ ছিদ্ৰবোৰত লেতেৰা আৰু তেল জমা হোৱাৰ ফলত…\nআপুনি গৰ্ভৱতী নেকি? ক’লা জামুন খালে আপোনাৰ সন্তানৰ গাৰ বৰণ হ’ব পাৰে ক’লা ! কি কয়…\nকেঁচুৱাএটাৰ বাবে বেৰী খোৱাটো সঁচাকৈয়ে বেয়া নেকি? গৰ্ভাৱস্থাত বেৰী খোৱাটো কিমান সঠিক বিশেষজ্ঞৰ পৰা শিককএনে পৰিস্থিতিত, বহুসময়ত গৰ্ভৱতী মহিলাসকলে বেৰী খোৱাৰ বিষয়ে যথেষ্ট বিভ্ৰান্ত হয় যে ইয়াক সেৱন কৰিব নে নকৰে। দৰাচলতে, বেৰীৰ বিষয়ে এটা…\nকেঁচা গাখীৰ নে গৰম গাখীৰ স্বাস্থ্যৰ বাবে উপকাৰী? আমি আপোনালোকক কম সঁচা কথাটো\nকেঁচা গাখীৰ: কেঁচা গাখীৰ খোৱাটো স্বাস্থ্যৰ বাবে উপকাৰী নে ক্ষতিকাৰক? কি সঁচা জানক কেঁচা গাখীৰ বা সিজোৱা গাখীৰ: কেঁচা গাখীৰ নে সিজোৱা গাখীৰ? আপুনি জানেনে এই চুপাৰড্ৰিংকটো কোনটো উপায়েৰে পান কৰাটো সৰ্বশ্ৰেষ্ঠ? আজি আমি আপোনাক সঁচা কথা টো…\nআমলখি ৰস আৰু স্বাস্থ্য মাজত কি সম্পৰ্ক\n৬ আমলখিৰ ৰস খোৱাৰ প্ৰতিশ্ৰুতিপূৰ্ণ লাভালাভ ৰোগ প্ৰতিৰোধ কাৰ্য তৰ্ক কৰে। আমলখিৰ ৰস হৈছে ভিটামিন চি-ৰ এক উৎকৃষ্ট উৎস, যি হৈছে এক পানীত দ্ৰৱণীয় ভিটামিন যি এণ্টিঅক্সিডেণ্ট হিচাপে কাম কৰে (1) । যকৃতৰ স্বাস্থ্য বৃদ্ধি কৰে। স্বাস্থ্যকৰ হজম…\nআপোনাৰ পেট বিষ কিয় হয় জানেনে? ইয়াৰ নিৰাময় কি?\nবেছিসংখ্যক মানুহৰে হঠাতে পেটৰ বিষ উঠা দেখা পোৱা যায়। হঠাতে উঠা পেটৰ বিষ উঠাৰ বহুটো কাৰণ থাকিব পাৰে। পেৰিট’নিয়াম বা পেট গহ্বৰৰ আৱৰণীখনৰ স্ফীতি, পেট গহ্বৰত ৰক্তপাত, প্ৰকট উপাংগপ্ৰদাহ বা এপেণ্ডিচাইটিছ, পাক্স্থ্লী আৰু গ্ৰহণী ফুটা হোৱা ক্ষত,…\nমেডিচিটি গুৱাহাটীৰ বিনামূলীয়া স্বাস্থ্য-পৰীক্ষা শিবিৰ\nউত্তৰ-পূৱ ভাৰতৰ সৰ্ববৃহৎ তথা বিশেষভাৱে আৰু বিশিষ্টৰূপে দৈনিক চিকিৎসা-সেৱা আগবঢ়োৱা এক আগশাৰীৰ চিকিৎসা-সেৱা প্ৰতিষ্ঠান মেডিচিটি গুৱাহাটীয়ে আগত ২২মে' দেওবাৰে আয়োজন কৰিছে এক বিনামূলীয়া স্বাস্থ্য-পৰীক্ষা শিবিৰৰ। ভিন্ন ধৰণৰ বৰ্দ্ধিত…\nকণীৰ কোনটো অংশ শৰীৰ বাবে উপকাৰী আপুনি জানানে…\nকণী এবিধ প্ৰ’টিনযুক্ত খাদ্য। যদি আপুনি সন্তুলিত আহাৰ মানি চলিব বিচাৰে তেন্তে ইয়াক কোনো ধৰণে পৰিহাৰ কৰা উচিত নহয়।কণী স্বাস্থ্যকৰ। কিন্তু প্ৰশ্নটো হ’ল, কণীৰ কোনটো অংশ স্বাস্থ্যকৰ ? বগা নে হালধীয়া ?কণীৰ বগা অংশ আৰু কুহুমৰ মাজত কেলৰিৰ…\nকাচকলত আছে বহুতো গুণাগুণ…পঢ়ক\nপ্ৰায়বোৰ অসমীয়া লোকৰ ঘৰৰ বাৰীত সহজে পোৱা এবিধ কল হৈছে কাচকল বা পুৰাকল। মানুহৰ শৰীৰত হোৱা বিভিন্ন ৰোগৰ বাবে কাচকলত থকা নিউট্ৰেচনে কি দৰে সহায় কৰে সেই সম্পৰ্কে চিকিৎসক সকলেও কয়। আজি জানো আহক কাচকলৰ উপকাৰিতা সম্পৰ্কে দুটামান কথা। ১/…\nউত্তৰ কোৰিয়া এতিয়া নতুন ক’ভিডৰ কবলত…\nপুনৰ ক’ভিডৰ ভয়াবহ ৰূপ। ক’ভিডে ভয়াৱহ ৰূপ লৈছে উত্তৰ কোৰিয়াত। তিনিদিনত অতিক্ৰম কৰিলে লাখৰ ঘৰ।১২ মে’ত দেশখনত প্ৰথমটো ক’ভিড সংক্ৰমণৰ ঘটনা পোহৰলৈ আহিছিল আৰু বৰ্তমান দেশখনত ক’ভিড ৰোগীৰ সংখ্যা ৮,২০,৬২০। ইয়াৰে ৪২ জন লোকৰ মৃত্যু হৈছে আৰু…


নাগপুৰত ১১ বছৰে কি কৰিছিল তালিবান যোদ্ধাই ? - The Cross Current\nনাগপুৰত ১১ বছৰে কি কৰিছিল তালিবান যোদ্ধাই ?\nBy The CrossCurrent\t On Aug 20, 2021\n১১ বছৰ ধৰি নাগপুৰত অবৈধভাৱে বসবাস কৰিছিল এজন তালিবান যোদ্ধাই ৷ এই তালিবান যোদ্ধাৰ ফটো শেহতীয়াকৈ পোহৰলৈ অহাৰ পাছত হতচকিত হৈ পৰিছে দেশৰ নিৰাপত্তা সংস্থাসমূহ\nঅফগানিস্তানত তালিবান শাসনলৈ অহাৰ পাছতে বহু তালিবান যোদ্ধাৰ ফটো প্ৰকাশ পাইছে ৷ তাৰ মাজৰ এজন হ’ল ৩০ বছৰীয়া নুৰ মহম্মদ আজিজ মহম্মদ ৷ হাতত ৰাইফল লৈ তহল দিছে কাবুলৰ ৰাজপথত ৷এই ফটোখন দেখি হতবাক হৈ পৰে নাগপুৰৰ আৰক্ষী ৷ কিয়নো এইজন নুৰ মহম্মদে দীৰ্ঘদিন ধৰি নাগপুৰত বসবাস কৰিছিল ৷দিঘোৰি অঞ্চলৰ এটা ভাৰাঘৰত বসবাস কৰা নুৰৰ গতিবিধিৰ ওপৰত সন্দেহ হোৱাত আৰক্ষীয়ে নজৰ ৰাখিবলৈ আৰম্ভ কৰে ৷ নুৰ ক’লৈ যায় , কাক অনুসৰণ কৰে ,নেট মাধ্যমত কি চায় , এই সকলোবোৰ নীৰিক্ষণ কৰাৰ পাছত এদিন নাগপুৰ আৰক্ষীয়ে তেওক গ্ৰেপ্তাৰ কৰে ৷ যোৱা ২৩ জুনত নুৰ মহম্মদক আফগানিস্তানলৈ ঘূৰাই পঠিওৱা হয় ৷\nনাগপুৰত ১১ বছৰ কাল কটোৱাৰ পাছত নুৰে দেশলৈ উভতি গৈয়েই তালিবানত ভৰ্তি হোৱাৰ সন্দেহ কৰা হৈছে ৷\n২০১০ চনত ৬ মাহৰ এখন পৰ্যতক ভিছা লৈ ভাৰতত প্ৰৱেশ কৰিছিল নুৰ মহম্মদ ৷ ভাৰতত শৰনাৰ্থীৰ মৰ্যদা দিবলৈ ৰাষ্ট্ৰসংঘৰ মানৱ অধিকাৰ আয়োগৰ ওচৰত আবেদনো জনাইছিল ৷ কিন্তু সেই আবেদন খাৰিজ হয় ৷ তাৰ পাছৰে পৰা তেও নাগপুৰত অবৈধভাৱে থাকিবলৈ লয় ৷\nকিন্তু প্ৰশ্ন হয় – ভাৰতত এই দীঘলীয়া সময়ছোৱা কি কৰি আছিল নুৰ মহম্মদে ? এই সন্দৰ্ভত আৰক্ষীয়ে সদৰী কৰিছে আন কেতবোৰ ভয়ানক তথ্য ৷আৰক্ষীৰ মতে নুৰৰ আচল নাম হ’ল আব্দুল হক ৷ ভাৰতত কম্বল বিক্ৰীৰ ব্যৱসায় কৰিছিল ৷ বিয়া বাৰু কৰোৱা নাছিল ৷ নুৰ ভাৰতত থকাৰ সময়ৰ পৰাই আফগানিস্তানত থকা ভায়েক জড়িত হৈ পৰিছিল তালিবানৰ সৈতে ৷ আনকি হাতত ধৰাল অস্ত্ৰ লৈ থকা নুৰৰ এটা ভিডিও ভাইৰেল হৈ পৰিছিল নেট মাধ্যমত ৷ ইয়াৰ পাছতে আৰক্ষীয়ে নুৰক অনুসৰণ কৰি গ্ৰেপ্তাৰ কৰে ৷ গ্ৰেপ্তাৰৰ পাছত নুৰৰ শৰীৰত পোৱা গৈছিল গুলীৰ আঘাতৰ দাগ ৷ সামাজিক মাধ্যমৰ একাউন্টত দেখা ঘ’ল যে সন্ত্ৰাসবাদীৰ ভিডিও তেও নিয়মীয়াকৈ অনুসৰণ কৰে ৷ আনকি নিজৰ প্ৰ’ফাইলো ভৰি আছে তেনে ভিডিওৰে ৷ আৰক্ষীয়ে নুৰৰ ভাৰাঘৰতো তালাচী চলায় যদিও আপত্তিজনক একো সামগ্ৰী লাভ নকৰিলে ৷\nতাৰ পাছত প্ৰত্যৰ্পন নিয়ম অনুসৰি নুৰক আফগানিস্তানলৈ ওভতাই পঠিওৱা হয় ৷ কিন্তু তালিবান যোদ্ধাৰ ৰূপত নুৰৰ ফটো দেখাৰ পাছত নাগপুৰ আৰক্ষীকে ধৰি ভাৰতীয় সংস্থাসমূহ হতবাক হৈ পৰিছে৷ এতিয়া আৰক্ষীয়ে ভাৰতত থকা সময়ছোৱাত নুৰে কাৰ কাৰ লগত টেলিফোনত যোগাযোগ কৰিছিল তাৰ অনুসন্ধান আৰম্ভ কৰিছে ৷ সন্দেহ কৰা হৈছে যে ভাৰতৰ আন ঠাইতো ছদ্মৱেশত থকা তালিবানৰ নেটৱৰ্ক বিয়পি আছে ৷\nবিৰোধীৰ বৈঠক : ছোনিয়া গান্ধীয়ে প্ৰথমবাৰৰ বাবে কি ডাঙৰ আহ্বান জনালে ?\nডিটেনশ্যন চেন্টাৰৰ নতুন নাম কি ?


UP election result 2022: গেৰুৱা হৈ পৰিল উত্তৰপ্ৰদেশ! ২০২৪ৰ পূৰ্বে নতুনকৈ অক্সিজেন পালে বিজেপিয়ে up-election-result-2022-bjp-is-going-to-get-absolute-majority-in-up-hb– News18 assam\nUP election result 2022: গেৰুৱা হৈ পৰিল উত্তৰপ্ৰদেশ! ২০২৪ৰ পূৰ্বে নতুনকৈ অক্সিজেন পালে বিজেপিয়ে\nমোদী-যোগীৰ জনপ্ৰিয়তা বাঢ়িছে উত্তৰপ্ৰদেশত। গেৰুৱা শিৱিৰত আনন্দৰ লহৰ।\nLast Updated : March 10, 2022, 15:52 IST\nExit Pollযেন সঁচা প্ৰমাণিত হ'ল। উত্তৰ প্ৰদেশত সংখ্যাগৰিষ্ঠতা একপ্ৰকাৰ নিশ্চিত কৰিছে বিজেপিয়ে। পুৱাৰ পৰা দেখা ট্ৰেণ্ড অনুসৰি, উত্তৰ প্ৰদেশত বিজেপি ইখনৰ পিছত সিখন আসনত আগবাঢ়ি আছে। দিল্লীৰ বিজেপিৰ মুখ্য কাৰ্যালয়ত ইতিমধ্যে উদযাপন আৰম্ভ হৈছে এই বিজয় উৎসৱ। ২০২৪ চনৰ পূৰ্বে উত্তৰ প্ৰদেশৰ ফলাফলে বিজেপি শিবিৰক নতুন অক্সিজেন প্ৰদান কৰিব বুলি আশা কৰা হৈছে।\nনিৰ্বাচন আয়োগে প্ৰকাশ কৰা ফলাফলৰ প্ৰৱণতা অনুসৰি অনুমান কৰিব পৰা যায় যে, বিজেপিয়ে স্পষ্ট সংখ্যাগৰিষ্ঠতা লাভ কৰাটো এক প্ৰকাৰ নিশ্চিত। আয়োগে এতিয়ালৈকে ৩৯৯ খন আসনৰ ট্ৰেণ্ড প্ৰকাশ কৰিছে। বিজেপিয়ে ইয়াৰ ভিতৰত ২৪৮ খন আসনত আগবাঢ়ি আছে। শেহতীয়া নিৰ্বাচনৰ ফলাফলৰ ট্ৰেণ্ড অনুসৰি, সমাজবাদী পাৰ্টি ১১২ খন আসনত আগবাঢ়ি আছে।\nসামগ্ৰিকভাৱে, মোদী-যোগীৰ 'ডাবল ইঞ্জিন' চৰকাৰৰ সপোনৰ আধাৰত গেৰুৱা শিবিৰে উত্তৰ প্ৰদেশত ইয়াৰ জয়ৰ ধাৰা অব্যাহত ৰাখিছে। যোগী আদিত্যনাথৰো জনপ্ৰিয়তা হ্ৰাস হোৱা নাই বুলি ৰাতিপুৱাৰে পৰা ইংগিত পোৱা গৈছে। এটাৰ পিছত এটা সমষ্টিত বিজেপি প্ৰাৰ্থী আগবাঢ়ি আছে। উত্তৰ প্ৰদেশত, ৪০৩ টা বিধানসভা সমষ্টিৰ ভিতৰত ২৬৪টা সমষ্টিত বিজেপি মিত্ৰজোঁট আগবাঢ়ি আছে। সমাজবাদী পাৰ্টি মিত্ৰজোঁটে ১২৪ টা সমষ্টিত আগবাঢ়ি আছে। আনকি উন্নাওৰ দৰে বিতৰ্কিত স্থানতো বিজেপি প্ৰাৰ্থী আগবাঢ়ি আছে।\nপুৱাৰ পৰা দেখা ট্ৰেণ্ড অনুসৰি বিজেপিয়ে একক সংখ্যাগৰিষ্ঠতা লাভ কৰাটো এক প্ৰকাশ স্পষ্ট হৈ আছে। ৰাজনৈতিক বিশ্লেষকসকল দাবী কৰে যে, উত্তৰপ্ৰদেশৰ ৰাজনীতিয়েই দেশৰ ৰাজনীতিৰ দিশ নিৰ্ণয় কৰে। ৰাজ্যখনত যিটো দলৰ হাতলৈ ক্ষমতা আহে, সেই দলেই লোকসভা নিৰ্বাচনতো ক্ষমতা লাভ কৰে বুলি কব বিচাৰে ৰাজনৈতিক বিশ্লেষক বা ইতিহাসে। গতিকে উত্তৰপ্ৰদেশত ২০২২ৰ বিধানসভা নিৰ্বাচনৰ জয়ে ২০২৪ৰ দেশৰ সাধাৰণ নিৰ্বাচনৰ বাবে বিজেপিক অক্সিজেন প্ৰদান কৰিলে।\nNarendra ModiUP election result 2022Uttar PradeshYogi Adityanath


মাইণ্ডফুলনেছ কিদৰে গঢ় দিব (How to develop mindfulness) - জীৱন উদ্দীপনা\nমাইণ্ডফুলনেছ কিদৰে গঢ় দিব (How to develop mindfulness)\n‘মাইণ্ডফুলনেছ’, সহজ অৰ্থত মনযোগ-সহকাৰে। আমাৰ বহুতৰে বাবে ই এক নতুন শব্দ যদিও বিষয় বস্তুৰ অভিনৱত্বই ইয়াক এক নতুন মাত্ৰা প্ৰদান কৰিছে। তেনেহ’লে কি এই মাইণ্ডফুলনেছ! ইয়াৰ ব্যৱহাৰিক দিশ সমূহ কেনেধৰণৰ! আমাৰ জীৱনত ‘মাইণ্ডফুলনেছ’ পালনৰ ফলত আমি কিদৰে লাভৱান হ’ম ইত্যাদি প্ৰশ্ন বোৰে ইতিমধ্যে আমাক জুমুৰি মাৰি ধৰিছে।\nৰাতিপুৱা উঠাৰ পৰা আৰম্ভ কৰি ৰাতি শোৱালৈ কিমান যে কামৰ মাজেৰে দিনটো আগবাঢ়ে আৰু অৱশেষত কিদৰে শেষ হয় গমেকেই পোৱা নাযায়। এনেদৰে সপ্তাহৰ পিছত মাহ আৰু মাহৰ পিছত বছৰ গৈ থাকে। কিছুমান বিক্ষিপ্ত চিন্তাৰ বাদে আন একোৱেই মনত নাথাকে। অনুশোচনাই হেঁচা মাৰি ধৰে, জীৱনটো জানো এনেকৈ কটোৱা উচিত! আমাৰ ভিতৰৰ মানুহজনে সদায় জীৱনটো ন-ৰূপত গঢ় দিব বিচাৰে। কিন্তু একো উহ-দিশ বিচাৰি নাপাই মনটোৱে আকৌ সেই চিনাকি আৰু গতানুগতিক ৰাস্তাটোৱে বিচাৰি লয়। এয়াই হৈছে জীৱনৰ বিড়ম্বনা। কিন্তু আমি বুজি নাপাওঁ যে পৰিস্থিতি বহু ক্ষেত্ৰত আমি সলনি কৰিব পাৰোঁ। জীৱনটোক ন-ৰূপত গঢ় দিয়াটো সম্ভৱপৰ। কিন্তু কিদৰে?\nবৰ্তমান আধুনিক জীৱনত অন্য এক প্ৰহসন হৈছে আমি কামৰ মাজত এনেদৰে সোমায় পৰিছো যে সৃজনীশীলতা আৰু অন্য সুকুমাৰ প্ৰবৃত্তি সমূহ আমাৰ মাজৰ পৰা হেৰায় যোৱা যেন উপক্ৰম হৈছে। যেন আমি কেৱল কাম কৰিবৰ বাবেহে জীয়াই আছো। তাকো এনেকুৱা কিছুমান কাম যাৰ ব্যৱহাৰিক মূল্য প্ৰায় নাইকীয়া। আনহাতে মাল্টি-টাস্কিং ( multi-tasking)ৰ প্ৰৱণতাই আমাৰ দক্ষতা আৰু মূল্যবোধত প্ৰচণ্ড আঘাত হানিছে যিটো পূৰণ কৰা হৈতো আমাৰ বাবে সম্ভৱপৰ ন’হবও পাৰে।\n‘মাইণ্ডফুলনেছ’ শব্দ টোত এই প্ৰশ্নৰ বহু উত্তৰ লুকাই আছে। ই হৈছে মনৰ এনে এক অৱস্থা য’ত আমি সচেতন ভাৱে মনটোক বৰ্তমানত আৱদ্ধ কৰি ৰাখিব পাৰোঁ, আমাৰ চিন্তা আৰু অনুভৱক বুজি পাব পৰো। ই মনৰ এক অনাবিল আৰু বিশুদ্ধ অৱস্থা যত কোনো অহেতুক শংকা, ভয়, আসক্তি, পক্ষপাতদুষ্ট আৰু দোষদৰ্শী ভাৱনাৰ স্থান নাথাকে।এই অৱস্থাত আমাৰ মনত অনুভূত হোৱা বিভিন্ন বিক্ষিপ্ত চিন্তাধাৰাক চিনাক্ত কৰিব সমৰ্থবান হ’ম। ই মনৰ চিত্তচাঞ্চল্যক নিয়ন্ত্ৰণ কৰাৰ বিকল্প ব্যৱস্থাবোৰৰ বিষয়ে মনক সচেতন কৰি তুলিব। তেনে অৱস্থাত বিক্ষিপ্ত মনক এক গভীৰ অন্তদৃষ্টি সম্পন্ন সৃষ্টিশীল মনলৈ পৰিবৰ্তন কৰাটো সম্ভৱপৰ হব।\nএই ক্ষেত্ৰত বহুতৰে মাজত উৎপন্ন হোৱা এক সাধাৰণ প্ৰশ্ন হ’ল মাইণ্ডফুলনেছ আৰু ধ্যান একে নেকি? দৰাচলতে ধ্যান হৈছে মাইণ্ডফুলনেছৰ এক অংশহে। ধ্যানত ব্যাক্তি এক গভীৰ চিন্তনত ব্যাপ্ত হয়। ধ্যানৰ বাবে কিছু আনুষ্ঠানিকতাৰ প্ৰয়োজন হয়। কিন্তু মাইণ্ডফুলনেছ হৈছে ধ্যানৰে এক বহল পৰিযোজনা যত জীৱনৰ প্ৰতি মুহূৰ্তই ধ্যানলৈ ৰূপান্তৰিত হয়। ব্যাক্তিৰ মাজত অনুভূত আৱেগসমূহ স্পষ্ট ৰূপত পৰিস্ফুট হয়। আনহাতে ‘মাইণ্ডফুলনেছ’ ধ্যান হৈছে এক নতুন ধাৰণা যত সচেতন ভাৱে মনটোক সলনি কৰিব পাৰি। সেয়েহে ইয়াক স্নায়ুবিজ্ঞান ক্ষেত্ৰত এক অলৌকিক আবিস্কাৰ বুলিব পাৰি।\nআমেৰিকাৰ বিখ্যাত ‘চোপ্ৰা আৰোগ্য প্ৰতিষ্ঠান’ৰ প্ৰতিষ্ঠাপক ডা: দীপক চোপ্ৰাৰ মতে আমাৰ বহুতেই নাজানে যে তেওঁলোক ইতিমধ্যে এক জৈৱিক মেচিনত পৰিণত হৈছে। তাৰ প্ৰতিকাৰ হিচাপে প্ৰতিদিনে কিদৰে ‘মাইণ্ডফুলনেছ’ আমাৰ জীৱনত পালন কৰিব পাৰি তাৰ ৪ টা পৰামৰ্শ আগবঢ়াইছে। এই কেইটা তলত আগবঢ়োৱা হ’ল।\n১) ক্ষন্তেক থমকি ৰওক আৰু নিজৰ মনটো নিৰীক্ষণ কৰক। বিচাৰ নকৰিব, মাথো প্ৰশ্ন কৰক আপুনি সচাকৈয়ে এক সচেতন অৱস্থাত আছেনে? নে এশ এবুৰি চিন্তাত মগ্ন হৈ আছে।\n২) সুবিধা হ’লে চকু দুটি মুদি নিজৰ শৰীৰটোক অনুভৱ কৰক, ই বাৰু কিদৰে কাম কৰি আছে!\n৩) কিছু সময়ৰ বাবে নিজৰ উশাহ নিশাহ বোৰ অনুভৱ কৰক।\n৪) কোনো ঘটনাৰ প্ৰতিক্ৰিয়া কৰাৰ আগতে খন্তেক থমকি ৰওক আৰু প্ৰশ্ন কৰক আপুনি বাৰু কিয় তেনেদৰে প্ৰতিক্ৰিয়া কৰিব বিচাৰিছে?\nতেখেতে ‘মাইণ্ডফুলনেছ’ অনুশীলন কৰাৰ চৰ্ত হিচাপে মনটো সচেতন আৰু জাগ্ৰত কৰাৰ অভ্যাসক আগস্থান দিছে।\nআপোনাৰ ফোনৰ জাংক (অলাগতীয়াল) ফাইল বোৰ মচি দিলে RAM ( Rapid Access Memory) বৃদ্ধি হয় আৰু তাৰ ফলত ফোনটো দ্ৰুত হয়। ঠিক তেনেদৰে মাইণ্ডফুলনেছৰ অনুশীলনৰ ফলত অলাগতীয়াল চিন্তাবোৰে আমাক আমনি কৰিব নোৱৰা হয়। সেয়েহে আমি ভালদৰে আৰু সুক্ষ্মভাৱে কাম কৰিব পাৰো। ফলত আমাৰ কৰ্মদক্ষতাও বৃদ্ধি পায়। আহকচোন আমি ‘মাইণ্ডফুলনেছ’ৰ অভ্যাসৰ আৰম্ভণি কৰো আৰু জীৱনটোক এক নতুন ৰূপত গঢ় দিবলৈ চেষ্টা কৰোঁ।\nবিশদ জানিবলৈ তলৰ Video টো দৰ্শন কৰক\nTags: ধ্যান, প্ৰাণায়াম, মাইণ্ডফুলনেছ


কথা দেখো ভয়ংকৰ! কাঠমাণ্ডুৰ নাইট ক্লাবত চীনৰ ৰাজদূতৰ সৈতে ৰাহুল গান্ধী\nকাঠমাণ্ডুৰ এটা বিখ্যাত নাইট ক্লাবত অমোদ-প্ৰমোদত ব্যস্ত কংগ্ৰেছৰ যুৱৰাজ তথা দেশত পাপ্পু হিচাপে পৰিচিত ৰাহুল গান্ধীয়ে নাইট ক্লাবটোত কাৰ সৈতে পাৰ্টীত ব্যস্ত আছিল? ইয়াক লৈ শেহতীয়াকৈ বিস্ফোৰক তথ্য পোহৰলৈ আহিছে। ৰাহুল গান্ধীৰ সৈতে নাইট ক্লাবটোত আছিল চীনৰ নেপালস্থিত ৰাজদূত হো য়াংকি (Hou Yanqi)। নাইট ক্লাবটোৰ দৃশ্যাংশৰ সৈতে সামাজিক মাধ্যমত ভাইৰেল হোৱা ভিডিঅ’ত ৰাজদূতগৰাকীৰ সৈতে ৰাহুল গান্ধীয়ে কাণে কাণে কথা পাতি থকা দেখা গৈছে।\nনেটিজেনৰ দাবী অনুসৰি, মহিলাগৰাকী দেখাত চীনৰ নেপালস্থিত ৰাজদূত হো য়াংকি। তেওঁ ২০১৮ চনৰ পৰাই নেপালত চীনৰ ৰাজদূত হিচাপে কৰ্মৰত। ৰাজদূতগৰাকীৰ নেপালৰ ৰাজনীতিৰ পৰা সেনাৰ প্ৰধান কাৰ্যালয়লৈকে অবাধ আহ-যাহ আৰু নিয়ন্ত্ৰণ আছে। তদুপৰি, ২০২০ চনৰ জুলাইত নেপাল তদানীন্তন প্ৰধানমন্ত্ৰী কে পি অলিক হানি ট্ৰেপিঙত ফচোৱাৰ খবৰো সেই সময়ত ওলাইছিল। তদুপৰি, নেপালৰ ৰাজনীতিত ভাৰতবিৰোধী বাতাবৰণ সৃষ্টিতো ৰাজদূতগৰাকীৰ অৰিহনা আছে। য়াংকিৰ কথা মতেই নেপালৰ সংসদত ভাৰতৰ উত্তৰাখণ্ডৰ কালাপানী, লিম্পিয়াধুৰা আৰু লিপুলেখত সামৰি নেপালৰ মানচিত্ৰ এখন অনুমোদিত হৈছিল। এইখিনিতে উল্লেখ কৰিব পাৰি যে ভাৰতৰ বিৰুদ্ধে চীনৰ এইটোৱেই নীতি। নিজৰ মানচিত্ৰতত ভাৰতৰ ভূমি অন্তৰ্ভুক্ত কৰি সেইবোৰ চীনৰ বুলি দাবী কৰা আৰু অশান্তিৰ সৃষ্টি কৰা। চীনে নেপালৰ জৰিয়তে একেই নীতি ভাৰতৰ বিৰুদ্ধে ব্যৱহাৰ কৰে। ইয়াৰ বিপৰীতে চীনে নেপালৰ বহু ভূমি বেদখল কৰি আছে যদিও হানিং ট্ৰেপিং অৰ্থাৎ যৌনতাৰ জালখনৰ বাবে প্ৰধানমন্ত্ৰী অলিয়ে বি,য়টোত নীৰৱতা অৱলম্বন কৰে।\nইপিনে, নেপালৰ এখন অগ্ৰণী সংবাদপত্ৰ ‘দ্য কাঠমাণ্ডু পোষ্ট’ (The Kathmandu Post)ৰ মতে, ভাৰতীয় জাতীয় কংগ্ৰেছৰ প্ৰাক্তন সভাপতি ৰাহুল গান্ধী এই কেইদিন কাঠমাণ্ডুত আছে। তেওঁ বান্ধৱী সুমনিমা উদাসৰ বিবাহত ভাগ লোৱাৰ বাবে দেশখনত আছে। সেই ভ্ৰমণটোতে কংগ্ৰেছ নেতাজনৰ এটা নাইট ক্লাবৰ ভিডিঅ’ এটা সামাজিক মাধ্যমত ভাইৰেল হয়।ভিডিঅ’টোত এগৰাকী মহিলাৰ সৈতে কাণে কাণে কথা পাতি থকা দেখা যায়। নেটিজেনৰ দাবী অনুসৰি, মহিলাগৰাকী নেপালৰ চীন ৰাজদূত য়াংকি।\nপ্ৰসংগক্ৰমে উল্লেখ্য যে ৰাহুল গান্ধীয়ে সময়ে সময়ে কৰা বিদেশ ভ্ৰমণ প্ৰায়েই বিতৰ্কত সোমাই পৰে। এইবাৰ কাঠমাণ্ডুত চীনৰ ৰাষ্ট্ৰদূতৰ সৈতে নাইট ক্লাবত দেখা পাই সমগ্ৰ দেশখনৰ নেটিজেন আৰু সাধাৰণ নাগৰিক জ্বলি-পকি উঠিছে। ইয়াৰ কাৰণ অনুধাৱন কৰিবলৈ অধিক সময় নালাগে। চীনে সততে ভাৰতক শ’লঠেকত পেলাবলৈ অপচেষ্টা চলাই আহিছে। সেইখনৰ দেশৰ বিতৰ্কিত ৰাজদূতৰ সৈতে ৰাহুল গান্ধীক নাইট ক্লাবৰ দৰে স্থানত দেখিলে মানুহৰ খং চুলিৰ আগ পাবই। তদুপৰি চীনৰ সৈতে কংগ্ৰেছৰ সম্পৰ্কও সন্দেহৰ আৱৰ্তত। ছোনিয়া গান্ধীয়ে কেইবছৰমান পূৰ্বে চিনৰ শাসক কমিউনিষ্ট পাৰ্টীৰ সৈতে বুজাবুজিৰ চুক্তি কৰিছিল। চুক্তিৰ বিষয় কি আছিল, তাক আজিলৈকে কংদ্ৰেছে ৰাজহুৱা কৰা নাই।


সাদ্ধা* -নয়নমনি হালৈ - সাহিত্য ডট অৰ্গ\nবাপধনৰ মাকৰ বহুদিনৰ সাদ্ধা এখন ৰঙীন মেখেলা পিন্ধাৰ৷\nছোৱালী কালৰে কথা৷ বাপধনৰ মাকে তেতিয়া বুকুত কাপোৰ ল’ব লগা হোৱা নাই৷ গাঁৱৰ হেড‍মাষ্টৰ হেমকান্ত শৰ্মাৰ জীয়েকৰ বিয়া৷ হেডমাষ্টৰৰ ঘৈণীয়েকে এখন পাটৰ মেখেলাত ৰঙা গুণা-ফুল বছা মেখেলা পিন্ধি জীয়েকৰ বিয়াত পানী তুলিবলৈ যোৱাৰ কথা বাপধনৰ মাকৰ এতিয়াও স্পষ্টকৈ মনত আছে৷ গাঁৱৰ তিৰোতাবোৰে কোৱা-কুই কৰিছিল ‘চাৱে, মাষ্টন্নীক একেবাৰে গহেনী হেন লাগা হ’ছি”৷ পাটৰ মেখেলাখনৰ ৰঙা ফুলঠকা যে এনে সুন্দৰ লগা হৈছিল, বাপধনৰ মাকৰ চকুত সেই ঠকাফুলে এতিয়াও চাট মাৰি ধৰিব খোজে, কিন্তু বেছি সময়লৈ নহয়, অলপ পিছতে চকুদুটাৰে যেন বাৰিষাৰ পানী পাৰভঙাদি বৈ যাব খোজে৷\nবৰ সাদ্ধা আছিল ৰঙীন মেখেলা এখন পিন্ধাৰ৷ বিয়াৰ তেলৰ-ভাৰ*ৰ দিনা বাপধনৰ মাকে ওৰণিৰ তলৰ পৰা চাইছিল, আনিছে নেকি মানুহটোৱে! আনিছে নেকি মানুহটোৱে একঠকা ৰঙা ফুলৰ এখন ৰঙীন পাটৰ মেখেলা! নাই৷ হনোপিতাকৰ* বয়সৰ মৰদটোৱে এখন ৰঙীন মেখেলা লৈ অহা নাছিল৷ তামোল এথোক, খালৰ মাছ আৰু শালত বোৱা মেখেলা-চাদৰ দিয়ে মানুহটোৱে তাইক বিয়া কৰাই লৈ আহিল৷\nকেতিয়াবা ক’ম বুলি ভাবে মানুহটোক৷ কিন্তু ক’ব নোৱাৰে৷ দাখনলৈ ৰাতিপুৱাই ওলাই যোৱা মানুহটোৱে গধূলিহে ঘৰ সোমায়৷ চাউল-দাইলৰ ঠোহা*টোত তাই সদায় বিচাৰে গোন্ধতেলৰ বটলটো৷ সেইটোৱে মানুহটোৱে তাইক আনি দিব নোৱাৰে৷ চৌকাৰ কেঁচা খৰিৰ জুইকুৰা বাপধনৰ মাকৰ চকুত ভমককে জ্বলি উঠে, সেই জুইত ৰঙা একঠকা ফুল ছাই হৈ যায়৷\nএদিন সংসাৰলৈ বাপধন আহিল৷ বাপধনৰ মুখৰ ফালে চাই মাকে মেখেলাখনৰ কথা পাহৰি যোৱাৰ নিচিনাই হ’ল৷ কেতিয়াবা কেবল ৰঙা একঠকা ফুলে বাপধনৰ মাকৰ চকুত ভাঠিবেলা*ৰ চকা*টোৰ নিচিনাকৈ ৰহন সানি গুচি যাব খোজে, কিন্তু পিছমুহূৰ্ত্ততে তাইৰ ভুল ভাঙে৷ বাপধন ডাঙৰ হ’লে ৰঙা ফুলঠকা পুৱাৰ চকাটোৰ দৰেই তিৰবিৰাই উঠিব৷ বাপধন ডাঙৰ হওক সোনকালে৷\nএদিন বাপধন ডাঙৰ হ’ল৷ বাপেকৰ দৰে সিও একেঘাপে বাৰীৰ পিছৰ কদমডাল কাটি আনিব পৰা হ’ল৷ এটা বেলাতে দুইভাৰ খৰি কাটি চোতালত দমাই থব পৰা হ’ল৷ আৰু এদিন বাপধনৰ শৰীৰত ন-ব’হাগে গোটেই ৰঙ আনি সানি থৈ গ’ল৷ বাপধনৰ বিয়াৰ বয়স হ’ল৷\nবিয়ালৈ বেছিদিন নাই৷ বাপধনে মাকক সোধে, ‘আই তোক কি লাগিব ক’চোন’৷ বাপধনৰ মাকে বহুসময় একো নকৈ চুপ হৈ বহি থাকিল৷ তাৰপিছত হেডমাষ্টৰৰ জীয়েকৰ বিয়াত মাষ্টৰনী যে ৰঙাফুল থকা এখন পাটৰ মেখলা পিন্ধিছিল, মেখেলাখনেৰে যে মাষ্টৰনীক সকলোৱে গোঁসানী হেন দেখা বুলি কৈছিল, সেইবোৰ কথা উলিয়াব ধৰিলে৷\nতাৰে পিছৰটো বজাৰবাৰত বাপধনে যেতিয়া মাকৰ হাতত ৰঙীণ পাটৰ মেখেলাখন তুলি দিয়ে, তেতিয়া বাপধনৰ মাকৰ চকুৰে আৰু এবাৰ আবতৰীয়া বৰষুণ নামি আহিল৷ বাপধনৰ মাকৰ চকুৱে অনবৰতে ভৰি থকা যমুনাৰ ছবিখন দেখি থকা হ’ল৷ ৰামচন্দ্ৰৰ বাবে পানী তুলিব যোৱা কৌশল্যা ৰাণী হৈ বাপধনৰ মাকে খোজ দিছে, পিছে-পিছে তিৰোতাজাক৷ সকলোৱে কৈছে, ‘চাৱে, বাপধনোৰ মাকো গহেনী হেন হৈ উঠিছে হেৰৈ’৷\nকিন্তু জপাৰ ভিতৰত সোমাই থকা মেখেলাখন আৰু কোনোদিনে বাপধনৰ মাকে উলিয়াব নোৱাৰিলে৷ কোনেও ভবা নাছিল ল’ৰাৰ বিয়াৰ ঠিক আগৰটো সপ্তাহত বাপধনৰ বাপেকে এনেকৈ সকলোকে কন্দুৱাই থৈ যাব বুলি৷ গছৰ একেবাৰে আগৰ ডালটোলৈ উঠি গৈছিল মানুহটোৱে৷ ডাল ভাঙি হঠাতে মানুহটো তলত সৰি পৰিল, অলপ সময় মাত্ৰ ধৰফৰাই আছিল৷ তাৰপিছত সকলো শেষ৷\nতাৰে বছৰদিন পিছত বাপধনৰ বিয়াত মাকে ধকধকীয়া বগা কাপোৰ এযোৰ পিন্ধিয়ে বৰ*টোক আশীৰ্বাদ দিলে৷ বৰ হৈ ওলাই যোৱা বাপধনে পুৱতি নিশা কমলাক লৈ ঘৰ সোমাল৷ কমলাৰ ৰঙা ফুলৰ মেখেলাখন বুঢ়ীৰ চকুত স্থিৰ নক্ষত্ৰ এটা হৈ যেন ৰৈ গ’ল৷\nসেইবোৰ বহুত দিন আগৰে কথা৷ বুঢ়ীয়ে একো পাহৰা নাই৷ বাপধনৰ ল’ৰাই এতিয়া চাইকেল মাৰি স্কুললৈ যায়৷ বাপধনৰ ঘৈণীয়েক কমলাৰ বুঢ়ীলৈ বৰ মৰম৷\nহঠাৎ এদিন বাপধনৰ ঘৰত হাহাকাৰ লাগিল৷ চুপাটোৰ মানুহেৰে বাপধনৰ চোতাল ভৰি পৰিল৷ সকলোৱে কোৱা-কুই কৰিলে বোলে ‘বাপধনৰ মাকৰ যাবৰ পৰ হ’ল’৷ এদিন-দুদিন কৰি বাপধনৰ মাক এসপ্তাহ বিছনাতে পৰি ৰ’ল৷ কমলাই যিমান পাৰে যোগাৰ ধৰি গৈছে৷\nসিদিনা শণিবাৰ৷ দুপৰীয়া৷ চোতালত কোনো মানুহ-দুনুহ নাই৷ কমলাই বুঢ়ীৰ মূৰৰ ফালে বহি বিচনী এখনেৰে বিচি আছে৷ হঠাৎ বুঢ়ীয়ে চকুৰ সিয়াৰেৰে কমলাক কাষলৈ মাতিলে৷\n: আই, কিবা ক’ব? -কমলাই সুধিলে৷\n: মাই তোক এটা কথা কওঁ, তই কাৰো আগত নক’বি দে মাই৷\nকমলা আচৰিত হ’ল৷ বুঢ়ীয়ে এই সময়ত কি কথা কয় বাৰু!\n: আই, ভগৱন্তৰ শপত, আপুনি কি ক’ব খুজিছে কওক, মই কাকো নকওঁ৷\n: মাই, তোৰ ৰঙা ফুল থকা পাটৰ মেখেলাখন এবাৰ পিন্ধিব দিবি নে?\nকমলাই ক্ষন্তেকৰ বাবে বিচুৰ্তি খালে৷ কিন্তু তাই কিবা এটা ভাবিলে আৰু একছেকেণ্ডো দেৰি নকৰি বাকচ খুলি মেখেলাখন উলিয়াই আনিলে৷ থৰক-বৰককৈ বুঢ়ী উঠি আহিল৷ মেখেলাখন পিন্ধাই কমলাই একে যোৰাৰ ৰঙা পাৰিৰ চাদৰখনো পিন্ধাই দিলে৷ গন্ধতেল অলপ মূৰত ঘঁহি দি চুলিকোচা ফণিয়াই পিছফালে এটা সৰুকৈ খোপাও বান্ধি দিলে৷ তাৰপিছত কমলা আচৰিত হৈ গ’ল।\n: ‘আই, আপোনাক সাইলাখ গহেনী হেন দেখা হৈছে’৷\nএইবাৰ কমলাই চাই থাকিল বুঢ়ীৰ মুখৰ ফালে, বুঢ়ী চাই থাকিল কমলাৰ ফালে৷\n: শুন মাই, মানুহ মৰি যায়, ইচ্ছাবোৰ মৰি নাযায়৷ তয়ো তোৰ ইচ্ছাবোৰ মৰি যাব নিদিবি দে আই’৷\nকমলাই এইবাৰ বুঢ়ীক সাবট মাৰি ধৰি হুকহুকাই কান্দিব ধৰিলে৷ বুঢ়ীৰ কিন্তু চকুত পানী নাই৷ বুঢ়ীৰ চকুত তেতিয়া দগমগীয়া সূৰ্য এটাহে যেন সৰগৰ পৰা নামি আহিছে৷\nতাৰে পিছদিনাই বুঢ়ীক ঘৰৰ পৰা বাহিৰ উলিয়ালে৷ গোটেই গাঁওখনে ক’লে, ‘চাৱে হেৰৈ বাপধনোৰ মাকোৰ হাঁহিটু, বুঢ়ীয়ে হাঁহিটু মুখোত লৈয়ে গেল’৷\nটোকা: গল্পটোত কেইটামান নলবৰীয়া উপভাষাৰ শব্দ ব্যৱহাৰ হৈছে৷ তাৰ অৰ্থসমূহ-\nতেলৰ ভাৰ- জোৰণ\nহনোপিতা- হনো খুড়া (সম্বোধন, নামনি অসমত পিতাকৰ ককায়েক-ভায়েকসকলোকো ঘৰুৱা নামটোৰ লগত পিতা শব্দটো যোৰা দি মতাৰ নিয়ম আছিল)\nঠোহা- পলিঠিন বা কাগজৰ সৰু মোনা\n← পানীৰ চোলা – বিশাল ৰয়\nকোন? – প্ৰাঞ্জল প্ৰতিম বৰা →


Press Up in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Press Up ar byavahar, ppali, parshwakriya, upkaar, kriya-pratikriya aaru satarkatabani\nPress Up ৰ লাভ আৰু ব্যৱহাৰসমূহ- Press UP Benefits & Uses in Assamese- Press Up ar laabh aaru byavaharsamuh\nPress Up ৰ পালি আৰু সেয়া কেনেদৰে ল'ব- Press UP Dosage & How to Take in Assamese - Press Up ar paali aaru xeya kenedore lobo\nPress Up ৰ পাৰ্শ্চক্ৰিয়াসমূহ- Press UP Side Effects in Assamese- Press Up ar parshwakriyasamuh\nPress Up সংক্ৰান্ত সতৰ্কতাবাণীসমূহ- Press UP Related Warnings in Assamese- Press Up xonkranta xatarkatabanisamuh\nঅইন দৰৱৰ সৈতে Press Upৰ গুৰুতৰ ক্ৰিয়া-প্ৰতিক্ৰিয়া- Severe Interaction of Press UP with Other Drugs in Assamese- Oinor xoite Press Up ar gurutor kriya-pratikriya\nPress Up মতভেদসমূহ- Press UP Contraindications in Assamese- Press Up nishedhsamuh\nPress Up ৰ বিষয়ে সততে সোধা প্ৰশ্নসমূহ- Frequently asked Questions about Press UP in Assamese- Press Up ar bikhoye satate xodha prashnasamuh\nখাদ্য আৰু মদৰ সৈতে Press Up ক্ৰিয়া-প্ৰতিক্ৰিয়া- Press UP Interactions with Food and Alcohol in Assamese- khadya aaru modor xoite Press Up kriya-pratikriya\nPress Up ৰ লাভ আৰু ব্যৱহাৰসমূহ - Press UP Benefits & Uses in Assamese - Press Up ar laabh aaru byavaharsamuh\nPress Up তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nPress Up ৰ পালি আৰু সেয়া কেনেদৰে ল'ব - Press UP Dosage & How to Take in Assamese - Press Up ar paali aaru xeya kenedore lobo\nPress Up-ৰ উপাদানসমূহ - Press UP Active Ingredients in Assamese - Press Up-ar upadaansamuh\nPress Up ৰ পাৰ্শ্চক্ৰিয়াসমূহ - Press UP Side Effects in Assamese - Press Up ar parshwakriyasamuh\nগৱেষণাৰ ভিত্তিত, Press Up ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nPress Up সংক্ৰান্ত সতৰ্কতাবাণীসমূহ - Press UP Related Warnings in Assamese - Press Up xonkranta xatarkatabanisamuh\nPress Up-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nPress UP ৰ গৰ্ভাবস্থাৰ সময়ত পাৰ্শ্ব-প্ৰতিক্ৰিয়া জনা নাযায় কাৰণ এইটো বিষয়ৰ ওপৰত এতিয়ালৈকে কোনো বৈজ্ঞানিক গৱেষনা কৰা হোৱা নাই।\nPress Up-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ক্ষেত্ৰত Press UP ৰ পাৰ্শ্ব-প্ৰতিক্ৰিয়াৰ কোনো উপলব্ধ গৱেষনা নাই।গতিকে কি প্ৰভাৱ পেলাব সেয়া জনা নাযায়।\nবৃক্কত Press Up কি প্ৰভাৱ দেখা গৈছে?\nPress UP গ্ৰহণ কৰাৰ পিছত বৃক্ক ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nযকৃতত Press Up কি প্ৰভাৱ দেখা গৈছে?\nPress UPৰ কলিজা ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nহৃদযন্ত্ৰৰ ক্ষেত্ৰত Press Up ৰ কি প্ৰভাৱ দেখা গৈছে?\nPress UPএ বৃক্কত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nঅইন দৰৱৰ সৈতে Press Upৰ গুৰুতৰ ক্ৰিয়া-প্ৰতিক্ৰিয়া - Severe Interaction of Press UP with Other Drugs in Assamese - Oinor xoite Press Up ar gurutor kriya-pratikriya\nPress Up তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nPress Up মতভেদসমূহ - Press UP Contraindications in Assamese - Press Up nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Press Up লোৱা অনুচিত যাতে -\nPress Up ৰ বিষয়ে সততে সোধা প্ৰশ্নসমূহ - Frequently asked Questions about Press UP in Assamese - Press Up ar bikhoye satate xodha prashnasamuh\nএই Press Up-এ অভ্য়াস বা নিচাৰ সৃষ্টি কৰে নেকি?\nনহয়, Press UP লোৱাটোৱে কোনো আসক্তিৰ সৃষ্টি নকৰে।\nহয়, Press UP লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nহয়, চিকিত্সা পৰামৰ্শ অনুসাৰেহে Press UP লওক।\nনহয়, মানসিক ৰোগৰ চিকিত্সাৰ ক্ষেত্ৰত Press UP ব্যৱহৃত নহয়।\nখাদ্য আৰু মদৰ সৈতে Press Up ক্ৰিয়া-প্ৰতিক্ৰিয়া - Press UP Interactions with Food and Alcohol in Assamese - khadya aaru modor xoite Press Up kriya-pratikriya\nখাদ্য আৰু Press Upৰ ক্ৰিয়া-প্ৰতিক্ৰিয়া\nPress UP আৰু খাদ্যৰ প্ৰভাৱৰ ওপৰত কোনো তথ্য নাই কিয়নো এয়া এতিয়ালৈ বৈজ্ঞানিক ভাৱে গৱেষণা কৰা হোৱা নাই।\nমদ আৰু Press Upৰ মাজৰ প্ৰতিক্ৰিয়া\nমদ আৰু Press UP একেলগে সেৱন কৰাটোৱে আপোনাৰ স্বাস্থ্যত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে।\nPress Up ৰ অনুকল্প - Substitutes for Press UP in Assamese\nPress Up ৰ মূল্য আৰু পেকৰ চাইজ - Press Up Price and Pack Size in Assamese - Press Up ar mulya aaru pakor size\nআপুনি বা আপোনাৰ পৰিয়ালৰ কোনোবাই Press Up লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Press Up ব্যৱহাৰ কৰিছিল নেকি?\nআপুনি কিমান পৰিমাণে Press Up সেৱন কৰিছিল?\nআপুনি Press Up ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Press Up সেৱন কৰে?


বাখৰ : লক্ষ্মীনাথ বেজবৰুৱা (ইউনিক’ড ৰূপান্তৰ- অঞ্জল বৰা) - সাহিত্য ডট অৰ্গ\nবাখৰ : লক্ষ্মীনাথ বেজবৰুৱা\nইউনিক’ড ৰূপান্তৰ- অঞ্জল বৰা\nবাখৰ চৰিত্ৰ সম্পৰ্কে লিখা নাতিদীৰ্ঘ বাৰটা অনুচ্ছেদৰ সমষ্টি৷ বেজবৰুৱাৰ “বাখৰ” প্ৰকাশ হৈছিল ১৯১৫ চনত৷ লেখকৰ পৰিণত বয়সত, সেয়ে এই পুথি লেখকৰ পৰিণত বয়সৰ জ্ঞান, অভিজ্ঞতা আৰু জীৱন উপলব্ধিৰে সজীৱ হৈ উঠিছে৷ এঘাৰ শাৰীৰ কবিতাৰ ৰূপত ইয়াৰ পাতনি লিখিছিল যতীন্দ্ৰনাথ দুৱৰাই৷ কবিতাটোৰ আৰম্ভণিতে তেওঁ লিখিছিল-\nসংসাৰ-চক্ৰত পৰি টোকে চকুপানী\nনবীন পথিকে দেহি, বাট হেৰুৱাই;\nবাখৰৰ জেউতিয়ে তৰাটিৰ দৰে\nজীৱনৰ বাট যেন দিয়ে পোহৰাই৷\nচৰিত্ৰ (character) মানুহৰ জীৱনৰ ভেটি৷ এই ভেটিটো দৃঢ় হ’ব লাগে, নতুন জীৱনৰ বৃহত অট্টালিকাটো সংসাৰৰ হেঁচাত পৰি চুৰমাৰ হৈ যাব৷ জীৱন মানে মানুহৰ পূৰ্ণ-মনুষ্যত্ব বিকশিত হোৱা জীৱন; মাথোন খোৱা, শোৱা আৰু ধন ঘটি ইন্দ্ৰিয়ৰ বৃত্তি চৰিতাৰ্থ কৰা জীৱন নহয়,- কাৰণ এনে জীৱন পশুৰ জীৱনতকৈ এখাপৰহে ওপৰৰ৷ চৰিত্ৰ-মন্দিৰত ঈশ্বৰৰ সন্তান মনুষ্যৰ ঐশ্বৰিক গুণবোৰৰ মূৰ্তি প্ৰতিষ্ঠিত থাকে, এতেকে সেই মন্দিৰ টান, শকত, নফটা, নভগা আৰু নুৰুখা হ’ব লাগে৷ বাহিৰৰ শত্ৰুৰ আক্ৰমণ ব্যৰ্থ কৰি চিৰকাল আত্মৰক্ষা কৰি, মূৰৰ ওপৰৰ সোণৰ কলচীটি জগত-কৰ্তাৰ ফালে পোন কৰি থৈ আত্ম-প্ৰসাদ লাভ কৰিব পৰা হ’ব লাগে এই চৰিত্ৰ মন্দিৰটি৷\nপ্ৰতিৰোধ-শক্তি (Resistance) চৰিত্ৰ-মন্দিৰৰ ভেটি হ’ব লাগে৷ জীৱন এটা ধাৰাবাহিক প্ৰতিৰোধৰ ফল৷ নৰিয়াৰ প্ৰতিৰোধ, নৈসৰ্গিক আক্ৰমণৰ প্ৰতিৰোধ, হিংসাকুৰীয়া জন্তুৰ আক্ৰমণৰ প্ৰতিৰোধ, কুসঙ্গজনিত কুভাবৰ প্ৰতিৰোধ, স্বাৰ্থপৰ, বিদ্বেষী আৰু খলৰ আক্ৰমণৰ প্ৰতিৰোধ, নীহ, কুট, নিন্দক আদি নিষ্কাৰণ বৈৰীৰ আঘাতৰ প্ৰতিঘাত, জীৱন ৰক্ষাৰ নিমিত্তে আৱশ্যক৷ প্ৰতিঘাতৰ শক্তি বা বলে মানুহক সকলো অৱস্থাতে পোন হৈ থাকি কৰ্তব্য পালন কৰিবলৈ বল দি যোগ্য কৰে৷ এই শক্তিৰে অনুপ্ৰাণিত হৈ মানুহে স্বচ্ছন্দে জীৱিকা উপাৰ্জন কৰিব পৰা ক্ষমতা লাভ কৰে, আৰু নিজক সততে বিপদৰ পৰা মুক্ত আৰু ৰক্ষা কৰি তেওঁ কৰ্তব্য-কাৰ্য সম্পাদন কৰিব পৰা হয়৷ ব্যায়াম, বিশুদ্ধ বায়ু, বিশুদ্ধ আহাৰে শৰীৰলৈ এই ক্ষমতা আনে আৰু ওখ চিন্তা, পৰোপকাৰ চিন্তা, ঈশ্বৰ-চিন্তা, জীৱৰ প্ৰতি দয়া, প্ৰেম আৰু ঈশ্বৰৰ প্ৰতি একান্ত ভক্তিয়ে মনলৈ এই ক্ষমতা আনে৷\nপ্ৰতিৰোধ-শক্তি যেনেকৈ বাহিৰৰ আততায়ীৰ পৰা চৰিত্ৰ-মন্দিৰ ৰক্ষাৰ নিমিত্তে আৱশ্যকীয়, ভিতৰৰ মন্দিৰত সেইদৰে প্ৰাণ প্ৰতিষ্ঠা কৰি তাক সজীৱ-সবল কৰি ৰাখিবলৈ constructiveness নিৰ্মাণ বা গঠন-শক্তি আৱশ্যক৷ বাহিৰৰ বিপৰীত ধৰ্মাৱলম্বী পদাৰ্থ ভিতৰলৈ সোমাব নিদিয়াকৈ জানিবা ভিতৰখন ৰাখিলা, কিন্তু সিতো খালি নাথাকে, nature abhorsavacuum অৰ্থাৎ প্ৰকৃতিত অৰ্থাৎ সৃষ্টিত কোনো ঠাই খালি থকা নিয়ম নাই৷ তুমি যদি তোমাৰ মাল-গুদামত বাহিৰৰ বস্তু নুসুমাই তাক খালি কৰি পেলাই থোৱা, তেন্তে ভিতৰত সি ভেঁকুৰা লাগি পচা গোন্ধ-ভাপ আৰু কাঠফুলা জেকনিৰে লাহে লাহে পুৰ হৈ উঠিব, সেইদেখি তাক ভাল, সজ বস্তুৰে পুৰাব লাগিব৷ সজ-চিন্তা, সজ-স্বভাৱ, সজ-কাৰ্যৰ সমল প্ৰস্তুত কৰি সেইবাবে তোমাৰ চৰিত্ৰ-মন্দিৰৰ ভিতৰখন পুৰাই থ’বা৷\nপৰ্যবেক্ষণ (observation) চৰিত্ৰ-মন্দিৰৰ গাঁথনিৰ গুৰিডোখৰৰ ইটা৷ তোমাৰ চাৰিওফালে দিনৌ কি ঘটিছে, তাৰ গঢ়-গতি কেনে, স্বভাৱ কি, ফল কি, ইত্যাদি তন্ন-তন্নকৈ চাই জুকিয়াই যাবা৷ ওপৰে ওপৰে চেলেং-পেতেংকৈ চালে নহয়৷ প্ৰথমতে তোমাৰ এই পৰ্যবেক্ষণৰ শক্তি দুৰ্বল থাকিলেও, তাক ব্যৱহাৰ কৰোঁতে কৰোঁতে তাৰ শক্তি মহা প্ৰবল হৈ উঠিব নিশ্চয়; আৰু শেহত সি ইমান তীক্ষ্ণ হ’ব, ইমান প্ৰবল হ’ব, যে তুমি নিজেই আচৰিত মানিবা এইটো কথাত, যে এশজনৰ ভিতৰত নিৰান্নবৈজনৰ চকুত নপৰা কথা তোমাৰ চকুত পৰিছে৷ যি পৰ্যবেক্ষণে তোমাৰ মন উন্নত কৰে, তেনে পৰ্যবেক্ষণত তোমাৰ শক্তি আৰু সময় সৰহকৈ ব্যয় কৰিবা৷ পৰ্যবেক্ষণ-শক্তিয়ে ঘ্টনা আৰু পদাৰ্থৰ জটিলতাৰ আঁহ ফঁহিয়াই বেলেগ কৰি দি তাৰ আচল প্ৰকৃতি উলিয়াই দিয়ে, আৰু তেতিয়া তোমাৰ বিবেচনা জ্ঞানে সেই বস্তুৰ ভাল অংশ সামৰি লৈ বেয়া অংশ দলিয়াই পেলাব৷\nপৰ্যবেক্ষণতে শেষ নকৰি তাৰ ফল কামত লগাব লাগে৷ অনেকে অনেক কথা দেখে, জানে আৰু ভাবে; কিন্তু কামত সেইবোৰ লগাব নোৱাৰে বা লগাবলৈ যত্ন নকৰে৷ এনে মানুহ জানি-শুনি, শিকি-বুজিও অকৰ্মণ্য হয়৷ তোমাক নিজকে তুমি ভালকৈ চলাবলৈ শিকা, তেহে লোকক চলাব পাৰিবা; নিজক শাসনৰ তললৈ আনিলেহে লোকক তোমাৰ শাসনৰ তললৈ আনিব পাৰিবা৷ নিজৰ ওপৰত তুমি গৰাকী হ’ব পাৰিলে, অৰ্থাৎ তোমাৰ স্বভাৱ-চৰিত্ৰক তোমাৰ সম্পূৰ্ণ তলতীয়া কৰি ল’ব পাৰিলে, তুমি পৰিৱেষ্টিত থকা বাহিৰৰ মনুষ্য-সমাজ আৰু অৱস্থাকো লাহে লাহে তোমাৰ তলতীয়া কৰিব পাৰিবা৷\nপৰিমিত-ব্যয় চৰিত্ৰ-মন্দিৰৰ আন এটি লাগতিয়াল সঁজুলি৷ বিবেচনাৰে সৈতে সময়, শক্তি, পৰিশ্ৰম, বুদ্ধি আৰু অৰ্থৰ সদ্ব্যৱহাৰ কৰাৰ মানেই মিতব্যয় বা বিবেকব্যয়(economy)৷ বিবেকব্যয়ীক বহুতে বুজিব নোৱাৰি কৃপণ বুলি ভাবে, কিন্তু বিবেকব্যয় কৃপণতা নহয়৷ ঘৰুৱা অসমীয়া কথাত কিৰ্পিণক বান্ধকানি বোলে৷ কিন্তু ভৱিষ্যতলৈ চকু ৰাখি অৰ্থৰ নিয়মিত সদ্ব্যৱহাৰ কৰাক বান্ধকানি নোবোলে৷ স্বৰূপাৰ্থত মিতব্যয়ী মানুহহে প্ৰকৃত উদাৰ আৰু পৰোপকাৰী হ’ব পাৰে৷ প্ৰায়ে দেখা যায় যে অতিপাতকৈ খৰছ কৰি দাতাকৰ্ণ হ’ব খোজাজনৰ শীঘ্ৰে কঁকাল পৰে; সেইদেখি তেওঁ যেতিয়া য’ত অৰ্থেৰে প্ৰকৃত সহায় কৰিব লাগে, তেতিয়া ত’ত কৰিব নোৱাৰা হয়৷ সেই নিমিত্তে তোমাৰ সুসময়তে ভৱিষ্যত দুঃসময়লৈ সাঁচিবা৷ অকল বিত্তৰ বিষয়তহে যে এই কথা খাতে এনে নহয়; পৰিশ্ৰম, স্বাস্থ্য, বুদ্ধি ইত্যাদিতো এই কথা খাটে৷ সেই দেখি ইংৰাজী ইকনমি (economy) শব্দটোৰ আচল প্ৰতিশব্দ বিবেকব্যয়৷ ডেকাকালৰ সুলভ স্বাস্থ্যৰ অপব্যয়, অপব্যৱহাৰ কৰি শেষ বয়সত ভগ্নদেহ, ৰুগ্নস্বাস্থ্য লৈ অনুতাপ কৰি জীৱন কটোৱা মানুহৰ লেখ বৰ কম নহয়৷ মুঠতে, শক্তি সঞ্চয় কৰা আৰু তাক আৱশ্যকমতে ব্যয় কৰা, তুমি সংসাৰত বিজয়ী হ’বা৷ তুমি মনত দৃঢ়ভাৱে ভাবিবা, যে তোমাৰ অৰ্থ, তোমাৰ শক্তি-সামৰ্থ, তোমাৰ শৰীৰ, তোমাৰ মন, বুদ্ধি, তুমি তোমাৰ নিজৰ প্ৰতিবাসীৰ, দেশৰ, মনুষ্য-সমাজৰ উপকাৰৰ অৰ্থে আৰু ঈশ্বৰৰ প্ৰীতিৰ অৰ্থেহে সঞ্চয় কৰিছা; তেনেহ’লে নিশ্চয় তুমি নিজেও উন্নত হ’বা আৰু পৰোপকাৰ কৰিব পাৰিবা আৰু তোমাৰ অভীষ্ট সাধনো হ’ব৷\nচৰিত্ৰ-মন্দিৰৰ ভিতৰত উজ্জ্বল অথচ মিঠা বন্তি হৈছে আনন্দ৷ আনন্দই শৰীৰ-মন আনন্দিত কৰি সুমধুৰ কৰি ৰাখে৷ কোনো দুখ-বিপদৰ বাবে মনলৈ নিৰানন্দ অহাটো স্বাভাৱিক; কিন্তু সেই নিৰানন্দকে মনত পাগি-পুৰি নাথাকিবা; মনত বেজাৰ থাকিলেও মুখেৰে আনন্দ কৰিবা; তেনেকৈ আনন্দৰ কথা কৈ থাকোঁতে আৰি লোকে কোৱা আনন্দৰ কথা শুনি থাকোঁতে তোমাৰ নিৰানন্দক আনন্দই লাহে লাহে জয় কৰি ভিতৰৰ পৰা উলিয়াই খেদি দিব৷ এইটো নাপাহৰিবা যে, মুখৰ শব্দৰ বৰ ক্ষমতা; সি উচ্চাৰিত হৈ হৈ ইমান শক্তিমন্ত হয়গৈ যে শেহত তোমাৰ চিন্তাৰ ওপৰতো সি প্ৰভাৱ বিস্তাৰ কৰে৷ শব্দক empty, খালি বুলি বহুতে তাক শূন্য যেন দেখে; কিন্তু সেই শূন্য ব্যোম (ether), যাৰ স্পন্দনত ব্ৰহ্মাণ্ডৰ শিপা পৰ্যন্ত লৰে; যাৰ কম্পনত সৃষ্টি, স্থিতি, লয় ঘটে, মনৰ ভাব সলোৱাটোতো তাৰ এটা ক্ষুদ্ৰ কাম মাথোন৷ দুখত ব্যথিত নহৈ তাক অগ্ৰাহ্য কৰিবলৈ সেইদেখি জ্ঞানী সাধুসকলে উপদেশ দিয়ে৷ দুখক, কষ্টক অগ্ৰাহ্য-অৱহেলা কৰিলে বাস্তৱিকতে সি দুৰ্বল হৈ মৃত্যুৰ মুখত পৰে; আৰু তাকে লৈ তাৰে গুণ-মহিমা বখানি আৰু চিন্তা কৰি থাকিলে সি ফাপি উঠি ক্ৰমাত ডাঙৰ হৈ যায়৷ এইদেখি অদৃষ্টক হাঁহি উৰাই দিয়া ভাল৷ বাধা-বিঘিনিক তুচ্চ কৰি থোৱা, দেখিবা সি আপোনা-আপুনি খোৰাকৰ অভাৱত মৰি যাব৷ প্ৰত্যেক দিনত ওলোৱা সুবিধাবোৰ তুমি আনন্দ মনেৰে গ্ৰহণ কৰি তাক কামত লগাই যাবা৷ তুমি ভাবা, – যে বিপদ জয় কৰি উঠিব পাৰিবা, কাৰণ তোমাৰ ক্ষমতা আছে; আৰু তুমি জয় লাভ কৰিব পাৰিবা, কাৰণ তুমি ইচ্ছা আৰু সংকল্প কৰিছা৷ “You can, therefore you will, You will, therefore you will, You shall, therefore you realize.” এই ধাৰণাই তোমাৰ মন আনন্দেৰে পৰিপূৰ্ণ কৰিব৷ তুমি যে জয়ী হ’বা, এই দৃঢ় বিশ্বাস তুমি মনত পোষণ কৰিছা; ফলত তোমাৰ ক্ষমতা বৃদ্ধিপ্ৰাপ্ত হৈছে; এই ধাৰণা যে প্ৰকৃত, ই নিশ্চয় তোমাৰ মনলৈ আনন্দ আনিবই আনিব৷\nআনন্দই মুখ উজ্জ্বল কৰে৷\nশোকে অন্তৰ ধ্বংস কৰে৷৷\nআনন্দময়ী কোনো কাৰ্যত নিমগন হোৱা, দেখিবা চাৰিওফালৰ পৰা আনন্দৰ সোঁতে তোমাৰ মন বুৰাই পেলাবহি৷ ৰঙিয়াল মানুহৰ সঙ্গ লোৱা, সঙ্গগুণত তোমাৰ মনো ৰঙিয়াল হ’ব৷৷ হাঁহা, খুব হাঁহা, তোমাৰ মনৰ গ্লানি কাটি যাব৷ হাঁহি তোলা মানুহৰ লগ লোৱা, তেওঁৰ হাঁহিয়ে তোমাৰ মন প্ৰফুল্লিত কৰিব৷ হাঁহি খোচৰা বস্তু, ৰং হাঁহিৰ কথা কোৱা মানুহৰ ওচৰলৈ আহিলে তোমাৰ মনো তেনে গুণীয়া হ’ব নিশ্চয়৷ তোমাৰ অন্তৰত আনন্দময় পৰমেশ্বৰ আছে, ভয় কি? সংশয় কি? তেওঁৰ আনন্দ ভিক্ষা কৰা, পাবা; পাই তুমিও আনন্দময় হ’বা৷ দুখৰ ঢাকোনেৰে আৰু শোকৰ মিছা ভাবনাৰ আঁৰ-কাপোৰেৰে আনন্দময়ক নাঢাকিবা, তেওঁ নিভৃত কোণত আনন্দস্বৰূপে বৰ্তমান; মায়াৰ কপট ঢাকোন পেলাই দি তেওঁৰ কাষ চাপা, তোমাৰ মনতো মহানন্দ মিলিব৷ প্ৰেম বহুমূলীয়া বস্তু৷ প্ৰেমবিহীনে প্ৰেমময়ক নেপায়৷ ঈশ্বৰ প্ৰেমময়৷ পৰোপকাৰ, জীৱৰ প্ৰতি দয়া, কৰুণা, প্ৰেমময়ৰ প্ৰেমোপহাৰ৷ তাৰ সদ্ব্যৱহাৰ কৰা; শঙ্কা নকৰিবা; ভয় নকৰিবা; প্ৰেম বিলোৱা, প্ৰেম লোৱা, তোমাৰ মন-ভঁৰাল প্ৰেম-সমলেৰে পূৰ হ’ব৷ পৰৰ মঙ্গল চিন্তা কৰা, দেখিবা তোমাৰ মন মঙ্গলেৰে পৰিপূৰ্ণ হ’ব; আৰু মঙ্গলে পৰৰ যে উপকাৰ কৰিবই, তোমাৰো পৰম উপকাৰ অনিবাৰ্য৷ তোমাৰ মন যেতিয়া ডাঙৰ হ’ব, আৰু সি সুমধুৰ প্ৰেমৰসেৰে পৰিপূৰ্ণ হ’ব, তেতিয়া চাৰিওফালে অসীম আনন্দ৷ লোকৰ ভাল কৰিবলৈ গ’লে তোমাৰ ভাল কৰা শক্তি দিনে দিনে বৃদ্ধি পাব, তুমি পৰম প্ৰেমময় ঈশ্বৰৰ সমীপৱৰ্তী হ’বা, আৰু সকলো এক ঈশ্বৰৰ সন্তান, সকলো তোমাৰ নিজৰ সম্বন্ধীয়, এই মহান সত্য তোমাৰ মনত প্ৰতিভাত হ’ব৷ সকলোকে সদায় উছাহ বাক্য প্ৰদান কৰিবা, সাহ দিবা, বল দিবা, সহায় কৰিবা৷ এনে কৰিলে দুগুণ উপকাৰ, – নিজৰো, পৰৰো৷ কোনো এনে দুখীয়া নহয়, যে তেওঁ ধনেৰে লোকক সহায় কৰিব নোৱাৰিলে বুলিও, ভাল মাত এষাৰেৰেও যে সহায় কৰিব নোৱাৰিব৷ আপদত ভাল মাত, উছাহৰ মাত এষাৰেই লাখটকীয়া৷ যি তেনে মাত অন্তৰেৰে সৈতে দিছে, আৰু যি অন্তৰেৰে সৈতে গ্ৰহণ কৰিছে, সিহে তাৰ প্ৰকৃত মোল বুজে৷ তুমিও জানিবা ভাল মাতষাৰেৰে লোকৰ কোনো উপকাৰ কৰিব নোৱাৰিলাই, তথাপি তাৰ দ্বাৰাই এইটো প্ৰমাণ হ’ল যে, মনুষ্য-জাতিৰ প্ৰতি দয়া-কৰুণা আৰু সহানুভূতিৰ ভাব প্ৰত্যেক মানুহৰ অন্তৰতে আছে৷ আন একো নহ’লেও তুমি ঈশ্বৰৰ সৃষ্টিৰ মূল সত্য কৰুণা, সহানুভূতি আৰু ন্যায়ৰ সন্মান ৰক্ষা কৰি তোমাৰ কৰ্তব্য পালন কৰিলাতো ! কিন্তু এইটো জানিবা যে পৃথিৱীত ন্যায় আৰু প্ৰেম এই দুটাই ঘাই পদাৰ্থ৷\nচৰিত্ৰ-মন্দিৰৰ আন এটা উপাদান ওখ-আদৰ্শ৷ ওখ-আদৰ্শ মনত লৈ সংসাৰত বাট বুলিলে তুমিও ওখ হ’বা৷ ক্ষুদ্ৰ আদৰ্শ বা আদৰ্শ বিহীন হৈ চলিলে তোমাৰ উন্নতি মৰুভূমিত পানী বিচৰাৰ নিচিনা৷ উন্নত হ’ব নোৱাৰিলে নিশ্চয় অধঃপাত, কাৰণ সংসাৰত একে ঠাইতে থাকিব কোনেও কেতিয়াও নোৱাৰে৷ হয় তুমি আগবাঢ়িব লাগিব, নহয় পিছপৰি যাবলৈ বাধ্য হ’বা৷ ডাঙৰ ভাব, ওখ-চিন্তা, ওখ-আৰ্হি লৈ বাট বুলা, ভয় নকৰিবা, তুমি দিনক দিনে উন্নতিৰ বাটত নিশ্চয় আগুৱাবা৷ ওখ-আদৰ্শ, ওখ-চিন্তা মানে শূন্যত অট্টালিকা নিৰ্মাণ নহয়৷ সম্পূৰ্ণক আগত ৰাখি চলিলে লাহে লাহে সম্পূৰ্ণৰ অংশবিলাক তোমাৰ ক্ষমতাৰ আয়ত্তাধীন হ’ব৷ সুন্দৰক আৰাধনা কৰা, তুমিও সুন্দৰ হ’বৰ ফালে যাবা৷ ঈশ্বৰ সত্যম শিৱম সুন্দৰম৷ এই বাটে আগবঢ়া, তুমিও সৌন্দৰ্য, সুমঙ্গল আৰু সত্যৰ অধিকাৰী হ’বা, তুমি ঈশ্বৰৰ অংশ জীৱ, ভয় কি? তুমি দিনৌ এইকেইটা মন্ত্ৰ মাতিবা-\n(১) মই অসত আৰু অমঙ্গলৰ প্ৰতিৰোধ কৰিম৷\n(২) মই মঙ্গলকাৰ্য কৰি নিজক মঙ্গলময় কৰি গঢ়িম৷\n(৩) মই সকলো তন্ন-তন্নকৈ পৰ্যবেক্ষণ কৰিম৷\n(৪) মই সকলো কাৰ্য ফঁহিয়াই তাৰ ভাল-বেয়া উলিয়াম৷\n(৫) মই কৰ্তব্য-কাৰ্য যথাসাধ্য ভালকৈ কৰিম৷\n(৬) মই মিতব্যয় কৰিম৷\n(৭) মোৰ মনক আনন্দময় কৰি ৰাখিম৷\n(৮) মই বন্ধুৰ সমাদৰ কৰি বন্ধুতা বৃদ্ধি কৰিম৷\n(৯) মই পৰোপকাৰ মোৰ ব্ৰত কৰি ল’ম৷\n(১০) মই মোৰ আগত ওখ-আদৰ্শ ৰাখিম৷\nতুমি যি কামকে কৰা তাত মন-প্ৰাণ সমৰ্পণ কৰি কৰিবা৷ তাৰ উন্নতিৰ নিমিত্তে দিনে-ৰাতিয়ে চিন্তা কৰিবা, তেনেহ’লে নিশ্চয় তুমি কৃতকাৰ্য হ’বা৷ মাকে যেনেকৈ ল’ৰা তোলে, তুমি সেইদৰে তোমাৰ ব্যৱসায় তুলিব লাগিব, নতুবা সি বেয়া হ’ব৷ যেতিয়া যি কৰিব লাগে সেইটো কৰি যাবা, পেলাই নথ’বা৷ নিজৰ স্বাৰ্থ নিজে দেখিলেহে সি ৰক্ষা পৰিব; লোকে দেখিলে সি কেতিয়াও তুমি নিজে দেখাৰ নিচিনা নহয়৷ বনৰীয়া বোন্দাই পহু মাৰি নিদিয়ে বুলি আমাৰ বুঢ়ালোকে কয়৷ সকলো কামৰ ভিতৰত প্ৰৱেশ কৰিবা৷ তোমাৰ কামৰ বিষয়ে সকলো তন্ন-তন্নকৈ জানি ল’বা৷ লোকৰ ওপৰত সম্পূৰ্ণ নিৰ্ভৰ নকৰিবা৷ প্ৰশ্ন কৰিবা জানিবলৈ আৰু শিকিবলৈ, যাক প্ৰশ্ন কৰা তাক ঠগাবলৈ বা জব্দ কৰিবলৈ নহয়৷ পিছৰষাৰত কোৱা বাটে প্ৰশ্ন কৰিলে তাৰে তোমাৰ উপকাৰৰ কোনো কথা কাৰো পৰা উলিয়াব নোৱৰা, বৰং তেওঁ তোমাৰ মতলব বুজি লৈ তোমাৰ উদ্দেশ্য বিফল কৰি দিব; কাৰণ আত্মৰক্ষাৰ অৰ্থে যত্ন কৰা সকলোৰে স্বভাৱ৷\nগোটেইটো জীৱনতে এহাশুধীয়া (sincere) হ’বা৷ মুখে এটা পেটে এটা হৈ চলিলেই তোমাৰ সৰ্বনাশ৷ তেনে স্বভাৱেৰে তুমি একো কাম সিদ্ধি কৰিব নোৱৰা৷ পোনতে, অৰ্থাৎ তুমি ধৰা নপৰালৈকে, দুই-এটা কথাত তুমি সিদ্ধি লাভ কৰিলেও, পিছ্ত ধৰা পৰি থিতাতে তুমি মাটি হ’বা৷ তোমাক কোনেও বিশ্বাস নকৰা হ’ব; তাৰ বাহিৰেও তোমাৰ মনৰ অধোগতি হ’বই হ’ব, নিশ্চয় নিশ্চয়৷ বহুতে “Honesty is the best policy” অৰ্থাৎ নিষ্কপটতা সকলোতকৈ ভাল নীতি বুলি তাৰ আশ্ৰয় লৈ কাম কৰে৷ কিন্তু যদিও সেইটো ভাল তথাপি সি সদায় নিৰাপদ নহয়; কাৰণ policy বা নীতিৰ হিচাপত মাথোন নিষ্কপট হৈ চলিলে, এনেকুৱা অৱস্থা কেতিয়াবা তোমাৰ হ’ব যে সি কেতিয়াবা কোনো কামত খাপ নোখোৱা হ’লে কপটতা (dishonesty) অৱলম্বন কৰিবলৈ তোমাৰ মন যাব৷ আৰ্জব (uprightness) সত্য বস্তু, এই হিচাপত আৰ্জবৰ (honesty) আশ্ৰয় লোৱাটোহে উচিত৷ ঈশ্বৰৰ আগত তোমাৰ business policy অৰ্থাৎ ব্যৱসায়াত্মিকা কুট-বুদ্ধি গ্ৰাহ্য নহয়৷\nসাহ চৰিত্ৰ গঠনত বৰ দৰকাৰ৷ কিন্তু সৎ সাহহে (moral courage)৷ আমাক এনে সাহ লাগে যাক ইংৰাজী ভাষাত Fortitude বোলে৷ এই সাহে মনলৈ এনে বলে আনে, যাৰ দ্বাৰাই ক্ৰোধ, ভয় ইত্যাদিৰ ওপৰত আমাৰ কৰ্তৃত্ব হয়৷ সমুখত উপস্থিত হোৱা বিপদ এই সাহৰ আগত কোঁচ খাই যায়৷ যদি সেই বিপদ একেকুৱা হয় যে সি দুৰ্নিবাৰ, অদম্য, তথাপি এই সৎসাহসে আমাক বীৰৰ নিচিনাকৈ সেই বিপদৰ সমুখ হৈ তাৰ আক্ৰমণ সহ্য কৰিবলৈ শিকাব৷ যি বিপদৰ কোনো প্ৰতিকাৰ নাই তাক বুকু পাতি নিৰ্ভয়ে সহ্য কৰাটোও সাহৰেহে কাম৷ মানুহৰ জীৱনত বিপদ আহিয়েই থাকে, সেইদেখি সাহক জীৱনৰ এৰিব নোৱাৰা লগৰীয়া কৰি ল’ব লাগে৷ বিপদ যেনেকুৱাই হওক সি আহি আগত পৰিলে, থিৰ হৈ মুখত মিচিকিয়া হাঁহিৰে তাৰ সমুখ হ’ব লাগে৷\nমানুহৰ দোষ ক্ষমা কৰিবা৷ ক্ষমাত মহত্ত্ব আৰু দেৱত্ত্ব আছে, আৰু সি তোমাৰ চৰিত্ৰত প্ৰতিভাত হৈ তোমাক আৰু ওখ আৰু মহত কৰিব৷ ক্ষমাই মনলৈ দয়াৰ বাট, প্ৰেমৰ বাট মুকলি কৰি ৰাখে৷ যি দোষ কৰে, তাৰ ঠাইত তোমাৰ মনতে তোমাক বহুৱাই চাবা, তেনেহ’লেও তুমি তেওঁক ক্ষমা কৰিব পাৰিবা৷ হিংসা, খিয়াল, দ্বেষ, ক্ৰোধ আদি নানা অৱস্থাত পৰি মানুহে পশুত্বপ্ৰাপ্ত হৈ পৰৰ বিৰোধ আচৰণ কৰে৷ সেইটো বুজি কৃপা কৰি, ক্ষমা কৰি, সাধুতাৰে তাৰ অসাধুতাক জয় কৰিবা৷ অনেকে বিপক্ষক ক্ষমা কৰে, কিন্তু বিপক্ষৰ দোষটো হ’লে নাপাহৰে, মনত টোপোলা বান্ধি থৈ দিয়ে৷ ক্ষমাও কৰিব লাগে, দায় পাহৰিবও লাগে, তেহে সম্পূৰ্ণ ক্ষমা কৰা হয়, নতুবা পুৰণি দোষৰ সোঁৱৰণিয়ে তোমাৰ মনত আকৌ কেতিয়াবা বিপৰীত ভাবক সাৰ পোৱাই দিব পাৰে৷ সেইদেখি দোষৰ ক্ষমাক সম্পূৰ্ণ কৰিবলৈ পাহৰণি লাগে৷\nঈশ্বৰে সৃষ্টিৰ সকলো পদাৰ্থ, সকলো কাৰ্যকে আপুনি গঢ়িছে; মাথোন এটি কাৰ্যৰ গঠন তেওঁ মানুহৰ হাতত এৰি দিছে; সেইটি মানুহৰ চৰিত্ৰ গঠন৷ ইয়াৰ কাৰণ, মানুহক তেওঁ বুদ্ধি-বিদ্যা আৰু চিন্তা-শক্তি দান কৰি ৰাখিছে৷ এইফেৰা ‘স্বৰাজ’ৰ (self-government) ক্ষমতা মানুহে ঈশ্বৰৰ পৰা লাভ কৰিছে৷ এতেকে এইফেৰি ‘স্বৰাজ’ৰ শাসন, গঠন মানুহে ভালকৈ কৰিলে ভাল হৈ তাৰ ফলাফল ভোগ কৰিবলৈ পায়, বেয়াকৈ কৰিলে বেয়া হৈ তাৰ ফল ভোগ কৰিবলৈ পায়৷ self-government municipality অৰ্থাৎ স্বায়ত্ব শাসনৰ ক্ষমতা পোৱা কোনো মিউনিচিপেলিটিয়ে ভালকৈ নিজৰ কৰ্তব্য কৰিব নোৱাৰিলে, গৱৰ্ণমেণ্টে সেই মিউনিচিপেলিটিৰ পৰা সেই ক্ষমতা কাঢ়ি নিয়া আমি চকুৰ আগতে দেখি আছোঁ৷ সেইদৰে নিজৰ চৰিত্ৰ গঠন কাৰ্যত অপাৰগ হোৱা লোককো ঈশ্বৰে তেওঁৰ হাতৰ পৰা এই ডাঙৰ ক্ষমতা কাঢ়ি নি, চৰিত্ৰ কি বস্তু তাক নজনা পশুৰ শাৰীলৈ পঠিয়ায়৷ সজ-চিন্তা, সজ-কাৰ্যৰ জনক৷ মনৰ পোহৰে তোমাৰ কাৰ্যৰ এন্ধাৰ চুকতো পোহৰ পেলায়৷ মন, বুদ্ধি, চিত্তক শুদ্ধ কৰি ৰাখা, আৰু সেই বিশুদ্ধ মন-বুদ্ধি, চিত্তৰে তোমাৰ অন্তৰ বিশুদ্ধ কৰি, জীৱনৰ কাৰ্যক্ষেত্ৰত আগবাঢ়ি যোৱা; ভয় নাই, তোমাৰ জয় নিশ্চিত৷\nঈশ্বৰত একান্ত বিশ্বাস, একান্ত নিৰ্ভৰ কৰি, তোমাৰ জীৱনত এহাশুধীয়াকৈ নিষ্কপটভাৱে কৰা কাৰ্যৰ ফলাফল তেওঁৰ চৰণত সমৰ্পণ কৰা, হে বন্ধুসকল এয়েই তোমালোকৰ প্ৰতি এই দুখীয়াৰ উপদেশ৷\n← সম্পাদকলৈ চিঠি (বিকাশ দাস)\nসৰিয়হ ফুল – ডিচেম্বৰ-জানুৱাৰী ২০১২ →


মাত্ৰ ৪ বছৰৰ ব্যৱধান! দুৰ্ঘটনাত প্ৰাণ হেৰুৱালে দুই যমজ ভাতৃয়ে... - NEWS8 NorthEast\nHome/অসমীয়া/অসম/মাত্ৰ ৪ বছৰৰ ব্যৱধান! দুৰ্ঘটনাত প্ৰাণ হেৰুৱালে দুই যমজ ভাতৃয়ে…\nমাত্ৰ ৪ বছৰৰ ব্যৱধান! দুৰ্ঘটনাত প্ৰাণ হেৰুৱালে দুই যমজ ভাতৃয়ে…\nনিউজ ডেস্ক। অসমীয়াত এষাৰ কথা আছে, দাতাই দিলেও বিধাতাই নিদিয়ে…।\nঠিক এই কথাই যেন ঘটিল তেজপুৰৰ এটা দৰিদ্ৰ পৰিয়ালৰ সৈতে।\nতেজপুৰৰ বাম পৰ্বতীয়া পহুমৰা চুবুৰীৰ নিবাসী অনন্ত পটংগীয়াৰ পৰিয়ালৰ যমজ পুত্ৰদ্বয়ৰ দুয়ােজনৰেই ৪ বছৰৰ ব্যৱধানত মৃত্যু।\n৪ বছৰ পূৰ্বে এজন পুত্ৰক হেৰুওৱা পৰিয়ালটােলৈ পুনৰ নামি আহিল আন এটা দুৰ্যােগ।\nমংগলবাৰে নিশা সংঘটিত এক পথ দুৰ্ঘটনাত পৰিয়াালটােৰ দ্বিতীয়জন যমজ সন্তান আৰু শােণিতপুৰ জিলাৰ পৰ্বতীয়া শাখা ছাত্ৰ সন্থাৰ সাধাৰণ সম্পাদক দীপজ্যােতি পটংগীয়াৰ ২৪ বছৰ বয়সতে মৃত্যু ঘটে।\nজানিব পৰা মতে, নিশা ১২.৪৫ মান বজাত বিশেষ কাৰণবশতঃ এ এছ ১২ ইউ ১৬১৪ নম্বৰৰ মটৰ চাইকেলখনেৰে এন ডি ৰোডেৰে চহৰ অভিমুখে আহি থাকোতে কমাৰচুবুৰিৰ ভর্তক অফিচাৰ্ছ কলনিৰ পৰা হঠাৎ মূল পথলৈ ওলাই অহা এ এছ ১২ এল ৬৪৫১ নম্বৰৰ ইন ‘ভাখনৰ সৈতে খুন্দা লাগে।\nফলত গুৰুতৰভাৱে আহত দীপজ্যোতিক স্থানীয় একাংশ লোকে ততাতৈয়াকৈ তেজপুৰ টাইমছ হাস্পতাললৈ লৈ আহে যদিও চিকিৎসকে তেওঁক মৃত বুলি ঘোষণা কৰে।\nউল্লেখযোগ্য যে দীপজ্যােতিৰ পিতৃ এখন সৰু দোকানৰ কৰ্মচাৰী।\nতেজপুৰ আঞ্চলিক ছাত্ৰ সন্থাৰ কাৰ্যনির্বাহক সদস্য তথা বাম পৰ্বতীয়া শাখা ছাত্ৰ সন্থাৰ সাধাৰণ সম্পাদক দীপজ্যোতি পটংগীয়াৰ অকাল মৃত্যুত মর্মাহত হৈ পৰে তেজপুৰৰ ছাত্ৰ সমাজ।\nসদৌ অসম ছাত্ৰ সন্থাৰ সাংগঠনিক সম্পাদক নিতুল বৰা, তেজপুৰ আঞ্চলিক ছাত্ৰ সন্থাৰ সভাপতি অৰূপ তালুকদাৰ আৰু সাধাৰণ সম্পাদক দেৱাঞ্জন পাঠকৰ নেতৃত্বত আছুৰ কর্মকর্তাসকলে দীপজ্যোতিৰ নশ্বৰ দেহত সন্থাৰ পতাকাৰে শেষ শ্রদ্ধা জ্ঞাপন কৰে।\nলগতে শোণিতপুৰ জিলাৰ আছুৰ কার্যালয়সমূহত অহা তিনি দিনলৈ সন্থাৰ পতাকা অর্ধনমিত কৰি ৰখাৰ সিদ্ধান্ত গ্ৰহণ কৰে।\nউল্লেখযোগ্য যে বাম পৰ্বতীয়া শান্তি সমন্বয় সুৰক্ষা সমিতিৰ এগৰাকী সক্ৰিয় নিষ্ঠাৱান কৰ্মী হিচাপে অঞ্চলটোৰ ৰাজহুৱা সকলো কামতেই অগ্রণী ভূমিকা গ্ৰহণ কৰা দীপজ্যোতি বাম পৰ্বতীয়া ৰঙালী বিহু সন্মিলনৰ সম্পাদকৰ দায়িত্বতো আছিল।\nএইগৰাকী অতি সৰবৰহী সমাজকর্মী যুৱকে ২৪ বছৰ বয়সতে কৰুণ মৃত্যুক সাবটি লোৱাত সমগ্র বাম পৰ্বতীয়া অঞ্চলবাসী শোকাচ্ছন্ন হৈ পৰাৰ লগতে তেজপুৰতো শোকৰ ছাঁ পৰা পৰিছে।\nশোকাবহ! ভূমিস্খলনৰ ফলত শোৱাপাটীতে প্ৰাণ হেৰুৱাবলগীয়া হ’ল দুই ভাই-ভগ্নীয়ে\nমেট্ৰিকৰ ফলাফল বেয়া হোৱা শিক্ষানুষ্ঠানৰ অধ্যক্ষক ধমক শিক্ষামন্ত্ৰীৰ- ‘ননচেন্স কথা ন'কব’\nPingback: শোকাবহ! ভূমিস্খলনৰ ফলত শোৱাপাটীতে প্ৰাণ হেৰুৱাবলগীয়া হ’ল দুই ভাই-ভগ্নীয়ে - NEWS8 NorthEast\nPingback: মৰ্মান্তিক! জ্বলি আছিল ভগ্নীৰ চিতা, সেই সময়তে ভাতৃয়ে ল’লে ভয়ংকৰ পদক্ষেপ... - NEWS8 NorthEast\nPingback: নাহফুটুকীৰ আক্ৰমণত নিহত ৩ শিশু! বাঘ ধৰিবলৈ প্ৰশাসনৰ অভিযান - NEWS8 NorthEast


জালপঞ্জী: বিৱৰ্তন (এক বিজ্ঞানভিত্তিক কল্প-কাহিনী)\nস্মাৰ্টফোনটো তাৰ স্কুলীয়া বন্ধু বৰ্গৰ হুৱাট্‌চ-এপ গোটটোত লগৰ কেইটাৰ লগত চুপতি কৰি কৰি গৈ থাকিল৷ আজি ৩০-ৰ ডেওনাত ভৰি দিয়া বন্ধু কেইজনৰ ১৫-২০ বছৰ পুৰণি স্কুলীয়া স্মৃতিবোৰ যেন এই গোটটোৰ মাজত সজীৱ হৈ উঠে৷ সেই তেতিয়াৰ শিক্ষকসকলক দিয়া নামবোৰ, কোনে ক্লাছত কি কৰিছিলে, কি নকৰিছিলে আদি কথাবোৰেৰে গোটটো বেছ জমি থাকে৷ জোকোৱাৰ নামবোৰেদি আজিও সিঁহতি ইটোৱে-সিটোক মাতে৷ নিজ নিজ কৰ্ম ব্যস্ততাৰ মাজতো এক নস্তালজিক অনুভুতি৷ মাজে মাজে কোনোবাই কৌতুক কিছুমানো ভাগ-বতৰা কৰে৷ তাৰ ভিতৰত ৰিকুৰ প্ৰিয়তম বন্ধু তথা সহকৰ্মী নিপনৰ মন্তব্যই বেছি৷ সি দিয়া কৌতুকবোৰো বেছ সৃষ্টিশীল৷\nএনেতে ৰিকুৰ ফোনটো বাজি উঠিল৷ ফোনটো কাণৰ ওচৰত লোৱাৰ লগে লাগে সিফালৰ পৰা অভ্ৰমিকাৰ মাত ভাহি আহিল - "হেল্লো, আহি আছানে?"\n-“অ’ আহি আছো৷ আৰু ১৫ মিনিটমান হয়তো লাগিব৷”\n-“বাৰু, আহা৷ মই আহি পালোহি৷ সোনকালে আহা৷”\n-“ঠিক আছে, বাই৷”\n-“বাই, লগ পাম৷”\nঅভ্ৰমিকা ৰিকুৰ 'ই-বান্ধৱী', মানে ফেইচবুক হুৱাট্‌চ -এপ আদিত লগ পোৱা বান্ধৱী৷ আজি দুবছৰ মানেই হ’ল সিহঁত চিনাকী হোৱা৷ কোনো দিনে বাস্তৱ জগতত লগ পোৱা নাই যাদিও, ই-মাধ্যমসমূহে সিহঁত দুয়োকে যথেষ্ট ওচৰলৈ আহিছে৷ আজি-কালি ফোনতো বহু সময় ধৰি কথা-বতৰা চলে৷ কথাবোৰ, মনবোৰ যেন মিলিব ধৰিছে৷ একেই ধৰণৰ ৰুচি, একে শিল্পীৰে সংগীত, একেই কথা-ছবি দুয়ো ভাল পায়৷ হয়তো প্ৰেমৰ এজাক বা ব'বলৈ আৰম্ভ কৰিছে সিঁহতৰ মাজত৷ বহুবাৰ ৰিকুৱে অভ্ৰমিকাক লগ পাবলৈ আগ্ৰহ প্ৰকাশ কৰিছিলে - ক’ৰবাত কফি একাপ খাবলৈ, মুখা-মুখিকৈ অন্ততঃ কথা এষাৰ পাতিবলৈ৷ অভ্ৰমিকাই সংকুচ কৰিছিলে৷ লগ কৰিব নোৱাৰিম বুলি কৈছিল, "আমি ই-বন্ধু হৈ থকাই ভাল" বুলিয়েই কৈছিল৷ বহু দিনৰ নিৰবিচিণ্ণ প্ৰচেষ্টাই আজি ফল দিলে। অৱশেষত ৰিকুৰ কথাত তাই মান্তি হ’ল৷ আজি ৰিকু গৈছে অভ্ৰমিকাক লগ ধৰিবলৈ - পোণ প্ৰথমবাৰৰ বাবে৷\nঘাইপথটিৰ মাজে মাজে ‘গুৱাপ’খন যিমানে আগ বাঢ়ি গ’ল, ৰিকুৰ মনটো সিমানেই উচ-পিচ কৰিবলৈ ধাৰিলে৷ যোৱা দুবছৰ ধৰি যিজনী ছোৱালীৰ লগত সি ইমান কথা-বতৰা পাতিলে, বিভিন্ন ভাৱৰ আদান-প্ৰদান কৰিলে আৰু বহুখিনি ওচৰ চাপি আহিলে, আজি সি তাইক লগ পাব - নিজ চকুৰে দেখিব৷ কিছু কথা পাতিব৷ হয়তো প্ৰাণৰ কথা আৰু মুকলিকৈ পাতিব৷ তাৰ মনটো ভাল লাগি আহিল৷\n'কাৰেংঘৰ' গুৱাহাটীৰ এখন আধুনিক ৰেষ্টোৰা৷ নতুনকৈ বৰ জনপ্ৰিয় হৈছে৷ তাতেই ৰিকু আৰু অভ্ৰমিকাই প্ৰথম বাৰৰ বাবে লগ কৰিব৷ ই গুৱাহাটীৰ একমাত্ৰ যন্ত্ৰমানৱে চলোৱা ৰেষ্টোৰা৷ গ্ৰাহকে খোৱা টেবুলত থকা পৰ্দা এখনত কি খাব জনাই দিয়ে৷ তাৰ ভিত্তিত, ৰান্ধনীঘৰত কিছুমান ঔদ্যোগিক যন্ত্ৰমানৱে আহাৰ তৈয়াৰ কৰে৷ সেইবোৰ আকৌ কেইবাখনো উৰন্ত-যান বা ড্ৰোনে টেবুলত গ্ৰাহকৰ আগত সজাই দি থৈ যায়৷ ৰিকু সোমাই অহাৰ লাগে লাগে এক অপৰূপ দৃশ্য৷ শাৰী শাৰী কৈ থকা টেবুলসমূহত খাদ্য-প্ৰিয় গ্ৰাহক কিছুমানে জুতি লৈ আহাৰ গ্ৰহণ কৰি আছে৷ আন কিছুমানে অৰ্ডাৰ দি আহাৰ অহালৈ বাট চাই আছে৷ কিছুমান ৫-৬ জনীয়া সমনীয়া বন্ধু-বান্ধবৰ দল, কিছুমান বাপেক-মাক-ল’ৰা-ছোৱালী লৈ অহা পৰিয়াল৷ আন কিছুমান চকুৱে চকুৱে চাই আত্ম বিভোৰ হৈ থকা প্ৰেমিক-প্ৰেমিকা৷ তাৰ মাজে মাজে মৌ-মাখিৰ দৰে শব্দ কৰি উৰি ফুৰিছে অসংখ্য কৃত্ৰিম বুদ্ধিমত্তা থকা ড্ৰোন৷ কিছুমানে আহাৰ লৈ আহিছে৷ কিছুমানে খোৱা শেষ কৰা প্লেট-বাটিবোৰ লৈ গৈছে৷ এক ব্যস্তময় পৰিবেশ৷ ৰিকুৱে বিষ্ময়ভৰা চাওনিৰে সেইবোৰ চাই থাকোতেই, কোনাবাই মাত লগালে - "মহাশয়, মই কিবা সহায় কৰিব পাৰো?"\nৰিকুৱে কেবিনৰ দৰ্জাখন খুলি বিৰ্চুতি খালে – অভ্ৰমিকাই মিচিকিয়া হাঁহি এটাৰে তালৈ বাট চাই আছিল৷ দুয়ো মুখা-মুখিকৈ বহিল৷ ফটোত দেখাতকৈও তাই ধুনিয়া৷ কেই চেকেণ্ড মান সি একো নমতাকৈ বহি থাকিল – বজ্ৰপাত পৰা মানুহৰ দৰে৷\n-“এতিয়া কফি একাপ খাম৷”\n-“ইয়াৰ প’ৰ্ক-ম’ম’ খুব ভাল৷ টেষ্ট কৰি চোৱা৷”\nঅভ্ৰমিকাই স্পৰ্শকাতৰ পৰ্দাখনত টিপি টিপি অৰ্ডাৰটো দিলে৷ ৰিকুৱে ভেবা লাগি তাইক চায়েই থাকিল৷\n-“আৰু, তোমাৰ কাম-কাজ কেনে চলিছে?” অভ্ৰমিকাই কথাৰ পাতনি পেলিলে৷ দুয়ো বহু কথা পাতিলে৷ সময়বোৰ কেনেকৈ পাৰ হৈ গ’ল সি গমকে নাপালে৷ মাজতে ড্ৰোনবোৰে উৰি উৰি তাঁহাতক চাহ-কফি, ম’ম’ আদি দি গ’ল৷ খোৱা হোৱাৰ পিছত লৈয়ো গ’ল৷ তাৰ পিছত ভাত-মাছেৰে মূল আহাৰ আনি উপস্থাপন কৰিলে৷ খোৱা হোৱাৰ পিছত ড্ৰনবোৰে সেইবোৰ লৈ গ’ল আৰু মেজখন পৰিষ্কাৰ কৰি দিলে৷\nঅৱশেষত বিদায় লোৱাৰ সময় আহিল৷ অভ্ৰমিকাই ক’লে – “তোমাৰ দহ মিনিট আছেনে? যোৱাৰ আগে আগে মই তোমাক কিবা এটা ক’ব বিচাৰিছোঁ৷”\n-“কি কোৱা, অভ্ৰমিকা?”\n-“ঠিক ক’ব, নহয়৷ জনাব বিছাৰিছোঁ বা দেখুৱাব বিছাৰিছোঁ৷”\nঅভ্ৰমিকাই তাইৰ হাত দুখন নিজৰ মুৰৰ পিছফালে নি কিবা এটা টিপি দিলে৷ তাৰ পিছত তাই কিবা এটা যেন খুলি আনিলে৷ লগে লগে তাই মুখৰ চালখন যেন খোল খাই আহিল৷\nৰিকু বিৰ্চুতি খাই গ’ল৷ এইবোৰ কি হৈছে? সি একো বুজিব নোৱাৰিলে৷ চালখনৰ তলত, প্লাষ্টিক, ৰূপালী ৰঙৰ বিভিন্ন ধাতুৰ সুক্ষ্ম অংশ৷ তাৰ মাজে মাজে কিছুমান সেউজিয়া আৰু তাম-বৰণীয়া সৰু ইলেকট্ৰনিক চাৰ্কিট৷ তেনেকৈয়ে অভ্ৰমিকাই “হাঁহি” এটা মাৰি ক’লে – “ভয় নকৰিবা৷ এইয়াই তোমাৰ আচল 'অভ্ৰমিকা'৷\n"তুমি হয়তো আচৰিত হ’বা৷ হয়তো অলপ খঙো উঠিব পাৰে৷ মই, মানে 'অভ্ৰমিকা', কোনো তেজ-মঙহৰ যুৱতী নহওঁ৷"\nৰিকুৱে মুখ মেলি তবাধ লাগি চাই থাকিল৷\n"মই এজনী ‘হ’ম’ চাইবাৰ-চেপিয়েঞ্চ’ (Homo cyber-sapiens)৷ কোনো কোনোৱে আমাক ‘অতিকৈ বাস্তৱধৰ্মী মানৱ-সদৃশ জৈৱ-যান্ত্ৰিক যন্ত্ৰ’ (super-realistic humanoid bio-mechanical robot) বুলিও কয়৷"\nএনেতে কেবিনটোলৈ ১০-১২ জন মান মানুহ সোমাই আহিল৷ অভ্ৰমিকাই তেওঁলোকৰ ফালে চাই ক’লে - "এওঁলোক মোৰ সৃষ্টিকৰ্তা৷"\nৰিকুৰ মুৰত যেন শৰগ ভাঙি পাৰিল৷ সি ৰঙা-কলা পৰি গ’ল৷ কি কৰিব, য’ত যাব একো বুজি নাপালে৷ সি বজ্ৰপাত পৰা মানুহৰ দৰে এক থৰে ৰৈ থাকিল৷ মনলৈ বুলেট ট্ৰেইন যোৱাৰ দৰে বহু কথা চিৰিং কৈ আহিল আৰু গ’ল৷ সেই আবৰাম খান আৰু আৰাধ্যা বচ্চনে অভিনয় কৰা ‘হানিমুন ইন জুপিটাৰ’ নামৰ ৰোমান্টিক বোলছবিখন ভাল পোৱা, ইমান সুন্দৰকৈ বৰ্ণনা কৰি তাৰ লগত কথোপ-কথন কৰি 'চেনি' খোৱা সেই 'অভ্ৰমিকা' এটি যন্ত্ৰ! হ’বই নোৱাৰে৷ সি বিশ্বাস কৰিব নোৱাৰিলে৷ সি তাৰ সন্মূখনত হাঁহি হাঁহি তাৰ পৰিস্থিতি উপভোগ কৰি থকা বৈজ্ঞানিকৰ দলটোক বৰ প্ৰহাৰ কৰিবলৈ মন গ’ল৷ কোনোমতে নিজকে নিয়ন্ত্ৰণ কৰি আহি সি লাহেকৈ সুধিলে -"অভ্ৰমিকা এটা যন্ত্ৰ!! ইমান সঁচা মানুহৰ দৰে, একেবাৰে ধৰিব নোৱাৰি৷"\nদলটোৰ আটাইতকৈ বয়োজেষ্ঠ ব্যক্তিজনে উত্তৰ দিলে, "ধন্যবাদ৷ আমাৰ সৃষ্টিয়ে আজি এই স্তৰ পোৱাহি বাবে আমি অতি আনন্দিত৷ অ’, চিনাকি কৰি দিবলৈ পাহৰিছিলো, মই ড. পি. কে.৷ এই প্ৰকল্পৰ গবেষণাৰ মুৰব্বী৷ মই উত্তৰ-গুৱাহাটীৰ 'ব্ৰেইন-জ’ন'(brain-zone)-ৰ 'ইন্সটিটিউত অৱ অৰ্টিভিচিয়েল ইন্টেলিজেঞ্চ'ৰ এজন গৱেষক৷ এওঁ হিৰ’চিমা বিশ্ববিদ্যালয়ৰ ড. জে. টি.৷ আৰু এওঁলোক আমাৰ দলৰ সদস্য৷"\nড. পিকেয়ে আনকেইজনৰো চিনাকি দি গ’ল৷ ৰিকুৰ মনত ইমানবোৰ খেলি-মেলি লাগি আছিল যে সি কথাবোৰ ভালকৈ নুশুনিলে৷ কেইজনমান কম্পিউটাৰ বিজ্ঞানী, দুজনমান মনোবিজ্ঞানী আৰু সমাজ-বিজ্ঞানী৷ কৃত্ৰিম বুদ্ধিমত্তাটোৱে কি ক’ব লাগে, কেনেকৈ ক’ব লাগে আদি সকলো নিজে সিদ্ধান্ত লয়৷ ই মানুহৰ মন ইমান সুন্দৰকৈ বুজে আৰু পতাব বা মনাব পাৰে সৃষ্টিকৰ্তাসকলো তবধ মানিছে৷\nফিজা-শিয়ালটোৰ দৰে ৰিকু ঘৰ পালেহি৷ তাৰ দেওবাৰৰ মধ্যাহ্ন-ভোজনৰ অসাধাৰণ অভিজ্ঞতাৰ কথা ভাৱি ভাৱি সি তত নাপালে৷ সময় অতিবাহিত কৰিবলৈ সি আই-পি-টি-ভিটো চলালে৷ এই টিভিবোৰ ইণ্টাৰ্নটতে চলে৷ বেলেগ কেব’লৰ প্ৰয়োজন নাই৷ 'নিতৌ-৩৬৫' চেনেলত আহি আছে "সংযুক্ত দক্ষিণ এছিয়াৰ ৰাষ্ট্ৰসমূহ"ৰ (United States of South Asia) প্ৰধান মন্ত্ৰী শ্ৰীমান ৰিজিজুৱে বঙ্গোপ সাগৰৰ সোঁমাজত নিৰ্মাণ কৰা 'গেছ-হাইড্ৰেট এক্সট্ৰেকচন' প্ৰকল্পত ভ্ৰমণ কৰিবলৈ যোৱাৰ এক প্ৰতিবেদন৷ প্ৰতিবেদনৰ মতে বঙ্গোপ সাগৰৰ লগতে আৰৱ সাগৰ, ভাৰত মহাসাগৰ আদিৰ তলিত বহু নিযুত-কৌটি মেট্ৰিক-টন মিঠেইন গেছ আৰু পানীৰ এক জটিল মিশ্ৰ - 'গেছ-হাইড্ৰেট' জমা হৈ আছে৷ এইবোৰ নিষ্কাশন কৰি ইন্ধন হিচাপে ব্যৱহাৰ কৰিবলৈ এই প্ৰকল্প হাতত লোৱা হৈছে৷ 'জীৱন্ত-খবৰ' চেনেলত আহি আছে কাজিৰঙাত চোৰং-চিকাৰীৰ পৰা গড় ৰক্ষা কৰিবলৈ লোৱা অত্যাধুনিক ব্যৱস্থাৰ এক প্ৰতিবেদন৷ প্ৰাপ্ত-বসষ্ক গড়বোৰৰ খড়্গৰ আগটোত স্থাপন কৰা হৈছে - আত্ম-ৰক্ষক লেজাৰ-গান৷ কোনোবাই আক্ৰমণ কৰিবলৈ আহিলেই লেজাৰ ৰশ্মীৰে প্ৰত্যুত্তৰ দিয়া হয়৷ 'অসমীয়াত বা-বাতৰি' চেনেলত দেখুৱাই আছে 'Guwahati Greats' আৰু 'Imphal Impactors'-ৰ মাজৰ Twenty-20 IPL খেল৷ স্থান আইজল ষ্টেডিয়াম৷ গুৱাহাটী দলে এইমাত্ৰ এটা ৬ মাৰিলে৷ খোপাত কপৌ ফুল, হাতত ঘাম খাৰু আদিৰে অসমীয়া ৰিহা-মেখেলা বিন্ধা চিয়েৰলিডাৰ কেইজনীয়ে ঢোল-পেঁপাৰ উৎফুলিত তালত নাচি উঠিল৷ আকৌ ৬ কৰিবলৈ গৈ বেটচমেনজন আউত হ’ল৷ এইবাৰ ইম্ফলদলৰ চিয়েৰলিডাৰ কেইজনীয়ে মণিপুৰি নৃত্যৰে খেলুৱৈকেইজনক উৎসাহ যোগালে৷ বাকী চেনেলবোৰো ঘুৰাই-পকাই চাই গ’ল৷ ক’তো তাৰ মন নবহিল৷ বাৰে পৰি দুপৰিয়াৰ ঘটনাবোৰলৈ মনত পৰি থাকিল তাৰ৷\nৰিকু, মানে ‘ৰকিবুল আহমেদ’, এজন প্ৰগতিশীল যুক্তিবাদী যুবক৷ নিজকে 'প্ৰাক্তন-মুছলমান', 'নৈতিক-নাস্তিক' আদি আখ্যা দি ভাল পায়৷ গোমাংস, গাহৰি মাংস আদি সকলো সমানে খোৱা ৰিকুৱে খোৱাৰ ক্ষেত্ৰত প্ৰথমে জিভা, দ্বিতীয়তে পেট, তৃতীয়তে স্বাস্থ্য, চতুৰ্থতে পকেটত থকা পইছাৰ নিৰ্দেশতহে চলা উচিত বুলি সকলোকে কৈ ফুৰে৷ এবাৰ এনে 'হাৰাম' কৰাৰ বাবে তাৰ আম্মাকে খুবকৈ গালি দিছিলে৷ তেতিয়া সি উত্তৰ দিছিলে যে - গাহৰি খোৱাক নিসিদ্ধ যিটো সময়ত কৰা হৈছিলে তেতিয়া গাহৰিৰ প্ৰতি-পালন বৈজ্ঞানিক নাছিলে৷ য’ত-ত’ত অখাদ্য খাই বাবে তাৰ পৰা ফিটা পেলু আদি হোৱাৰ সম্ভাৱনা বেছি আছিল৷ কিন্তু আজিৰ যুগত স্বাস্থ্যৱান পামত বৈজ্ঞানিক পদ্ধতিৰে প্ৰিত-পালন পালন গাহৰি খালে এনে কোনো বেমাৰ নহয়৷\nৰিকুৰ বাল্য-বন্ধু তথা বৰ্তমানৰ সহকৰ্মী নিপনো, মানে 'নিপন শৰ্মা' এটা মস্ত নাস্তিক - 'নৈতিক নাস্তিক'৷ তাৰ পুৰ্বজ, পবিত্ৰ কামাখ্যা মন্দিৰৰ পূজাৰী বা পাণ্ডাসকলৰ নামত সি এটা কলঙ্ক৷ ৰিকুৰ লগত সমানে বহি গোমংস, গাহৰি মাংস খোৱা নিপনৰো একেই যুক্তি - সকলো জন্তু জন্তুৱেই৷ ছাগলী কি, ম’হ কি, গৰুও সেয়েই অন্ততঃ মাংসৰ ক্ষেত্ৰত৷ ছাগলি, ম’হ খাব পাৰি যদি গৰু কিয় নোৱাৰো? তাৰ মতে পবিত্ৰতা এটা মানসিক স্থিতি৷ তাক কোনো বিশেষ জন্তুৰ লগত সংলগ্ন কৰি আন একেই ধৰণৰ জন্তুবোৰক বলি দিয়াৰ যুক্তি সি বিচাৰি নাপায়৷\nহয়তো, ৰিকু-নিপনৰ এনে চিন্তাধাৰা সিহঁতৰ শিক্ষা-অধ্যয়ন আদিৰ ভেটিত গড় লৈ উঠিছে৷ দুয়ো পদাৰ্থ-বিজ্ঞানৰ ডক্টৰেট৷ দুয়ো কোৱাণ্টাম-মেকানিক্সৰ গৱেষক৷ সিহঁতৰ যুতীয়া গৱেষণা-পত্ৰসমূহে ইতিমধ্যে বিশ্বত যথেষ্ট সমাদৰ লাভ কৰিছে৷ তেওঁ ‘সৃষ্টি’ৰ মূল ৰহস্য পোহৰলৈ আনিবলৈ কৰা গৱেষণাবোৰে বৌদ্ধিক জগতত এক আলোড়ণৰ সৃষ্টি কৰিছে৷ 'ধৰ্ম'ই দেখুওৱা পথতকৈ যেন পদাৰ্থ-বিজ্ঞানে পোহৰলৈ অনা তথ্যসমূহে সিঁহতক সৃষ্টিৰ বৈছি ওচৰলৈ লৈ যাব পাৰিছে৷ সেয়ে সিহঁত নাস্তিক৷\nদিনৰ কথাবোৰ ৰিকুৰ কোনোবাক বৰকৈ মন গ’ল৷ সি নিপনলৈ ফোন কৰিলে -"নিপন, ভালনে?"\nৰিকুও থমকি ৰ’ল৷ সি মনেই কৰা নাছিলে - সি বহি থকা চ’ফাখনৰ সন্মূখৰ সৰু টেবুলখনত নিপনৰ ফুলৰ মালাৰে সজ্জিত এখন ফটো৷ ওচৰতে প্ৰজ্বলিত এগছি চাকি৷ তেন্তে গৱেষণাগাৰত লগ পোৱা, তাৰ লগত সদায় কথা পতা সেই 'নিপন'টো কোন? ৰিকুৱে একো বুজি নাপালে৷ কি হৈছৈ এইবোৰ ???\nনিপনৰ মাকে কৈ গ’ল - "আজি ছমাহমানেই হ’ল৷ সি এই সংসাৰ এৰি বহুদূৰলৈ গুছি গ’ল৷ এক অজান ৰোগে পাইছিলে৷ ডাক্তৰে ব্ৰেইন টিউমাৰ এটা ধৰা পেলাইছিলে৷ কিন্তু কৰ্কট-ৰোগ বোলে নহয়৷ শেষমুহূৰ্তলৈকে সি কিন্তু বেছ ফুৰ্তিতেই আছিল৷ একো কষ্ট পোৱা নাছিল হয়তো৷”\nকৌতুহলবশত ৰিকুৱে সুধিলে - "কি হৈছিল তাৰ? মানে মুৰৰ বিষ, নে কি?"\n-"নাই সেইবোৰ একো নাই৷ দিনে-ৰাতি কেবল স্মাৰ্টফোনডালত কিবা টিপা-টিপি কৰি থাকে৷ একেবাৰে আসক্ত৷ টোপনি নাই, ভোক নাই৷ তাৰ শৰীৰটো শুকাই- এদিন হঠাৎ তাৰ চাল-চলন বন্ধ হৈ গ’ল৷ এতিয়ালৈকে পৃথিৱীত মাত্ৰ দুটা কেচ হে পোৱা গৈছে৷ সি যোৱাৰ কেইদিনমানৰ পিছত অভ্ৰমিকা নামৰ গাভৰু ছোৱালী এজনীও..."\nৰিকু জিকাৰ খাই উঠিল - "কি? অভ্ৰমিকা সঁচা ছোৱালী আছিল?"\n-"অ’ কিয়? এজনী বৰ ধুনীয়া ছোৱালী আছিল৷ তাইক মই নিজে দেখিছোঁ, নিপনৰ দৰেই তাইক সেই অজান ৰোগে পাইছিলে৷ তাই ---"\nৰিকুৱে আৰু সেইবোৰ শুনি থাকিব নোৱাৰিলে৷ সি নিপনৰ মাকক বিদাই দি ঘৰ মুখে খোজ দিলে৷ তাৰ মনত বহু কথাই তোল-পাৰ লগাবলৈ ধৰিলে৷ সি এবাৰ ভাৱিলে পুলিচক এজেহাৰ দি অহাটো ভাল হ’ল – হয়তো এক বিৰাট ষড়যন্ত্ৰ চলি আছে৷ কথাবোৰ ভাৱি ভাৱি আহি সি ঘৰেই পালেহি৷ পুলিচ থানালৈ যোৱা নহ’ল৷ ইতিমধ্যে আন্ধাৰো হ’ল৷ তাৰ ভাগৰো লাগিল৷ অলপ জিৰণি লৈ পিছত যাব বুলি যি ঘৰত সোমাল৷ বিচনাত পৰি সি অলপ শুবলৈ চেষ্টা কৰিলে৷\nকোনোবাই দোৱাৰত টোকাৰতহে সি আকৌ সাৰ পালে৷ সাৰ পাই দেখিলে প্ৰায় মাজ-ৰাতি হৈছে৷ কোন আহিলে এই ৰাতিখন? সি দোৱাৰখন খুলি দিলে৷ দোৱাৰ মুখত নিপন আৰু অভ্ৰমিকা৷ দুয়ো সোমাই আহিল৷ দুয়োৱে মুখত আঙুলি দি মনে মনে থাকিবলৈ ইংগিত দিলে৷ তাক চ’ফাখনত বহিবলৈ ইংগিত দিলে৷\nসি চ’ফাত বহাৰ পিছত নিপনে ক’বলৈ ধৰিলে -“ৰিকু, আমাক দেখি তুমি আচৰিত হৈছা? তুমি অনুমান কৰাৰ দৰেই, হয়, আমি দুয়ো "হ’ম’ চাইবাৰ-চেপিয়েঞ্চ"....”\nৰিকুৱে নিঃশব্দই শুনি গ’ল৷ অভ্ৰমিকাইও নিপনৰ কথাৰ মাজে মাজে দুআষাৰ ক’লে৷"চোৱা ৰিকু, মানৱ শৰীৰ অস্থায়ী, মৰণশীল৷ ইয়াৰ আন কিছুমান প্ৰতিবন্ধতাও আছে৷ আমি যদি এটা উন্নত শৰীৰৰ গৰাকী হ’ব পাৰো, আপত্তি কিহৰ? যিটো শৰীৰৰ ভাগৰ নালাগে, টোপনি নধৰে – ২৪ ঘণ্টাই অহৰহ কাম কৰিব পাৰে, বেমাৰ-আজাৰ নহয়, লোভ-মোহ নাই, খং-ৰাগ নাই, যৌন অনুৰাগ নাই, চিৰ-যৌৱন হৈ থাকে৷ ভাবি চোৱাচোন আমি কিমান মনোযোগ দি কাম কৰিব পাৰিম, ব্যৱসায়-বাণিজ্য, গৱেষণা, ৰাজনীতি, দেশ-সেৱা আদি যি কামেই নকৰো, কিমান ক্ষিপ্ৰতাৰে উন্নতি কৰিব পাৰিম? হ’ম’ চাইবাৰ-চেপিয়েঞ্চ --- ইয়েই মানৱ জাতিৰ পৰবৰ্তী ক্ৰম-বিবৰ্তন আৰু একমাত্ৰ ভবিষ্যৎ৷ এই বিবৰ্তনে মানৱ-সভ্যতাক দ্ৰুত গতিত আগবঢ়াই লৈ যাব৷ এটা জাতি-বিবাদহীন, ধৰ্ম-বিবাদহীন, ৰাষ্ট্ৰ-বিবাদহীন এক সাৰ্ব-জনীন (acceptable to all) মানৱ সভ্যতাৰ বাবে এই প্ৰযুক্তিগত বিবৰ্তন বৰ্তমান অতি প্ৰয়োজন হৈ পৰিছে৷ সেয়ে এক গোপন গৱেষণাকাৰত আমাক সাঁজি উলিওৱা হৈছে, মানে এই জৈৱ-যান্ত্ৰিক বা বায়’-মেকানিকেল অৱয়ববোৰ৷ যিবোৰ কোনো আচল শৰীৰৰ পৰাই নকল কৰা হয়৷ সেইবোৰৰ সৈতে এইবোৰ জৈৱ-যান্ত্ৰিক ৰবটবোৰ দেখাই-শুনাই হুবহু একেই৷ আনকি আমি মানস-পটো নকল কৰি উলিয়ালৈ সক্ষম হৈছো৷ মুঠতে এইবোৰ মূল মানুহজনৰ প্ৰতিবৰ্ধিত-প্ৰতিমূৰ্ত্তি৷"\nৰিকুৱে কথাবোৰ শুনি গ’ল৷ কিন্তু একো বিশ্বাস কৰিব নোৱাৰিলে৷\nনিপনে আৰু কৈ গ’ল – “এতিয়া সেই পাৰ্থিৱ শৰীৰৰ প্ৰয়োজন নাই৷ তোমাকো এনে এটা শৰীৰৰ গৰাকী হ’বলৈ আমন্ত্ৰণ জনালোঁ৷ তোমাৰ এই পৰিবৰ্তন আমাক, মানে নতুন মানৱ সভ্যতাক অতিকৈ প্ৰয়োজন৷ আমি কৰি থকা কোৱাণ্টাম-মেকানিক্সৰ গবেষণা আৰু ক্ষিপ্ৰতাৰে, অধিক মনোযোগেৰে কৰিব পাৰিম - মানৱ জাতিৰ মঙ্গলৰ বাবে৷ মই এই পৰিবৰ্তন আজি ছমান মান আগতেই কৰি ল’লো, এতিয়া তোমাৰ পাল৷ তুমি না নকৰিবা৷”\nৰিকুৱে সুধিলে -“তাৰ মানে তোমালোকে মোৰ হুবহু ৰবট এটা বনাব বিছাৰিছা?"\n-"হয়৷ তুমি ঠিক বুজিছা৷ কিন্তু ৰবট নহয়, হ’ম’ চাইবাৰ-চেপিয়েঞ্চ৷"\n-"তোমালোকে যি বুলি নোকোৱা, মুঠতে ৰবট৷ মোৰ হুবহু ৰবট এটা বনোৱা বাৰু, তাত মোৰ কোনো আপত্তি নাই৷ কিন্তু তাৰ বাবে মই কি কৰিব লাগিব?”\nনিপনে উত্তৰ দিলে – “আচলতে কামটো ইমান সহজ নহয়৷ তোমাৰ হুবহু আৱয়ব তৈয়াৰ কৰাত অসুবিধা নাই৷ কিন্তু তোমাৰ দক্ষতা, জ্ঞান, অভিজ্ঞতা, চিন্তা সকলোবোৰৰ আমি প্ৰতিলিপি কৰিব লাগিব৷ তাৰ পিছত সেই প্ৰতিলিপি নতুন আৱয়বটোত স্থাপন কৰিব লাগিব৷ তেনে নকৰিলে তুমি কৰি থকা কোৱাণ্টাম মেকানিক্সৰ কামবোৰ সুকলমে কৰিব পৰা নাযাব৷ তাৰ বাবেই তোমাৰ অনুমতি লাগে৷ ”\n-“তাৰ বাবে কি কৰিব লাগিব?”\n-“তোমাৰ শৰীৰত আমি কিছুমান 'নেন’বট' এৰি দিব লগিব৷ মানে কিছুমান জীৱাণু সদৃশ ৰবট৷ এই নেন’বটবোৰে তোমাৰ মষ্টিস্কৰ পৰা তথ্যসমূহ সংগ্ৰহ কৰি আমালৈ পঠিয়াই দিব আৰু আমি সেইবোৰ তোমাৰ এই উন্নত-মানৰ নতুন শৰীৰটোত সুকলমে স্থাপন কৰি দিম৷"\n-“মানে মোৰ ব্ৰেইনত---”\n-“হয়, তোমাৰ ব্ৰেইনত এটা ‘টিউমাৰ’ আমি স্থাপন কৰিব বিচাৰিছো – এটা নেন’বট সমষ্টিৰ কৃত্ৰিম টিউমাৰ৷”\n-“তেতিয়া মোৰ কি হ’ব?”\n-“তুমি এটা নতুন জৈৱ-যান্ত্ৰিক শৰীৰ লাভ কৰিবা৷”\n-“আৰু, এইটো শৰীৰ?”\n-“সেইটো পৰিত্যক্ত হৈ যাব৷ তোমাক আৰু তাৰ প্ৰয়োজন নহ’ব৷ মানে সেইটোৰ মৃত্যু হ’ব৷”\nনিপন আৰু অভ্ৰমিকাই ৰিকুৱে কিবা উত্তৰ দিয়ালৈ বাট চাই থাকিল৷\nকিছু সময় ভাৱি ৰিকুৱে ক’লে – “এইটো এটা বৰ ডাঙৰ সিদ্ধান্ত৷ অলপ অদ্ভূতো৷ মোক দুদিনমান সময় দিয়া৷”\n-“সময় নাই৷ আমাক তোমাৰ সিদ্ধান্ত এতিয়াই লাগে৷”\nৰিকুৱে একো ক’বলৈয়ে নাপালে৷ নিপনে এটা সুহুৰি মাৰিলে৷ লগে লাগে গিৰিপ-গাৰাপ কৈ দুটা প্ৰকাণ্ড বাহুবান মানুহ, হয়তো "হ’ম’ চাইবাৰ-চেপিয়েঞ্চ" সোমাই আহিল৷ তাক গবা মাৰি ধৰিলে৷ অভ্ৰমিকাই এটা বাকচৰ পৰা বেজি এটা উলিয়াই ৰিকুৰ ডিঙিৰ পিছফালে কিবা জুলীয় পদাৰ্থ অলপ ভৰাই দিলে৷\n“এইবোৰ কি ইনজেকচন্ দিলা মোক?” – ৰিকুৱে চিঞৰি সুধিলে৷ কোনেও একো নাপাতিলে৷ নিপন আৰু অভ্ৰমিকাই তাৰ ফালে কেবল এটা কপট চাওনি দিলে৷ আৰু সকলো খৰ-ধৰকৈ তাৰ কোঠাৰ পৰা ওলাই গুছি গ’ল৷\nতাৰ ধুৱলি-কুৱলীও লাগিল, মুৰটো আচন্দাই গ’ল৷ সি চফাখনতে বহু সময় বহি থাকিল৷ সময়বোৰ কেনেকৈ পাৰ হৈ গ’ল, সি গমেই নাপালে৷ ইতিমধ্যে বাহিৰত পোহৰ হ’ল৷ সি কোনোমাতে উঠিলে৷ সি দৰ্জা খুলি বাহিৰলৈ চাই পঠিয়ালে৷ তাৰ যেন বিবেক আৰু আবেগৰ মাজত এক তোল-পাৰ যুদ্ধ লাগিছে৷ সি চিধাই ওচৰৰ পুলিচ-থানালৈ বুলি গতি কৰিলে৷ এখন এজাহাৰ দিবলৈ৷\nথানাত তাৰ পুৰণি চিনাকী এচিপি গগৈক দেখা পালে৷ অন্ততঃ এজন চিনাকী মানুহ আছে৷\n-“গগৈ দা, ভালনে?”\n-“অ’ ৰিকু!! মোৰ ভালেই, তুমি কোৱাচোন৷ কি খবৰ৷”\n-“গগৈ দা, যোৱা কালি এটা সংঘাটিক ঘটনা হৈ গ’ল৷ মই এখন এফ-আই-আৰ দিব বিছাৰিছোঁ৷”\n-“অ’ কি হ’ল, কোৱচোন৷”\nৰিকুৱে সকলো কথা বৰ্ণনা কৰি ক’লে৷\nগগৈয়ে এফ-আই-আৰ লিখিবলৈ আৰম্ভ কৰিছিলে যদিও, মাজতে ৰৈ গ’ল৷ ৰিকুৰ কথা শেষ হোৱাৰ পিছত কাণখন খজুৱাই খজুৱাই ৩২টা দাঁত উলিয়াও ক’লে – “ডেকা ল’ৰা৷ উত্তৰ-গুৱাহাটিৰ 'ব্ৰেইন-জ’ন'(brain-zone)-বুলি কোনো অঞ্চল নাই৷ তাত কোনো ‘ইন্সটিটিউত অৱ অৰ্টিভিচিয়েল ইন্টেলিজেঞ্চ' নামৰ অনুস্থানো নাই৷ তুমি কেবল তোমাৰ লেবৰেটৰিটোত সোমাই নাথাকিবা৷ অলপ ইফালে-সিফালে ঘুৰিবা৷ ছোৱালী এজনী পাৰিলে গোটাই লোৱা৷ অকলে অকলে থাকি থাকি তোমাৰ এইবোৰ সকলো মতিভ্ৰম হৈছে৷”\nছোৱালী গোটাবলৈ গৈয়েইতো সকলো লটি-ঘটি - তাৰ ক’বলৈ মন গৈছিল৷\n-“গগৈ দা, মোক বিশ্বাস কৰক৷ সঁচালৈ এনে ঘটনা ঘটিছে৷”\nগগৈ তাৰ কোনো কথাই বিশ্বাস নকৰিলে৷ সদাই তামুল খাই থকা এচিপি গগৈৰ দাঁত কেইটা একেবাৰে ৰঙচোৱা৷ আজি সি গগৈৰ একেবাৰে ধক-ধককৈ বগা দাঁত৷ আধা টপা মুৰটোতো চুলি অলপ বেছিকৈ দেখিলে ৰিকুৱে৷ তাৰ সন্দেহ হ’ল - জানোচা এচিপি গগৈয়ো এটা ....\nএকো বিশ্বাস কৰিব নোৱাৰি৷ গোটেইখন লাহে লাহে সলনি হৈ আহিছে৷ সি থানাৰ পৰা ওলাই আহিল৷\nএইবাৰ সি তাৰ ঘৰুৱা ডাক্তৰ ডাঃ হুছেইনক লগ কৰি আহিবলৈ সিদ্ধান্ত ল’লে৷ তাৰ পৰিয়ালৰ বহু পুৰণি ডাক্তৰ৷ সি “চাচা” বুলিয়েই তেওঁক মাতে – সমন্ধতো কিবা এটা লাগে৷ দুজনমান ৰোগী যোৱাৰ পিছত তাৰ ডাক্তৰক লগ কৰাৰ পাল পৰিল৷\n-“চালাম ৱালিকুম, ৰিকু জান, আহা৷”\n-“ৱালিকুম চালাম, হুছেইন চাচা৷ মোৰ কিবা বেমাৰ হৈছে নেকি, চাওকচোন৷”\n-“কি হ’ল? কি অসুবিধা পাইছা?”\n-“এতিয়ালৈকে একো পোৱা নাই, কিন্তু…”\nসি ডাক্তৰক যোৱা ৰাতি কি কি হ’ল থুলমুলকৈ ক’লে৷ অতি মনোযোগেৰে শুনিলে যদিও তেওঁৰ মুখৰ চাওনিত এক অবিশ্বাসৰ ভাৱ৷ তথাপি ডাক্তৰ হুছেইনে সি ডিঙিৰ পিছফালে য’ত বেজি দিয়া বুলি ক’লে তাত ভালকৈ চালে৷\n-“মই চকুৰে একো ধৰিব পৰা নাই৷ তথাপি তুমি ব্লাড-টেষ্ট এটা কৰাই লোৱা৷ কিবা থাকিলে ওলাই যাব৷”\nকেইসপ্তাহমান পাৰ হৈ গ’ল৷ ৰিকুৰ ব্ৰেইন-টিউমাৰ এটা ধৰা পৰিছে৷ ডাক্তৰে দিয়া ঔষধ পাতি খাই আছে৷ কিন্তু ভাল হোৱা নাই, লাহে লাহে বাঢ়িহে আহিছে৷ তাৰ সেই ৰাতিৰ ঘটনা কোনোৱেও বিশ্বাস নকৰিলে৷ তাৰ হাতত আন কোনো প্ৰমাণো নাই৷ তাৰ হয়তো মৃত্যু অনিৰ্বায্য৷ কিন্তু তাৰ প্ৰতিবিম্ব স্বৰূপ এটা ‘হ’ম’ চাইবাৰ চেপিয়েঞ্চ’ হয়তো কৰোবাত তৈয়াৰ হৈ আছে৷\nআজি কেইদিনমান তাৰ বৰ দুৰ্বল লাগি আছে৷ লেবৰ’টৰিলৈ সি যোৱা নাই৷ আজিও যাবলৈ বৰ এলাহ লাগিল৷ সি খবৰ দিবলৈ লেবলৈ ফোন কৰিলে৷ চেক্ৰেটেৰি হাজৰিকা বাইদেউৱে ধৰিলে – “হেল্ল, কুৱাণ্ট্-লেব৷”\n-“হাজৰিকা বাইদেউ, মই ৰিকুৱে কৈছো৷ আজিও মই লেবলৈ নাযাও…”\n-“আজিও নাযাও, মানে? তুমিতো লেবৰেটৰিতে আছা৷”\n-‘নাই, মই ঘৰত৷ আজি কেইবাদিনো মই ঘৰতেই আছো৷”\nতেনেতে ইফালৰ পৰা আন এটা মাত শুনা গ’ল – “বাইদেউ কোনে ফোন কৰিছে?”\n-“কোনোবাই তোমাৰ নাম লৈ চুপতি কৰিছে৷”\n-“চাও দিয়কচোন ফোনটো৷”\nফোনটো আনজন বক্তিয়ে কাঢ়ি লোৱাৰ দৰে লৈ ৰিকুক সুধিলে – “কোন এইটো?”\n-“মই ৰিকু, মানে ৰকিবুল আহমেদ৷ আপুনি কোন?”\n-“আপুনি কোন? ধেমালি কৰিবলৈ আহিছে – মোৰ নাম লৈ? এতিয়াই ফোন থওক৷ আকৌ এনেকৈ ধেমালি কৰিলে কথা বেয়া হ’ব৷”\nফোনটো কাট হৈ গ’ল৷ ৰিকুৰ ইতিমধ্যে ইমানেই দু্ৰ্বল লাগিল যে সি চ’ফাৰ পৰাই উঠিব নোৱাৰা হ’ল৷ তাৰ শ্বাস-নিশ্বাস লোৱাত সাংঘাটিক কষ্ট হ’ল৷\nসি চ’ফাখনতে বহি থাকিল৷ এপাকত আই-পি-টিভিটো আপোনা-আপোনি বাজি উঠিল - সি হয়তো অজানিতে ৰিমোটটোত হেচা দিলে৷ 'নিতৌ-৩৬৫' চেনেলটো লাগি আছিল৷ নতুনকৈ পুণঃ নিৰ্বাচিত প্ৰধানমন্ত্ৰী ৰিজিজুৰ কৰ্ম-নিষ্ঠা আৰু জীৱনপঞ্জীৰ ওপৰত এখন চিত্ৰ-তথ্য দেখুৱাই আছে৷ তেওঁ হেনু প্ৰায় ২৪ ঘণ্টাই কাম কৰে - বিৰতি নোহোৱাকৈ৷ খোৱা-বোৱাতো বিশেষ ৰুচি নাই৷ কেবল কাম কাম আৰু কাম৷ এইবাৰৰ নিৰ্বাচনতো তেওঁ কূটনৈতিক পটুতা শলাবলগীয়া৷ মানুহজনৰ সাংঘাটিক স্মৃতিশক্তি - মুখৰ আগত প্ৰত্যেক সমষ্টিৰ জন-গাঠনিৰ সবিশেষ, আন্তঃগাঠনি বিকাশৰ প্ৰকল্পসমূহৰ সবিশেষ৷ প্ৰত্যেক অঞ্চলৰ ৰাইজৰ প্ৰয়োজনীয়তাসমূহ তেওঁৰ যেন জল-জল পট পট কৈ মুখস্থ৷ আনহাতে মানুহজনক এতিয়াও বসয়ৰ চাপে চুব পৰা নাই৷ ২০ বছৰ আগতে যেনে আছিল, এতিয়াও তেনে হৈয়ে আছে৷\nৰিকুৱে যেন সকলো বুজি উঠিলে৷ কিন্তু এতিয়া তাৰ একো কৰাৰ শক্তি নাই৷ এনেতে নিপনৰ লগত সেইদিনাখন ৰাতি অহা বাহুবলি চাইবাৰ-চেপিয়েঞ্চ দুটা আকৌ আহি ওলালহি৷ সিঁহতি ৰিকুৰ মৃতপ্ৰায় শৰীৰটো এম্বোলেঞ্চ এখনত ভৰাই লৈ গুছি গ’ল৷\nহয়তো পঢ়ি আনন্দ পাব ---